Tourism rangalhu kuran Srilankan Airlines ge ticket agu heyo kuranee\nޓޫރިޒަމް ރަނގަޅު ކުރަން ސްރީލަންކަންގެ ޓިކެޓް އަގު ހެޔޮ ކުރަނީ\nސްރީލަންކަންގެ މަތިންދާބޯޓެއް ގަން އިންޓަނޭޝަނަލް އެއާޕޯޓްގައި: ޓިކެޓުގެ އަގު ހެޔޮ ކުރުމުން މުޅި ސްރީލަންކަން އުދުހޭ ގިނަ ގައުމުތައް ހިމެނޭ ނެޓްވޯކްގެ އަގު ވެގެންދާނެ -- ފޮޓޯ އަވަސް\nސްރީލަންކާއަށް އޭޕްރީލް މަހު ދިން ޓެރެރިސްޓް ހަމަލާއާ ގުޅިގެން، ޓޫރިޒަމަށް ލިބެމުންދާ ގެއްލުންތަކުން އަރައި ގަތުމަށް ސްރީލަންކަން އެއާލައިންސް ޓިކެޓު އަގު ހެޔޮ ކުރަން ނިންމައިފި އެވެ.\nސްރީލަންކާގެ ބައެއް ނޫސްތަކުގައިވާ ގޮތުން ޓިކެޓުގެ އަގު ހެޔޮ ކުރަން ބޮޑު ވަޒީރު ރަނިލް ވިކްރަމަސިންހަ އަންގަވާފައިވަނީ ޓޫރިޒަމް ޕްރޮމޯޝަން ބޯޑާއެކު އެ ގައުމުގެ ގިނަ ވުޒާރާ ތަކަކުން އިއްޔެ ބޭއްވި ބައްދަލުވުމެއްގަ އެވެ.\nމި ބައްދަލުވުމާބެހޭ ގޮތުން ސްރީލަންކާ އިކޮނޮމިކް އެފެއާޒް މިނިސްޓްރީގެ އެޑްވައިޒަރު ސުދަރްސަނާ ގުނަވަރުދަނާ ވިދާޅުވި ގޮތުގައި ބޮޑު ވަޒީރުގެ އެންގުމާ އެއްގޮތަށް ގައުމީ އެއާލައިން ސްރީލަންކަން ޓިކެޓުގެ އަގު ހެޔޮކުރާނެ އެވެ.\nމިގޮތުން ގްރައުންޑް ހޭޑްލިން އާއި ފިއުލް ޗާޖު އަދި އެހެނިގެން ފީތައް ކުޑަ ވެގެންދާނެ ކަމަށް އޭނާ ވިދާޅުވި އެވެ. މީގެ އިތުރުން މި ބައްދަލުވުމުގައި ވަނީ ޖަރުމަނާއި ފްރާންސް އަދި އިންޑިއާ އަށް ހާއްސަކޮށްގެން ހާއްސަ މާކެޓިން ކެމްޕޭން ތަކެއް ފަށަން ވެސް ބޮޑު ވަޒީރު އަންގަވާފަ އެވެ.\nސްރީލަންކާ އިން ވަނީ ޓޫރިޒަމް ހީނަރުވެފައިވާތީ ޓުއާ އޮޕަރޭޓަރުންނަށް ލިބެމުންދާ ގެއްލުމުން އަރައިގަތުމަށް ހާއްސަ މާލީ އެހީގެ ޕެކޭޖެއްދީ ޓޫރިޒަމް މަޝްރޫއުތަކަށް ދޭ ކްރެޑިޓް ގެރެންޓީ ދޫކުރާ މުއްދަތު އަވަސް ކޮށްފަ އެވެ.\nލަންކާ އަށް ދިން ޓެރަރިސްޓް ހަމަލާގައި 258 މީހުން މަރުވި އެވެ. މީގެ ތެރޭގައި އެކި ގައުމުތަކުގެ 50 އަށްވުރެ ގިނަ މީހުން ހިމެނެ އެވެ. އަދި މި ހަމަލާގެ ސަބަބުން އެ ގައުމުގެ ޓޫރިޒަމް ބުކިންތަކުގެ 80 ޕަސެންޓް ކެންސަލް ވެގެން ދިޔައެވެ. ނަމަވެސް މިހާރު ވަނީ ޓޫރިޒަމް ރަނގަޅު ވާން ފަށާފަ އެވެ.\nސްރީލަންކާ ޓޫރިޒަމް ސްރީލަންކަން އެއާލައިންސް\nނަރީޓާއިން ރާއްޖެއަށް ސްރީލަންކަންގެ ދަތުރުތައް


Covid-19: Iran ge Gaanoon hadhaa Majlis ge membaraku avahaara vejje | Mihaaru\nކޮރޯނާވައިރަހުގައި އީރާނުން އަވަހާރަވި ގާނޫނު ހަދާ މަޖިލީހުގެ މެންބަރު ފާތިމާ އަހުބާރު. --ފޮޓޯ: އީރާންނިއުސްޑެއިލީ\nކޮވިޑް-19 ޖެހިގެން އީރާނުގެ ގާނޫނު ހަދާ މަޖިލީހުގެ މެމްބަރަކު އަވަހާރަވެއްޖެ\n08 މާޗް 2020 - 12:30 1 comment\nތެހެރާން (މާޗް 8) - ކޮވިޑް-19 ޖެހިގެން އީރާނުގެ ގާނޫނު ހަދާ މަޖިލީހުގެ މެމްބަރަކު އަނެއްކާވެސް އަވަހާރަވެއްޖެ ކަމަށް ރަސްމީ ނޫސް އެޖެންސީ އިރްނާ އިން ބުނެފި އެވެ.\nނޫސް އެޖެންސީން ބުނީ އުމުރުން 55 އަހަރުގެ ފާތިމާ އަހުބާރު ގާނޫނު ހަދާ މަޖިލީހަށް ފެބްރުއަރީ މަހު އިންތިޚާބުވެފައި ވަނީ ވެރިރަށް ތެހެރާނުންނެވެ. އޭނާ އަކީ ކޮރޯނާވައިރަހުގައި އީރާނުން މަރުވި ގާނޫނު ހަދާ މަޖިލީހުގެ ދެ ވަނަ މެމްބަރެވެ. ކޮވިޑް-19 ޖެހިގެން އީރާނުގައި މިހާތަނަށް ވަނީ ސަރުކާރުގެ ހަތް އޮފިޝަލަކު މަރުވެފަ އެވެ. އޭގެ ތެރޭގައި ރޫހާނީ ލީޑަރު އާޔަތުﷲ އަލީ ޚާމަނާއީގެ ޚާއްސަ މުޝީރެއް ވެސް ހިމެނެ އެވެ.\nކޮރޯނާވައިރަހުގައި އީރާނުން މިހާތަނަށް 145 މީހުން މަރުވެފައިވާ އިރު ބަލި ވަނީ 6،000 މީހުންނަށް ޖެހިފަ އެވެ. އީރާނުން މިހާރު ވަނީ ސްކޫލްތަކާއި ޔުނިވާސިޓީތައް ބަންދުކޮށް އާއްމު އެއްވުންތައް ބޭއްވުން މަނާކޮށްފަ އެވެ. އީރާނުގެ 31 ޕްރޮވިންސަށް ކޮރޯނާވައިރަސް ވަނީ ފެތުރިފަ އެވެ.\nއީރާނުގެ ހެލްތު މިނިސްޓްރީން ބުނީ ކޮރޯނާވައިރަހަށް އެ ގައުމުން 16،000 އަށް ވުރެ ގިނަ މީހުން ޓެސްޓްކޮށްފައިވާ ކަމަށެވެ. އަދި ބަލިޖެހުމަށް ފަހު ރަނގަޅުވެގެން 1،669 މީހުން ދޫކޮށްލާފައިވާ ކަމަށް ވެސް ވަނީ ބުނެފަ އެވެ.


Information Commissioner Kamah Beyfulhaku Ayyan Kurun Maadhama Ah Agender Kohfi - Vaguthu\nއިންފޮމޭޝަން ކޮމިޝަނަރު އައްޔަން ކުރުން މާދަމާއަށް އެޖެންޑާ ކޮށްފި\nރައްޔިތުންގެ މަޖިލީސް - ފޮޓޯ: މަޖިލީސް\nއިންފޮމޭޝަން ކޮމިޝަނަރުގެ މަގާމަށް ބޭފުޅަކު އައްޔަން ކުރުން މާދަމާއަށް މަޖްލީހުގައި ބޭއްވުމަށް އެޖެންޑާ ކޮށްފިއެވެ.\nހުސްވެފައިވާ އިންފޮމޭޝަން ކޮމިޝަނަރު މަގާމަށް ރައީސް މަޖްލީހަށް ފޮނުވާފައިވަނީ9ބޭފުޅުންގެ ނަމެވެ. އެހެން ނަމަވެސް އިސްކަން ދެވިފައިވާ ތަރުތީބުން4ބޭފުޅަކާ ކޮމެޓީންވަނީ އިންޓަވިއު ކުރެވ،ި3ބޭފުޅެއްގެ ނަން މަޖުލީހުގެ ތަޅަމަށް ފޮނުވާފައެވެ.\nއިންފޮމޭޝަން ކޮމިޝަނަރުކަމަށް އައްޔަނު ކުރުމަށް މަޖްލީހުގެ ތަޅަމަށް ފޮނުވާފައިވަނީ ތ. ވިލުފުށި އަތަމާގެ ހުސެއިން ފިޔާޒް މޫސާ އާއި، މ. ހަޒާރީވިލާ އަހުމަދު ފަޔާޒް ހަސަންގެ އިތުރުން ހ. ގުރުވައަހުމަދު އާހިދު ރަޝީދުގެ ނަމެވެ.\nމި ތިން ބޭފުޅުންނަށް ވެސް ވަކިވަކިން ވޯޓަށް އަހާނެއެވެ. މި މަގާމަށް އައްޔަނު ކުރާނީ ތިން ބޭފުޅުންގެ ތެރެއިން އެންމެ ގިނަ ވޯޓު ލިބިގެންދާ ބޭފުޅެކެވެ.\nމައުލޫމާތު ހޯދައި ލިބިގަތުމުގެ ގާނޫނު ބުނާގޮތުން އިންފޮމޭޝަން ކޮމިޝަނަރުގެ މަގާމު ހުސްވާތާ ލަސްވެގެން 60 ދުވަހުގެ ތެރޭގައި އެ މަގާމަށް މީހަކު އައްޔަން ކުރަންޖެހެއެވެ. އެހެން ނަމަވެސް އިންފޮމޭޝަން ކޮމިޝަނަރުގެ މަގާމް ހުސްކޮށް އޮންނަތާ މިހާރު2މަސް ދުވަހަށްވުރެ ގިނަދުވަސް ވަނީ ވެފައެވެ.\nމިމަގާމު ހުސްވެފައިވަނީ ކުރިން އެ މަގާމުގައި ހުންނެވި އަބްދުލްއަޒީޒް ޖަމާލް އަބޫބަކުރުގެ ދައުރު މިއަހަރުގެ ޖުލައި މަހުގެ 22 ވަނަ ދުވަހު ހަމަވެފައިވާތީއެވެ.\nއިންފޮމޭޝަން ކޮމިޝަނަރަށް އައްޔަން ކުރަން މަޖިލީހަށް ތިން ނަމެއް ފޮނުވައިފި\nއިންފޮމޭޝަން ކޮމިޝަނަރުގެ މަގާމަށް މީހަކު ހޯދަނީ\nއޮކްޓޯބަރ 20, 2019 18:29\nގާނޫނުގައި ވަކި މުއްދަތެއްގެ ތެރޭގައި ކަންކުރަން ބުނެފައި އޮންނަ އިރު މަޖިލީހުން އެމުއްދަތުގައި ކަން ނުކުރުމުން ގާނޫނާއި ޚިލާފުނުވޭތޯ ތިންމަސް ވެގެން ދިޔައިރު މީހަކު އައްޔަނު ނުކުރީ ކާކަށް ޖެއްސުން ކުރަންތޯ މީހުން ގަވާއިދާ އުސޫލާ ޚިލާފުވެޔޭ ބުނެ މަޖިލީހަށް ހާޒިރު ކުރާ ފަދައިން މަޖިލީހުގައި ކަންކަން އެޖެންޑާ ނުކޮށް ގަސްދުގައި ލަސްކުރާ މައްސަލަ ބަލާނީ ކޮން ތަނަކުންތޯ.. މިކަމަށް މަޖިލީހުގެ ރައީސް ޖަވާބު ދެއްވަބައްލަވާ....


ތިޔަ ލޯތްބަށް އެދެމޭ –2| Esfiya - Dhivehi Vaahaka Site\n” އަހަރެންނަށް ދެރަ ގޮތެއް ނުވާނެ.. ” އިލްޔާ ގޮނޑީގައި އިށީނެވެ.” ނޫނޭ ލީޝާ ކޮންމެ ފަދަ ކަމެއް ވެސް ކޮށްފާނެ.. މަންމަ ކަންބޮޑުވޭ.. މިއަދު ވެސް މިގެއަށް އައިސް އިނީ ފާޑަކަށް.. ” ސަނާ ކަންބޮޑުވިއެވެ.” ހަސަދަ ލާމީހުން ހަސަދަ ލާނެނުން.. އޭނަ ޖޭ ވަނީ ޔާން އަހަރެންނާ އެއްކޮށް އުޅޭތީ އޯ.. ބެސްޓް ފްރެންޑް ވީމަ އުޅެން ވެސް އުޅޭނެ ދޯ އެކީގަ.. ” އިލްޔާ ކުދި ކިޔެވެ. ” ދަރިފުޅު ގަޔާ ވަނީތަ ޔާން އާ.. ” ސަނާ ކޮށްލި ސުވާލުން އިލްޔާ ހައިރާން ވިއެވެ.\n” ނޯ ވޭ… އަހަރެން އޭނަ ދެކެނީ ހަމަ އެކަނި ބެސްޓް ފްރެންޑް ގޮތަށް… ” އިލްޔާ ލޯ ހަނި ކޮށްލަމުން ބުންޏެވެ. ސަނާ ބޯ ހޫރުވާލާފައި ކެއުމާއިގެން ކުރިއަށް ދިޔައެވެ. ކައި ނިންމައިގެން އިލްޔާ ކޮޓަރިއަށް ވަނީ ސަނާ ނިދަން ދޭތޯއެވެ. މިއަދު އިލްޔާ ބޭނުންވީ ސަނާއަށް ނުފެނި ދާންށެވެ.\nދަންވަރު ވަންދެން ހޭލައި އިންތިޒާރުގައި އިލްޔާ އިނެވެ. ގަޑިން ބާރަގަޑި ބައި ވަނިކޮށް އިލްޔާ ވަގެއްހެން ސިއްރުން ކޮޓަރިން ނިކުތެވެ. އޭރު ގޭތެރޭގައި ސަނާ ފެންނާކަށް ނެތެވެ. ހިތްހަމަ ޖެހުމުގެ ނޭވާ އެއް ލާފައި އިލްޔާ އެއްވެސް އަޑެއް ނުލައްވައި ފައިވާނަށް އަރައިގެން ގެއިން ނިކުތެވެ. އަދި އުފަލުން ދުވަމުން ގޮސް އަނެއް މަގަށް އަޅާލިއެވެ.\nމަޔާން ތައްޔާރު ވެގެން ގެއިން ނިކުތެވެ. ލީޝާ މިހާ ދަންވަރު ބީޗަށް ދާން ބުނުމުން މަޔާން ހުރީ ހާސް ވެފައެވެ. ނަމަވެސް ހަމަޖެހޭކަން ދައްކައި ބީޗާއި ދިމާއަށް މިސްރާބު ޖެހިއެވެ. މާ ގިނައިރުތަކެއް ނުވެ ބީޗަށް އާދެވުނެވެ. އޭރު ލީޝާ އައިސް އިނެވެ. ލީޝާ ލައިގެން އިން އެއްޗެހިން މަޔާން ރުޅިއައެވެ.” ލީޝް ތިކަހަލަ އެއްޗެހި ނުލާށެކޭ ނުބުނަންތަ.. ކިރިޔާ ހަރަކާތް ކޮށްލިޔަސް ހަށިގަނޑު އެބަ ފެނޭ… ” މަޔާން ދެބުމަ ގޮއްޖަހާލައިގެން ވާހަކަ ދެއްކިއެވެ.” ސޮރީ.. ދެން ނުލާނަން.. ” ލީޝާ ތުއި ވެލަމުން ބުންޏެވެ. މަޔާން ދުރު ބަލާލިއެވެ.” ކީއްކުރަން މަ މިތަނަށް ގެނައީ.. ” އެ ހުރިގޮތަށްހުރެ މަޔާން އެހިއެވެ.\n” ސުވާލެއް އަހާލަން.. ” ލީޝާ ކޮޅަށް ތެދުވަމުން ދެއަތް ޖޯޑު ކޮށްލިއެވެ.\n” ކޮން ސުވާލެއް؟ ” މަޔާން ހައިރާން ކަމާއެކު އަހާލިއެވެ.” އަހަރެން ވާހަކަ ދައްކާ ނިމެންދެން އެއްޗެއް ނުބުނެ ހުންނަން ވާނީ.. ” ލީޝާ އަމުރު ކޮށްލިއެވެ. މަޔާން ވަގުތުން ބޯ ޖަހާލިއެވެ.” އެއީ.. މަށާއި އިލްޔާއާ ތެރެއިން ކޮންމެސް އެކަކު ނަގާ.. ޔާން އުޅެނީ އެ އިލްޔާ އަކާނު.. މަށަކަށް ނޫންނުން؟؟ މަށަށް އިނގެއޭ ކުރިން ވެސް.. އޭނާ ރާވައިގެން މަށަށް ލަނޑުދޭން.. ތީ ހަމަ އެކަނި މަގޭ މީހެއް.. އޭއްޗަކު ބޭނުން ހާ ގޮތެއް ނުހެ… ”\n” ހުއްޓާލާ!!!! އޭނަ އާއި ދިމާއަށް އެއްޗަށް ނުގޮވާ.. ދެވަނަ ފަހަރަށް ގޮވާފިއްޔާ މަގޭ ނުލަފާކަން ދައްކާލާނަން..!! ބުނަން ވާހަކައެއް..؟!! މަ އިލްޔާ ދެކެނީ ގާތް އެކުވެރިޔާ ގޮތަށް… ލީޝް ކިތަންމެ ރުޅިއަޔަސް އެއީ މަގޭ އެންމެ ގާތް އެކުވެރިއަކީ…! ” ލީޝާ ވާހަކަ ދައްކާ ނުނިމެނީސް މަޔާން އިންޒާރު ދިނެވެ.” ތާހިރެއްނު..!!! މަށަށް ދެރައެއް ލިބުނަސް ޔާންއަށް ހެޔޮ ދޯ.. ” ލީޝާ ހަޅޭއްލަވައި ގަތެވެ.” މަށަށް އިލޫގެ ގޮތް އެންމެ ރަނގަޅަށް އިނގޭނީ… ލީޝް ދެކެ ލޯބި ވީމަ ވެސް އިލޫ ކައިރީ އެހީ.. އިލޫ ނުރުހޭ ކަމެއް ކުރާކަށް މަ ބޭނުމެއް ނޫނޭ.. އިލޫ އުފަލުން މަ ކައިރީ ބުނީ ލީޝާއާ ރައްޓެހި ވާށޭ..!! ” މަޔާން ބުންޏެވެ. އެވަގުތު މަޔާން ލީޝާ އާއި ދިމާއަށް ބަލާލި ގޮތުން ލީޝާ ޖެހިލުންވިއެވެ. ނަމަވެސް އަޑަށް ހަރުކަށިކަން ގެންނަމުން ވާހަކަ ދެއްކިއެވެ.” ގާތް އެކުވެރިއަކަށާ ފިރިހެނެއް ގެންގުޅުން ނަމަ ދޯ.. ”\n” މަށަށް އިނގޭނީ މަ ނަގާނެ އެކުވެރިއެއް ވެސް.. ” މަޔާން ވެސް ހަރުކަށިގޮތަކަށް ބުންޏެވެ.” ހޫނ… ދެން ހެވޭ.. ކާކު ނަގާނީ.. މަތަ؟ ނޫނީ އެ އިލްޔާތަ؟ ” ލީޝާ ކޮށްލި ސުވާލުން މަޔާން އަތް މުއްކަވާލިއެވެ. ލީޝާ ވިހަ ހިނިތުންވުމެއް މަޔާން އަށް ވެދުން ކޮށްލިއެވެ.” މަ ނަގާނީ އިލޫ..!! ” މަޔާން ދެލޯ މަރާ ބާރުކޮށްލަމުން ޖަވާބު ދިނެވެ. ލީޝާ ހައިރާންވިއެވެ. ދެވަނަ ސިކުންތުގައި މަޔާން އާއި ދިމާއަށް ދުއްވައިގަތެވެ. މިއޮއް ހުރިހާ އިރު އޭނާ ހީކޮށްގެން ހުރީ މަޔާން ނަގާނީ އޭނަ ކަމަށެވެ. މަޔާން އާއި ހަމައަށް ގޮސް ލީޝާ މަޔާންގެ މޭގައި ތަޅަން ފެށިއެވެ.” ޔާން ކީއްވެ އަހަރެން ނުނެގީ.. ” ލީޝާ މަޔާން އާއި ހަތަރުކަޅި ހަމަކޮށް ބުންޏެވެ.\n” މަ ބޭނުން ނުވީ ނަގަން.. މަ ވެސް ހިޔެއް ނުކުރަން ލީޝް ތީ ތިހާ އެދުން ބޮޑު މީހެއް ކަމަކަށް… ލެޓްސް ބެރޭކް އަޕް.. ” މަޔާން ލީޝާ ދުރުކޮށްކަމުން ބުންޏެވެ.” ނޯ ޕްލިޒް ޔާން.. ” ލީޝާ ހިތް ތެޅިލިއެވެ.” ނޯ.. މިހާ ހިސާބުން މި ދޭތެރޭގަ އޮތް ގުޅުން ނިމުނީ.. ” މަޔާން އެހެން ބުނެފައި އަނބުރާ އައި ދިމާއަށް ހިނގައިގަތެވެ. ހިތް ކިތަންމެ ނުރުހުނަސް ލީޝާ ކަހަލަ ކުއްޖަކާ އެއްކޮށް އުޅޭކަށް މަޔާން ބޭނުމެއް ނޫނެވެ. އިލްޔާ ކައިރިއަށް ދާން ހިތަށް އެރިއެވެ. އަދި ނުނިދާނެ ކަން އިނގުމުން އިލްޔާ މެން ގެއަށްދާން މިސްރާބުޖެހިއެވެ.\nއިލްޔާ އެކަނި މާ އެކަނި ލަވައެއް ކިޔަމުން ދަނިކޮށް މަޔާން އަންނަތަން ފެނުނެވެ. މަޔާން މޫނުމަތިން ފެންނަން ހުރީ ހިތާމަވެރި ކުލަވަރެކެވެ. ކަމެއް ގޯސް ވެއްޖެކަން އެނގުމުން އިލްޔާ ވީގޮތް ސާފު ކޮށްލާ ހިތްވިއެވެ.” ޔާން ވަޓް ހެޕެންޑް..؟؟ ކަމެއް ގޯސް ވީތަ؟ ” އިލްޔާ މަޔާން އާއި އަރާ ހަމަ ކުރަމުން އަހާލިއެވެ. މަޔާން ބޯ ޖަހާލިއެވެ.” ހިނގާ އެ ދިމާއަށް ދާން.. މަގު މެދުގަ ތިބެގެން ވާހަކަ ދެއްކުމަށް ވުރެ ރަނގަޅުވާނެ.. ” އިލްޔާ ހިނގައިގަންނަމުން ބުންޏެވެ. މަޔާން ވެސް އިލްޔާ ފަހަތުން އައެވެ.\n” ދެން ބުނެބަ ވަޓް ހެޕެންޑް.. ” އިލްޔާ ބިންމަތީގައި އިށީންނަމުން އަހާލިއެވެ. މަޔާން އިލްޔާ އުނގުގައި ބޯ އަޅާލަމުން އޮށޯވެލިއެވެ.” އަހަރެން ލީޝް އާ ބްރޭކް އަޕް ވެފިން.. ” މަޔާން ކުރެހިފައިވާ އަޑަކުން ބުންޏެވެ. އިލްޔާ އަށް ލިބުނީ ކުއްލި ހައިރާން ކަމެކެވެ.” ކީއްވެ..؟؟ މައްސަލަ އެއް ޖެހުނަސް ޔާން އެ ކަމެއް ހައްލު ކުރޭނުން.. ” އިލްޔާ ވިސްނަމުން އަހާލިއެވެ.” އަހަރެން ހިއެއް ނުކުރަން ލީޝް އެއީ އެހާ އެދުން ބޮޑު ކުއްޖެކޭ.. އެކަމް.. ” މަޔާން ދެރަވި ވަރުން ވާހަކަ ނުދެއްކުނެވެ.” އޭނަ ބުނީ އިލޫ އާ ލީޝް އާ ތެރެއިން ކޮންމެސް އެކަކު ނަގާށޯ… އަހަރެން އިލޫ ނެގީ.. ލީޝް އާ އޮތް ގުޅުން ކަނޑާލާފަ.. ” މަޔާން ކުޑަ އިރުކޮޅެއް ފަހުން ވާހަކަ ދެއްކިއެވެ.\n” ކީއްވެ އަހަރެން ނެގީ..؟؟ ލީޝް މާ މުހިންމުވާނެ ދޯ ޔާން ލައިފްގަ.. ” އިލްޔާ ވެސް ފެންކަޅިވެފައި ހުރެ އަހާލިއެވެ.” އެއީ ކުޑައިރުއްސުރެ އިލޫ އަހަރެން ކައިރީގައި ހުރީ.. ލީޝް އާ ދިމާވީ ވަރަށް ފަހުން… އަހަރެންނަށް ލީޝް އާ ނުލައި ނޫޅެވޭނެ.. ” މަޔާން ވާހަކަ ދެއްކި އިރު އަޑު ތުރުތުރު ލައެވެ. އިލްޔާގެ ދެލޮލުން ވެސް ކަރުނަ އަންނަން ފެށިއެވެ. ދެން ފެނުނީ އިލްޔާއަށް ދުވަހަކު ފެނިފައިނުވާ މަންޒަރެކެވެ. މަޔާން ލޮލުން ކަރުނަ އައި ތަނެވެ. ހަމަ ގައިމުވެސް ލޯބި ނުވަންޏަކާ ކަރުނަ އަޅައެއް ނުރޯނެއެވެ.\n” ޔާން.. ނުރޯ.. އަހަރެން ވެސް ދެރަވޭ ޔާން ރޯތަން ފެނުނީމަ.. ” އިލްޔާ މަޔާން އިސްތަށިގަނޑާއި ކުޅެމުން ބުންޏެވެ. އިލްޔާ އެހެން ބުނުމުން މަޔާން ލޮލުން އަންނަމުން ދިޔަ ކަރުނަތައް ފުހެލިއެވެ. ދެމީހުން އެތަށް އިރަކު ވާހަކަ ދައްކަން ތިބެފައި ގެއަށް ދިޔައީ ފަތިސް ނަމާދަށް ގޮވަން އުޅެނިކޮންނެވެ.” އިލޫ.. ސޮރީ.. ” މަޔާން ގެއަށް ދިޔަ މަގުމަތީގައި މާފަށް އެދުނެވެ.” ކޮން ކަމަކަށް.. ސޮރީ ބުނާ ވަރު ކަމެއް ވެއްޖެތަ.. ” އިލްޔާ މަޑުމައިތިރިކޮށް ވާހަކަ ދެއްކިއެވެ.” އިލޫ އުނގުގަ ބޯ އެޅުނީމަ.. ” މަޔާން ދުރު ބަލާލަމުން ބުންޏެވެ. އިލްޔާ ގާތަށް ހިނިވެސް އައެވެ. އޭރު މަޔާން ލޮލުން ލަދުގަނެފައި ކަން ބަލާލި ކޮންމެ މީހަކަށް އިނގޭނެއެވެ.\n” އެ ދެން އެވަރު ކަމެއް ނޫނޭ.. ދެރަވީމަ އެކަހަލަ ކަންތައް ވެސް ކުރެވޭނެ.. މަޔާން ގެ ބަދަލުގައި އަހަރެން ހުރި ނަމަވެސް އެހެން ކަންތައް ކުރެވޭނީ… އެއީ ސޮރީ ބުނާ ވަރު ކަމެއް ނޫން.. ” އިލްޔާ ހިނިތުން ވެލަމުން ބުންޏެވެ. ” ތެންކްސް.. ” މަޔާން ޖީބަށް އަތް ޖަހާލަމުން ބުންޏެވެ.” އެނީ ޓައިމް ” އިލްޔާ ޖަވާބު ދިނެވެ.” މިރޭ ގެއަށް ދާ ހިތެއް ނެތް.. އޯކޭތަ އިލޫ މެންގޭގަ ނިދިޔަސް.. ” މަޔާން ބޯ ކަހާލަމުން ބުންޏެވެ. އިލްޔާ ބޯ ޖަހާލިއެވެ. އޭރު ބަންގި ގޮވަން ފަށައިފި އެވެ.” އަހަރެން މަޑު ކުރާނަން ޔާން އަންނަންދެން.. މަންމަ އަނެއްކާ ރުޅި އައިސްދާނެ އެކަނި ފެނުއްޖެއްޔާ.. ” އިލްޔާ ބޭރުގައި މަޑު ކުރަން ނިންމިއެވެ.\nމަޔާން މިސްކިތުން އައުމުން ދެމީހުން ގެއަށް ވަދުނެވެ. އޭރު ސަނާ ކަންބޮޑު ވެފައި އިނެވެ.” އިލްޔާ ކައިރީ ދަންވަރު ބޭރަށް ނުދާށޭ ކިޔާތާ ކޮންދުވަހެއް..” ސަނާ ހިތްހަމަ ނުޖެހިފައި ވާހަކަ ދެއްކިއެވެ.” ދައްތާ.. އޭނަ އަހަރެންނާ އެއްކޮށްނޭ ހުރީ.. ” މަޔާން ހިނިތުން ވެލަމުން ބުންޏެވެ. ސަނާ އެންމެ ރަނގަޅޭ ބުނެފައި ދެމީހުންނަށް ފުން ނަޒަރަކުން ބަލާލިއެވެ. މަޔާންގެ ލޯ ފުދޭ ވަރަކަށް ރަތްވެފައި ހުރުމުން ސަނާ ހިތުގައި ސުވާލު އުފެދުނެވެ.\n” މަންމާ.. މީ.. ޔާން އަހަރެމެން ގޭގައި ނިދިޔަސް އެންމެ ރަނގަޅުތަ..؟ ” ސަނާ ބޯ ޖަހާލާފައި ނަމާދު ކުރަން ދިޔައެވެ. އިލްޔާ ވެސް މަޔާން ކޮޓަރިއަށް ލާފައި ސަނާ އާއި އެއްކޮށް ނަމާދު ކުރަން ދިޔައެވެ.” މަޔާން އަށް ކިހިނެއްވެފަ އެހުރީ.. ” ސަނާ އިލްޔާ އާއި ސުވާލު ކޮށްލިއެވެ.” ލީޝާ އާ ބްރޭކް އަޕް ވީ ” އިލްޔާ ޖަވާބު ދިނެވެ. ސަނާ ހައިރާން ވިއެވެ.\nނަމާދު ކޮށް ނިންމައިގެން އިލްޔާ ކޮޓަރިއަށް ދިޔައެވެ. އޭރު މަޔާން ސޯފާގައި އިށީނދެ އިނެވެ. މަޔާން އެ ކޮޓަރީގައި އޮންނާތީ އިލްޔާ އަށް ޖެހުނީ ބުރުގާ އަޅާއިގެން ނިދަންށެވެ” ދީބަ ބާލީހެއް.. ” މަޔާން އެދުނެވެ. އިލްޔާ ދެ ބާލިސް އެއްލުމުން މަޔާން ސޯފާގައި ޖައްސާލިއެވެ. ” ޔާން ބޭނުންތ.. ” ސުވާލެއް އަހަމުން މަޔާން އާއި ދިމާއަށް އެނބުރުން އިލްޔާ އަނގަ ބަންދުވީ މަޔާން ކުރި ކަމަކުންނެވެ.\nAlhe mayaan keey kureba? Vrh reethi stry.🌹🌹🌹🌹im just speechless 🌹🌹🌹and could you please comment on my story\nAnyways stay Safe ❤❤ stay home 🌹\nއެހެނިހެން August 3, 2019


Juventus ge race nimumumakah, Milan derby Inter ah!\nޔުވެންޓަސްގެ ރޭސް ނިމުމަކަށް، މިލާން ޑާބީ އިންޓައަށް\nއިޓާލިން ސޭރިއާ ގައި، އެއްވެސް މެޗަކުން ބަލި ނުވެ، ޔުވެންޓަސްއިން ދެމެހެއްޓި ރޭސް، ޖެނާއޯ އިން ނިމުމަކަށް ގެނެސްފި އެވެ.\nއަމިއްލަ ދަނޑުގައި ކުޅުނު، ޖެނޯއާއިން، މެޗު ކާމިޔާބު ކުރީ 2-0 ންނެވެ. އެ ޓީމުގެ ދެ ލަނޑުވެސް ކާމިޔާބު ކުރީ، މެޗުގެ އެންމެ ފަހު 20 މިނެޓްގަ އެވެ.\nޖެނޯއާ މެޗަށް، ޔުވެންޓަސްގެ ކޯޗް މެސިމިލިއާނޯ އެލެގްރީ ނިކުތީ، ކްރިސްޓިއާނޯ ރޮނާލްޑޯއަށް ރެސްޓް ދިނުމަށް ފަހު އެވެ. ރަށުން ބޭރުގައިވި ބައްޔަކީ، ނޮވެންމްބަރު 2017 ގެ ފަހުން އިޓާލިއަން ލީގްގައި އަވޭ މެޗެއްގައި ޔުވެންޓަސް ބަލިވި ފުރަތަމަ މެޗެވެ.\nޖެނޯއާގެ ފުރަތަމަ ލަނޑު، 72 ވަނަ މިނެޓްގައި ކާމިޔާބު ކުރީ ސްޓެފާނޯ ސްޓްރާރޯ އެވެ. އޭނާ އަކީ ކުރިން ޔުވެންޓަސްއަށް ކުޅުނު ކުޅުންތެރިޔެކެވެ. މެޗަށް ފަހު ވާހަކަ ދައްކަމުން، އެލެގްރީ ވަނީ ސްޓްރާރޯއަށް ތައުރީފް ކޮށްފަ އެވެ. އޭނާ ބުނީ ސްޓްރާރޯއަށް އެކަން ހައްގު ކަމަށާއި ގިނަ ދުވަސްތަކެއް ވަންދެން ކުޅުމާ ދުރުގައި ހުރުމަށް ފަހު އަލުން ފޯމަށް އަންނަން އޭނާ ބުރަ ކޮށް މަސައްކަތް ކުރި ކަމަށެވެ.\nދެ ވަނަ ލަނޑު އޭގެ 10 ވަރަކަށް މިނެޓް ފަހުން ކާމިޔާބު ކުރީ، ގޯރަން ޕަންޑޭވް އެވެ. ޔުވެންޓަސް އެއް ވަނައިގައި އޮތީ 75 ޕޮއިންޓާއެކު އެވެ. ޖެނޯއާ އޮތީ 12 ވަނައިގަ އެވެ.\nއިޓަލީގެ އެންމެ ފޯރިގަދަ ކުރިމަތިލުމުގެ ގޮތުގައި ޒަމާނުންސުރެ މަޝްހޫރވެފައިވާ މިލާންގެ ދެ ކުލަބު ކަމަށްވާ އޭސީ މިލާން އާއި އިންޓަ މިލާން ރޭ ކުޅުނު މެޗު ކާމިޔާބު ކޮށް އިންޓަ އަލުން ވަނީ ތާވަލުގައި، އޭސީ މިލާނަށް ވުރެ ކުރިއަށް ޖެހިލާފަ އެވެ.\nއޭސީ މިލާންގެ ދަނޑުގައި ކުޅުނު މެޗު އިންޓައިން ކާމިޔާބު ކުރީ، 3-2 ން ނެވެ. ފުރަތަ ދެ ލަނޑ ޖަހައި ލީޑް ފުޅާ ކުރީވެސް އިންޓައިންނެވެ. އެ ޓީމުގެ ފުރަތަމަ ލަނޑު މެޗު ފެށިގެން ތިން ވަނަ މިނެޓްގައި ކާމިޔާބު ކުރީ މެޓިއަސް ވެސީނޯ އެވެ. ދެ ވަނަ ލަނޑު މެޗުގެ 53 ވަނަ މިނެޓްގައި ކާމިޔާބު ކުރީ ސްޓޭފަން ޑީ ފްރޭ އެވެ.\nމިލާންގެ ފުރަތަމަ ލަނޑު ޓިމޯ ބަކަޔޯކާ ކާމިޔާބު ކުރީ 57 ވަނަ މިނެޓްގަ އެވެ. އިންޓަގެ ތިން ވަނަ ލަނޑު އޭގެ 10 މިނެޓް ފަހުން ލިބުނު ޕެނަލްޓީ އަކުން ކާމިޔާބު ކުރީ ލައުޓާރޯ މާޓީނޭޒް އެވެ. މިލާންގެ ދެ ވަނަ ލަނޑު ކާމިޔާބު ކުރީ މަޓެއޯ މުސަޗިއޯ އެވެ.\nމެޗުން މޮޅުވެ ތާވަލުގެ ތިން ވަނަ އަށް އިންޓަ ޖެހީލީ، މިލާންއަށް ވުރެ އިތުރަށް ދެ ޕޮއިންޓް ހޯދައިގެންނެވެ. މިލާން އޮތީ ހަތަރު ވަނައިގަ އެވެ.


މުޣަލް އެމްޕަޔަރ-6 | Sandhaanu\nhttps://sandhaanu.today/12858/ އާއި ގުޅޭ…\nއިންޑިއާއަށް ނިސްބަތްކުރެވޭ އިތުރު ޢިއްޒަތްތެރިން ރަސްކަމުގެ ދަރުބާރަށް ގެނައުމަކީ ވެސް އަކްބަރް ރަސްގެފާނު ވަރށްބޮޑަށް ގެންގުޅުއްވި ވިސްނުންފުޅެކެވެ. އިންޑިއާއަށް ނިސްބަތް ކުރެވޭ އަފްޣާނުންނަކީ އަކްބަރްގެ ރަސްކަމަށްއޮތް ކޮންމެވެސް ވަރެއްގެ ބިރެކެވެ.\nއެހެންކަމުން އެމީހުން ތިބެނީ ބާރު ނުހިންގޭ ހިސާބަށް ދުރުކޮށްފައެވެ. އެގޮތުން މިލިޓަރީ އަދި ސިވިލް ވަޒީފާތައް ދިނުމުގައި ބުޚާރީ ސައްޔިދުންނާއި އިންޑިއާގެ މުސްލިމުންނަށް އިސްކަންދެމުން ގެންދިޔައެވެ. އެހެންނަމަވެސް ހިންދޫ ރާޖްޕުތު ލީޑަރުންނަށް ރަސްކަމުގެ ޚާއްސުންގެ ތެރެއިން ގިނަ ފުރުސަތުތަކެއް ލިބެމުންދިޔަކަން ފާހަގަކުރެވެއެވެ. މިއީ އިންޑޯ-އިސްލާމްގެ ތާރީޚުގައި މުޅިން އާކަމަކަށް ނުވިޔަސް މުޣަލް ރަސްކަމުގައި ތަނުގެ އަހުލުވެރިންނަށް ކަނޑައެޅުނު ސިޔާސަތުގެ އުސޫލެއްކަމުގައި ބެލެވެއެވެ. މިގޮތުން ރާޖްޕުތުންނަށައި އެމީހުންގެ ދަރިންގެ ދަރިންނަށް ދާންދެން ސަރުކާރުގެ އިސްމަގާމުތަކާއި މުސާރައާއި އިނާޔަތްތައް ކަށަވަރު ކުރެވިގެން ދިއައެވެ. އަދި އެމީހުންގެ ދީނީ އަގީދާގެ ރައްކާތެރި ކަންވެސް އޮތީ ކަށަވަރު ކޮށްދީފައެވެ. އޭގެ އިތުރުން އެމީހުންނަށް ކުރިއްސުރެން ލިބިފައިވާ މިލްކިއްޔާތުތައް އެގޮތުގައި ދެމެހެއްޓުމާއި އަދި ސަރުކާރަށް ފޯރުކޮށްދޭ ޚިދުމަތްތަކުގެ އަގު އަދާކުރުމުގެގޮތުން އެހެނިހެން ސަރަހައްދު ތަކުންވެސް މިލްކިއްޔާތު ލިބުމާއި ދެމެހެއްޓުމުގެ މަގު އޮތީފަހިކޮށްދީފައެވެ.\nއޭގެ ބަދަލެއްގެ ގޮތުގައި މަދަނީ އަދި މިލިޓަރީ ގޮތުން ސަރުކާރަށް އެއްބައިވަންތަކަން ދިނުން ލާޒިމު ކޮށްފައެވެ. އަދި ރަސްކަމުގެ ތެރޭން ރާޖްޕުތުންގެ އަންހެން ދަރިންނާ އިންނަން އެދޭ ޚާއްސުންނަށް އެކަމުގެ ހުއްދަވެސް ލިބެން ޖެހެއެވެ. އަދި އެމީހުންނަކީ އެއްވެސް ޙާލެއްގައި ވެރިން ނޫންކަމަށާއި އެމީހުންގެ ބެލުމުގެ ދަށުގައިވަނީ އަމާނާތެއް ކަމާއި މުޣަލް ރަސްކަމާއި އެރަސްކަމުގެ ބާރުތައް އެންމެފުރިހަމަ މާނައިގާ ގަބޫލުކުރަން ޖެހެއެވެ. މިގޮތަށް ހަމަޖެހުމުން ރާޖްޕުތުންގެ ބެލުމުގެދަށުގައިއޮތް އެތައް ބައިވަރު ހަނގުރާމަ ވެރިންނާއި އަވަށްތަކެއްވެސް ރަސްކަމުގެ ބާރުގެ ދަށަށް ގެނެވުނީއެވެ.\nމުޣަލް ރަސްކަމުގެ ތެރޭގައި ހިމެނޭ ޚާއްސަ އިއްޒަތްތެރިންގެ ތެރޭގައި ހިމެނެނީ މަރުކަޒީ އޭޝިއާއަށް ނިސްބަތްކުރެވޭ ތުރާނީންނާއި އީރާނީންނާއި އިންޑިއާގެ މުސްލިމުންނާއި ރާޖުޕުތުންނެވެ. ތަފާތު އެތައް ނަސްލަކާއި އަގީދާއަކާއި އާދަކާދައެއްގެ އަހުލުވެރިން އެއް ރަސްކަމެއްގެ ބާރުގެދަށުގައި ދެމެހެއްޓުމަށްޓަކައި އެކުލަވާލެވުނު ސިޔާސަތަކީ ތާރީޚީ ސަފްޙާތަކުން ޙާސިލުކުރެވުނު ގިނަގުނަ އިބްރަތް ތަކަކާއެކު އެކަށައެޅުނު ސިޔާސަތެކެވެ.\nއޭގެތެރޭން ވަކި ޖަމާއަތަކަށް ޚާއްސަ ބާރުތަކެއް ނުވަތަ އިމްތިޔާޒުތަކެއް ނުލިބޭނެގޮތަށް އެކަށައެޅުނު ސިޔާސަތެކެވެ. އަދި އެއްވެސް ޖަމާޢަތަކަށް ރަސްކަމުގެ ބާރުތަކާ ޖަދަލުކުރެވިދާނެ މަގުތައް މުޅިން ބަންދުކޮށްފާއޮތް ސިޔާސަތެކެވެ.\nކުރީ ޒަމާނުގައި ދިއްލީގެ ސުލްތާނުންނާއި މޮންގޯލްއަށް ނިސްބަތް ކުރެވޭ ވެރިން ސިފައިންގެ ސަފުތައް އިންތިޒާމުކުރަން ބޭނުންކުރި ޑެސިމަލް އުސޫލު ބޭނުންކޮށްގެން ސިފައިންގެ ލަޝްކަރުތަކާއި މަދަނީ އިދާރާތަކުގެ އިސް މަގާމުތަކަށް މީހުން ހަމަޖެއްސުމުގެ ގަވައިދެއް ކަނޑައެޅިއެވެ. އެގޮތުން 10 ސިފައިންގެ ކޮމާންޑަރުންނާއި 5000 ސިފައިންގެ ކޮމާންޑަރުންނާ ދޭތެރޭ އަދަދުތަކަށް ކޮމާންޑަރުން އިސްކުރާނެގޮތް ކަނޑައެޅިއެވެ.\nއެހުރިހާސިފައިންގެ ކޮމާންޑަރ އިން ޗީފެއް ކަނޑައެޅުއްވިއެވެ. މި ހުރިހާ އިންތިޒާމު ތަކަކާއެކުގައިވެސް އެންމެފަހުގެ އޯޑަރ ނަގަންޖެހެނީ ސީދާ އަކްބަރ ރަސްގެފާނުގެ ދަރުބާރުންނެވެ. ސިފައިންގެ މަގާމުތަކުގައި ތިބޭ މީހުންނަށް އެމީހެއްގެ މަގާމާއި އެކަށީގެންވާގޮތެއްގައި އާމްދަނީ ލިބޭނެގޮތް ހަމަޖެހިފައިވަނީ އެމީހަކު ވަޒީފާއަދާކުރާ ސަރަޙައްދަކުން ރަސްގެފާނަށް ރިޒާވް ކޮށްފައިހުންނަ ބިންތަކުން އެހެން އެއްވެސްމީހަކަށް މިލްކު ނުކުރެވޭ ގޮތަށް ވަގުތީ ގޮތުން ދީފައިހުންނަ ބިމުގެ ވަސީލަތުންނެވެ.\nސިފައިންގެ ވަޒީފާ އަދާކުރާ މީހުންނަށް އެމީހެއްގެ މަގާމާއި ގުޅޭގޮތުން ލިބިފާހުންނަން ޖެހޭ އިނާޔަތްތަކާއި އަސްފަދަ ސަވާރީތައް އެމީހުންނަށް ބަރާބަރަށް ލިބިލިބި ހުރޭތޯ ޚާއްސަ ގޮތެއްގައި ރަސްގެފާނު ބައްލަވަމުން ގެންދަވައެވެ.\nޓެކްސް ނެގުމުގައި ޙަރަކާތްތެރިވާ މީހުން ޓެކްސް ދައްކަންޖެހޭ މީހުންއަތުން ޓެކްސް ނެގުމަށްފަހު ފައިސާގެ މުޢާމަލާތުކުރަން ހުއްދަ ކުރެވިފައިވާ މީހުންގެ ޒަރީޢާއިން ރަސްކަމުގެ ދަރުބާރަށް އެ ފައިސާ ( މިހާރުގެ ގޮތަށްބުނާނަމަ ކޭޝް ޓްރާންސްފަރ ގެ އުސޫލުން) ފޮނުވާނީއެވެ. ނަގުދު ފައިސާ ފޮނުވުމަކީ ހުއްދަކަމެއްނޫނެވެ. އަކްބަރުގެ ރަސްކަމުގައި އެންމެ ފުރިހަމަގޮތެއްގައި އިންތިޒާމްކުރެވުނީ ޓެކްސް ނެގުމުގެ ކަންތައް ކަމުގައި ގަބޫލު ކުރަންޖެހެއެވެ. އެކަމުގައި އެރަސްގެފާނުގެ އެންމެ އަރިސް ބޭފުޅެއްގެ ގޮތުގައި މަސައްކަތް ކުރަންހުރީ ރަސްގެފާނު އެންމެ އިތުބާރު ހިންދޫ ވަޒީރެއްކަމުގައިވާ ތޮންޑަރމަލް އެވެ.\nއަކްބަރު ރަސްގެފާނުގެ ޓެކްސް ނިޒާމަކީ ރައްޔިތުންނަށްވެސް ލުއިފަސޭހަ އަދި ސަރުކާރަށްވެސް ފައިދާކުރަނިވި ނިޒާމެކެވެ. މިކަންތައް ފުރިހަމަކޮށް ހިންގަން ފެށުމަށް ގާތްގަނޑަކަށް ވިއްސަކަށް އަހަރުދުވަސް ހޭދަވެގެން ދިޔައެވެ. 1580 ވަނައަހަރުގެ ތެރޭގައި ފާއިތުވެގެން ދިޔަ ދިހައަހަރުގެ ޓެކްސް ގެ ތަފްސީލުތައް ރަސްގެފާނަށް އެރުވުނެވެ. އޭގައި ތަފާތު ބާވަތްތަކުގެ އުފެއްދުންތެރި ކަމާއި އަގުތަކަށް އަންނަމުންދިޔަ ބަދަލާއި އަދި އެހެނިހެން މައުލޫމާތާއި ތަފްސީލު ތައްވެސް ބަޔާންކޮށްފާ ހުއްޓެވެ. އެ ތަފްސީލުތައް ލިބިވަޑައިގަތުމުން ދަނޑުވެރިކަމުގެ ތަފާތު ބާވަތްތަކަށް ޚާއްސަ ސަރަޙައްދުތައް ފާހަގަކުރައްވައި ދަނޑުބިންތައް ފާހަގަކުރުމާއި ދަނޑުވެރިކަން އިތުރަށް ތަރައްގީ ކުރެވޭނެ ގޮތްތައް ހޯދައި ހިންގަން ހަމަޖެއްސެވިއެވެ. ދަނޑުވެރިކަމުން ޓެކްސް ނަގަނީ އުފެއްދޭ ބާވަތްތަކުގެ މައްޗަށް ބިނާކޮށް ތިންބައިކުޅަ އެއްބައި ނުވަތަ ދެބައިކުޅަ އެއްބައިގެ ހަމައިންނެވެ. ދަނޑުވެރިންނަށް ޖެހެނީ އެމީހުންގެ އުފެއްދުންތައް ބާޒާރަށް ވިއްކުމަށްފަހު ލިބޭ އާމްދަނީން ޓެކްސް ދައްކާށެވެ. ޓެކްސް ދައްކަންޖެހެނީ ލޯލާރިންނެވެ. އަލަށް މިހަމަޖެހުނު ނިޒާމުގެ ސަބަބުން ވިޔަފާރިތަކަށް ދިރުންލިބި ރައްޔިތުންނަށް އިތުރު ތަނަވަސްކަން އިތުރުވަމުންދާން ފަށައިފިއެވެ.\nމޫސާ މުހައްމަދު އޯގަސްޓް 2, 2021 At 9:04 ޕމ\nރަސްކަމުގެ މަޖާ ނަގާ ބައިގަނޑާ ވެރިކަން ޙަވާލުވިހިސާބުން މުޣުލްގެ ވެރިކަންވެސް އަތަށްގޮވީދޯ


Konme meehegge fingerprint in ves Galaxy S10 hulhuvey | Mihaaru\nސެމްސަންގް ގެލެކްސީ އެސް10\nގެލެކްސީ އެސް10 ކޮންމެ މީހެއްގެ ފިންގަޕްރިންޓުން ވެސް ހުޅުވޭ\n21 އޮކްޓޯބަރ 2019 - 06:312comments\nސެމްސަންގުގެ ގެލެކްސީ އެސް10 ފޯނުތަކުގައި ސެކިއުރިޓީގެ ގޮތައި ފިންގަޕްރިންޓް ބޭނުންކުރުމުގައި ވަރަށް ބޮޑު މައްސަލައެއް އެބަ އުޅޭ ކަމަށާއި ފޯނަށް ހާއްސަކުރާ ފިންގަޕްރިންޓް ނޫނަސް، އެހެން ކޮންމެ މީހެއްގެ ފިންގަޕްރިންޓުން ވެސް އެ ފޯނު ހުޅުވޭ ކަމަށް ސެމްސަންގުން ބުނެފި އެވެ.\nސެމްސަންގުން މި މައްސަލަ ފާހަގަކޮށް ބުނީ މައްސަލަ ހައްލުކުރަން ސޮފްޓްވެއާ ޕެޗެއް ވަރަށް އަވަހަށް ނެރޭނެ ކަމަށެވެ.\nމާޗް މަހު އެސް10 ނެރުނީ ފިންގަޕްރިންޓް ޓެކްނޮލޮޖީ އަށް އިންގިލާބީ ބަދަލެއް ގެނެސްފައިވާ ކަމަށް ބުނަމުންނެވެ. ނަމަވެސް ސެންސަންގުން ބުނީ އެސް10 އާއި ނޯޓް 10 ގައި ވެސް ފިންގަޕްރިންޓުގެ ބޮޑު މައްސަލައެއް އުޅޭ ކަމަށެވެ.\nމި މައްސަލަ އެންމެ ފުރަތަމަ ފާހަގަކުރެވުނީ އިނގިރޭސި ވިލާތުގެ އަންހެނަކަށެވެ. އޭނާގެ ފޯނު ފިރިމީހާގެ ފިންގަޕްރިންޓުން ޖަހައިގެން ހުޅުވުނީ އެވެ. ފޯނު ހުޅުވީ ފެންވަރު ދަށް ކަވަރަކަށް ލާފައި އޮއްވައި ކަމަށް ވުމުން، މިހެން ދިމާވަނީ ދިމާވަނީ ފިންގަޕްރިންޓާއި ފޯނާ ދެމެދު ހުސް ޖާގައެއް ހެދުމުން ކަމަށް ވަނީ ބެލެވިފަ އެވެ.\nއެސް10 ގައި ފިންގަޕްރިންޓް ދެނެގަތުމަށް ފޮނުވަނީ އަލްޓްރާސައުންޑެވެ.\nސެމްސަންގު އެސް10 ސީރީޒްގެ ފޯނު ވިއްކާ ބައެއް ތަންތަނުން، ފޯނުތަކުގެ ފިންގަޕްރިންޓް އޯފް ކޮށްލައިގެން ގެންގުޅުމަށް ކަސްޓަމަރުންނަށް އަންނަނީ ލަފާ ދެމުންނެވެ.\nފޯނުގެ މި މައްސަލަ އެންމެ ފުރަތަމަ ފާހަގަކުރެވުނު އަންހެން މީހާ ބައެއް ނޫސްތަކަށް ކިޔައިދީފައިވާ ގޮތުގައި ފޯނުގައި ސްކްރިން ޕްރޮޓެކްޓަރެއް އެޅުވުމަށް ފަހު، އޭނާ ފޯނުގައި ރެޖިސްޓަ ނުކުރާ އިނގިލިތަކުގެ ޕްރިންޓުން ވެސް ފޯނު ހުޅުވެން ފެށި އެވެ. އަދި އެ ސްކްރީން ޕްރޮޓެކްޓާ، އެހެން މީހެއްގެ ފޯނުގައި އެޅުވުމުން ވެސް ހަމަ އެ މައްސަލަ ދިމާވި ކަމަށް ބުނެފައިވެ އެވެ.\nއިތުރު ލިޔުންތައް ސެމްސަންގް މޮބައިލް ފޯން ސްމާޓް ފޯން ސެމްސަންގް ގެލެކްސީ ނޯޓް\nސެމްސަންގް މެދުފަންތީގެ ފޯނުތަކަށް ވަޔަލެސް ޗާޖިން\nސެމްސަންގް ގެލަކްސީ ނޯޓް 9: އެންމެ ތަފާތީ ކުލަތައް


SunOnline: #VAAHAKA: First Lady - part-36\nފަސްޓް ލޭޑީ (36)\nއައިޝާ ނަސީމް 14 Mar 2019, 09:56\nފަތިސް ނަމާދަށްފަހު ކޮފީއެއް ގިރާލައިގެން އޭނަ ބެލްކަންޏަށް ނުކުމެލިއެވެ. ވާރެއިން ތެމިފައިވާ އެތައް ސަތޭކަ ފިނިފެންމާތަކަށް ޝަބްނަމްގެ ތިކިތަކުން ވިދާތަން ފެނިފައި އެ މަންޒަރު ހިތްގައިމުކަމާއިއެކުވެސް ކުޅަދުންވަންތަކަން ހިތަށް އެރިއެވެ. ކޮންމެވެސް ވަރަކަށް ފުސްކޮށް މާހައުލު ފެންނާތީ ބޭރަށް ނިކުންނަ ހިތް ނުވެފައި ހުއްޓާ ކާރެއް މަޑުކޮށްލިތަން ފެނުނެވެ. އަމްރާން އައީބާވައެވެ.\nކާރުން އަމްރާންއާއި އެކީ ފޭބި މެހުމާން ފެނުމުން ހަޔާތީގެ ނޭވާ އެތެރެހަށީގައި ތާށިވިއެވެ. އަމްރާންއަށްވުރެ ތަންކޮޅެއް ކުރުވިޔަސް ހިމަތޮޅި ދޮން އަންހެނެއްކަން ދުރުން ބަލާލާފައިވެސް އެނގުނެވެ. ޖިންސަކާއިއެކު އަތްދިގު ޓީޝާޓެއްލާފައިހުރިއިރު އިސްތަށިގަނޑު އޮތީ މައްޗަށް ނަގާ އައްސާފައެވެ. ހިތަށް ވީ އުދަގުލެއްގެ ބޮޑުކަމުން އަވަހަށް އަނެއް ފަރާތަށް އެނބުރިފައިވެސް ފިލާ ވަރަށްވުރެ އޭނަ ހިތްވަރުގަދައެވެ. ތިރިއަށް ގޮސް ދޮރު އަޑާއަށް ހުޅުވައިލެވުނީ އެ އަންހެނަކީ ކާކުކަން އޮޅުން ފިލުވަން ބޭނުންވެފައި ހުރިލެއް ބޮޑުކަމުންނެވެ. ކައިރިއަށް އައުމުން އަމްރާންގެ ދައްތައެއް ކަމުގައި ހީކުރެވުނެވެ. އަމްރާންއަށްވުރެ ތަންކޮޅެއް ދޮށިކަމަށް މޫނުމަތިން ދައްކައެވެ.\n"ސްވީޓްހާޓް. ހޫޒް ދިސް ގާލް..."\n"މައި ވައިފް ހަޔާތީ....." އަމްރާން ފަރުވާކުޑަގޮތަކަށް ބުނެލިއެވެ. "ސްވީޓްހާޓް" ކިޔުމުން ހަޔާތީގެ މޭގައި ޖެހި އެތިފަހަރެއްހެން ވުމާއެކު އަނގަޔަށް ގޮތެއް ހަދައިލެވިއްޖެއެވެ. ތުންފަތްމަތީގައި ވި ހިނިތުން ފިލާ ރުޅިން އެތެރެހަށި އަންދާން ފެށިއެވެ. މިއީ އަމްރާންގެ ލޯބިވެރިޔަކީހެއްޔެވެ. ޝަކުވާގެ ނަޒަރަކުން އަމްރާންއަށް ބަލައިލުމުން އަމްރާން އެއްމިޔަކަނުން ހީލިއެވެ.\n"މީޓް މައި މަމް......." އަމްރާންގެ ޖުމްލައާއިއެކު އަލްޔާނާ ކުރިއަށް ޖެހިލާފައި ހަޔާތީގެ ގައިގާ ބާރަކަށް ބައްދައިލީ ނިކަން ގާތްގޮތަކަށެވެ.\n"ޔޫ ލުކް ސޯ ބިއުޓިފުލް ލައިކް އެ ޕްރިންސެސް. ނޯ އަދާ ވުޑްބީ އެ މެޗް ފޯ މައި ހެންޑްސަމް ސަން. ވަރަށް ލޯޔަލް ވާނެހެން ހީވޭ. މަންމަ ވަރަށް އުފާވެއްޖެ ރެން މިފަދަ އަންހެންކުއްޖެއް ހޯދީމަ. ތެދުވެރި ވަފާތެރި އަންހެންކުއްޖަކަށް ހަޔާތުގެ ހުންގާނު ހަވާލު ކުރަން ޖެހޭނީ ނޫނީ ހުރިހާ ކަމެއް ބޮއްސުންލާފާނެ..................." އަލްޔާނާ ހަޔާތީގެ މޫނަށް ބަލައިލީ ތައުރީފުގެ ނަޒަރަކުންނެވެ. ހަޔާތީ ލަދުން މަރުވާވަރުވުމާއެކު މޫނު އަނދަންފެށިއެވެ. ހުރިހާ ލޭތައް މޫނަށް ޖަމާވި ވަގުތެކެވެ. މޫނަށް ރަތްވެގެން ދިޔައިރު އަމްރާންއަށް ބަލަން ހުރެވުނެވެ.\n"ލުކް. ޝީޒް ބްލަޝިން ހައު ޕްރިޓީ..."\nހަޔާތީ ހީލުމަށްފަހު ޝުކުރު އަދާކުރީ އަމްރާންގެ ނަޒަރު އޭނައަށް ހުއްޓުނުކަން އެނގިފައެވެ. ގަނޑުފެންކޮޅެއްހެން ހުރިތަނަށް ވިރިގެން ނުފޭބީ ކިރިޔާއެވެ. ހަޔާތީ ކޮފީ ބޯން އަންނަން އެދުނެވެ. ދަތުރު ވަރުބަލިވެފައިވިޔަސް އަލްޔާނާއަށް ޅީދަރިފުޅުގެ އެދުމާއި ދެކޮޅުހަދާކަށް ނުކެރުނެވެ. އަމްރާން ބުނީ އޭނަ ވަރަށް ވަރުބަލިވެފައިވާ ކަމަށާއި ނިދާލަން ބޭނުންކަމުގައެވެ. އެމީހުންނާއެކު ކޮފީ ބޯން އަންނަން ކޮންމެވެސް ބަހަނާއެއް ދެއްކީކަން ހަޔާތީއަށް އެނގުނެވެ. ހަޔާތީ ހެދުނު ނާސްތާ ތައްޔާރުކޮށްލުމަށްފަހު ދެތަށި ކޮފީހަދައިގެން އައިސް މޭޒުމަތީ ބެހެއްޓިއެވެ. ހަޔާތީގެ މަސައްކަތްތެރިކަމާއި ވައްޓަފާޅި ހުރީވެސް މައިދައިތައަކު ރުހޭފަދަ ގޮތަކަށެވެ. އެންމެ ނަޒަރަކުން އަލްޔާނާއަށް ހަޔާތީ ކަމުގޮސްފިއެވެ. ދެމީހުން އެތައް އިރެއް ވާންދެން ވާހަކަދައްކަން ތިބިއިރު އަލްޔާނާ ދިރިއުޅެނީ ސްވިޒަލޭންޑްގައި ކަން އެނގުނެވެ. ސްވިޒަލޭންޑުން މީހަކާއި އިނދެގެން ދަރިން އެބަތިބިކަމަށާއި ކުދިންގެ ބައްޕަ ނިޔާވީ ދާދި ފަހުންކަމުގައި އަލްޔާނާ ބުނެލިއެވެ. އެހާ ހިތްހެޔޮ އޯގާތެރި ފިރިއެއް މަދުވާނެކަމުގައި ބުނިއިރު އަލްޔާނާގެ ދެލޮލަށް ކަރުނަ ޖަމާވިއެވެ.\nއަލްޔާނާ ވީ ހަޔާތީ ރުހޭފަދަ މައިދައިތައަކަށެވެ. އަނގަ ތަޅާ ކޮންމެ ކޮންމެ ވާހަކައެއް ހިއްސާކުރެވޭފަދަ އޯގާތެރި ހިތްހެޔޮ އަންހެނެކެވެ. އޭނަގެ އަމިއްލަ މަންމައާއި މުފުތިހާއަށްވުރެ އަލްޔާނާގެ ހިތް މާ މަޑުކަމުގެ އިހުސާސްކުރެވުނެވެ. ނިކަމެތިންނަށް ވަކި ނަޒަރަކުން ނުދެކޭ މުއްސަދިން މަދުވާނެއެވެ. އަޚުލާގު ކިތަންމެ ރަގަޅުވިޔަސް ހިތާމައަކީ އަމްރާން ފަދައިން އަލްޔާނާވެސް ދީނާއި ދުރުކަމެވެ. ސައިގަޑި ނިމުނުއިރު ދެއްކި ވާހަކަތަކުން ކިތަންމެ ކަމެއް އެނގިއްޖެއެވެ.\nއަލްޔާނާގެ ވާހަކަ އަމްރާން ދުވަހަކު ނުދައްކަނީހެއްޔޭ އެހުމުން ދޮގުހަދާކަށް ނުކެރުނެވެ. ހަޔާތީ ބުނީ އޭނަ ހީކުރީ އަމްރާންގެ މަންމަ ނިޔާވެފައިވާކަމަށެވެ. ދުވަހަކު އަމްރާންގެ މަންމަގެ ނަން މިގޭތެރޭގައި ކިޔާފައި ނުވާކަމުގައި ހަޔާތީ ބުނެލިއިރު ހަމްދަރުދީވިއެވެ.\n"ހީ ހޭޓްސް މީ....."\n"ރެންގެ ކުށެއްނެތް. ހަގީގަތުގައި ރެން ގެ އުމުރުން ހަ އަހަރުގައި ރެންގެ ބައްޕައާއި ވަކިވެގެން މިގެއިން ދާން ޖެހުނު ދުވަހު ރެން ރުއިވަރު އެލޮލުން ފެނުނު ކުލަވަރު އަދިވެސް ހިތުގެ ފުންމިނުގައި ރައްކާކުރެވިފައިވޭ ދުވަހަކު އެކަރުނަތައް ހިތުން ނުފިލާނެ. އަދި އަދަށް ދާންދެން އެކަމާއި ހިތާމަކުރަން. ކޮންމެ ދެމަފިރިއެއްގެ ދޭތެރޭ މައްސަލަތައް ޖެހޭނެ. ރެންގެ ބައްޕައާއި އަހަންނާއި ޖެހުނު މައްސަލަތަކުގައި ރެންއަށް ކުށްވެރިކުރެވޭނީ މި މަންމަ. ރެން ވަރަށް ލޯބިވާނެ ބައްޕަ ދެކެ. ކުޑައިރުވެސް އަބުދުލްއަޒީޒު އޮފީހަށް ދުރުވާއިރު ޑޭޑް ލަވް ޔޫ އޭ ނުބުނާ އެންމެ ދުވަހެއްވެސް ނުދާނެ. އެނބުރި ދުރުވާ އިރެއް ގެ އިންތިޒާރުގައި ދޮރުމަތީގައި ހުންނާނެ. ކޮންމެ އޮފީހަށް ދުރުވީމަ ތުންކޮޅު ފިތާލައިގެން ރޮވިފައި އިނދެ ބައްޕަ މިސްވާ ވާހަކަ ބުނާނެ. އަބުދުލްއަޒީޒުވެސް އެހާވަރަށް އެކުއްޖާދެކެ ލޯބިން ސްޕޮއިލް ކޮށްލާފައިވީ. އޭނަގެ ފުރާނައަކީ ހުރިހާ އުފަލަކީ ރެން. އެދެބަފައިން ވަކިކޮށްލާކަށް ނުކެރުނު. މަންމަ ބިޓްރޭ ކޮށްފައި ދިޔަކަމަށް ރެން ދެކެނީ. ރެންގެ ކޮއްކޮމެންނާއި އެހާ ދުރުން އުޅޭނީ. އެހެންވެ ފިރިމީހާ ނިޔާވުމަށްފަހު ދަރިފުޅަށްޓަކާ ކޮންމެފަދަ ގުރުބާނީއެއް ވާންވެސް ނިންމީ. އެދަރިފުޅުގެ މޫނުމަތިން ހިނިތުންވުން ދެކެން ބޭނުން. އަދި އަދަށް ދާންދެންވެސް ރެން މަންމަ އަކަށް މާފުނުކުރޭ. ................." އަލްޔާނާ ކޮންމެވެސް ވަރަކަށް ކިޔައިދިނެވެ.\nހަޔާތީއަށްވެސް ކުށްވެރިކުރެވުނީ އަލްޔާނާއެވެ. ބޭރު މީހަކާއި ހިތާވެގެން އަބުދުލްއަޒީޒު ދޫކޮށްލާފައި ގޮސް އެހެން ހަޔާތެއް ފެށީއެވެ. އަބުދުލްއަޒީޒުއާއި ކުޑަ ދަރިފުޅު އެކަނިކޮށްލާފައެވެ. ދެވަނަ ކައިވެންޏެއް ނުކޮށް މުޅި ހަޔާތް ވޭތުކުރީ ހަމަ ދަރިފުޅުގެ ހައްގުގައި ދޮންމަންމައެއް ނުހޯދައެވެ. ހަޔާތީގެ ހިތުގައި ގަދަރާއި އިހުތިރާމް އުފެދުނެވެ.\nއަމްރާން އަންހެނުންނަށް އިތުބާރު ނުކުރަނީ މަންމަ ކަންތައްކުރި ގޮތުންނެވެ.\nނަމަވެސް އެގަޑިއަކީ ކާކަށް ދޭން ޕާރުސަލް ކުރި ގަޑިއެއް ހެއްޔެވެ؟\nމައިދައިތައާއި ފުރަތަމަ މައްސަލަޖެހުނީ ހަޔާތީ އޮފީހުން ގެއަށް އައިއިރު ކަފަލޮލީ ފެންނާން ނެތުމުން އެލީން ކައިރިން އަހާލީމައެވެ. އެލީން ބުނީ އަލްޔާނާގެ ބޮޑީގާޑު އަތަށް ދީފައި އެސޮރު ގެއިން ނެރެލައިފި ކަމުގައެވެ. ރުޅިއާއި ހިތާމައިން ފޯވުމާއެކު ހަޔާތީ އަލްޔާނާ ހޯދަން އެބޮޑުގޭގައި އަތްފުނާއެޅިއެވެ. މައިދައިތަ ބޮލުގައި އަޅުވަންވެގެން އެލީންވެސް ކޮންމެފަދަ ބޮނޑިއެއްވެސް ދީފާނެއެވެ. އޭނަ އެލީންއަށް ޒައްރެއްގެ މިންވަރަށްވެސް އިތުބާރުކުރަނީއެއް ނޫނެވެ. ފަހުން އަލްޔާނާ ގެއަށް އައުމުން އަހާލުމުން ބުނީ ފަކުރު ގަންނާތީ އެހެންވެ ބޮޑީގާޑު އޭތި ގެންގޮސް އެއްލާލީކަމުގައެވެ. ހަޔާތީ އަލްޔާނާއާއި ޒުވާބުނުކުރާކަށް ނޫޅުނެވެ. އެދިޔަ ބާރުމިނުގައި އަމްރާންގެ ކޮޓަރިއަށްވަނެވެ. އެކޮޓަރީގެ ފުޅާ ކުޑަދޮރުތަކުގައި ދަމާފައިވާ ފަރުދާތައް ފޫދުއްވާލާފައި ރަންކުލައިގެ މަޑު އައްޔެއް ކޮޓަރިތެރެއަށް ދީފައި އޮތެވެ. އަމްރާން އެނދުގައި ކުރުއަތްމައްޗަށް އޮށޯވެލައިގެން ވިސްނުމެއްގައި އޮތްއިރު އެ މޫނަށްވެސް ރަންކުލަވެރިވެފައިވާއިރު ނިކަން ހިތްގައިމެވެ.\n"އައިމް ސޮރީ ޓު ޑިސްޓާބް ޔޫ. ކަފަލޮލީ އެއްލާލަން މަންމައަށް ހުއްދަދިނީ ؟ " ހަޔާތީ ކިރިޔާ ނުރޮވި ހުރިކަމެވެ.\n"ކީކޭ ތިކިޔަނީ؟ " އަމްރާން އެނދުން ބޭރަށް ފައި އެލުވައިލިއެވެ. އެޚަބަރުން އަމްރާންއަށްވެސް ސިހުމެއްލިބުނެވެ.\n"އެލީން ދޮގުހަދާ މީހަކަށް ވީތީ ހީކުރެވުނީ ދޮގެއްހެދީކަމަށް. އެކަމަކު ކަފަލޮލީ އެއްލައިލި ކަމަށް މަންމަ އެއްބަސްވެއްޖެ......................." ހަޔާތީގެ ދެލޮލުގައި ބޮޑެތި ކަރުނަތިކިތަކެއް ހަރުލައިފިއެވެ. ކިރިޔާ ނުފައިބާ ހުރިކަމެވެ. ހަޔާތީގެ ހިތަށް ލިބިފައިވާ ދަތިކަން އެދެލޮލުން ފެންނާން ހުރީ މީހަކަށް އަސަރުނުކުރާ ވަރަކަށް ނޫނެވެ. އަމްރާންއަށްވެސް އެކަރުނަތަކުން އުދަގޫވީކަން ނޭގެއެވެ.\nއަމްރާން އިތުރު ވާހަކައެއް ދެއްކުމެއްނެތި ވަގުތުން ނުކުމެގެން ދާން ހިނގައިގަތެވެ.\nހަޔާތީ ކައުޗަށް ދެފައި އަރުވާލައިގެން ކަކޫދޭތެރޭ މޫނު ފޮރުވިގޮތަށް ރޮވިއްޖެއެވެ. އެތައް އިރެއްވާންދެން ރޮއިރޮއި އިންއިރު ގަޑިންވީއިރެއްވެސް ނޭގުނެވެ. ބޭރުތެރެއިން ކަފަލޮލީގެ އަޑުއިވުނުހެން ހީވެފައި ނުކުތްއިރު އަމްރާން ކަފަލޮލީ އުރާލައިގެން ހުއްޓާ ރޮމުންގޮސް ހަޔާތީ އަށް ހެވިއްޖެއެވެ. ވަގުތުން ކަފަލޮލީ އަތުލާ މޭގައި ބޮނޑިކޮށްލައިފިއެވެ.\n"ތެންކިއު........" ހަޔާތީގެ ދެލޮލުން ޝުކުރުވެރިކަމުގެ ކުލަ ފެނުނެވެ.\n"މަންމަ ކޮންތާކު...." ހަޔާތީ އަހައިލިއެވެ.\n"ރިޒޯޓަށް ދިޔައީ....." އަމްރާން ހިނގައިގަތީ ކޮޓަރިއާއި ދިމާލަށެވެ. ހަޔާތީއަށް އަމްރާންގެ އަތުގައި ހިފާނުލެވުނީ ހަމަ ކިރިޔާއެވެ. އަމްރާން ބަލައިލިގޮތުން ލަދުން މަރުވާވަރުވިއެވެ. އެތޫނު ނަޒަރު ފެނުނީ ދާދި ގާތުންނެވެ. އަސަރުގަދަ ފުން ދެލޮލުގައި ހިތާމައާއިއެކު އެފެނުނީ ރުޅިވެރިކަން ހެއްޔެވެ؟\n"ސޮރީ އެކަމަކު އެއްޗެއް އަހާލަންތަ؟ ކީއްވެ މަންމަދެކެ އެހާ ހޭޓްކުރަނީ؟ ކީއްވެ މަންމައައި ދުރުން އުޅެނީ؟ " ހަޔާތީ ޖެހިލުންވެފައި ހުރެވެސް އަމްރާންގެ ހިތުގައިވާ އެއްޗެއް ސާފުކޮށްލަން ބޭނުންވިއެވެ. މިގަނޑުފެންގަނޑު ވިރުވާލަން ފަސޭހައެއްވެސް ނުވާނެއެވެ. ނަމަވެސް އޭނަ ހިތްވަރުކުރާނެއެވެ. ހުރިހާ ޖަޒުބާތުތައް އެތެރޭގައި ފޮރުވައިގެން ހުރުމުން ސިއްހަތާއި ނަފުސާނީ ދުޅަހެޔޮކަމަށް އަސަރުކުރާނެއެވެ.\n"ތިހެން އެހީ ދެންމެ ހިނގި ކަންތައް މިހާ އަވަހަށް ހަދާންނެތުނީތަ؟ " އަމްރާން ނިތްކުރިއަށް ރޫ އަރުވައިލިއެވެ.\n"މަންމަ ކަފަލޮލީދެކެ ފަކުރުންނޯ ބުނީ. ކިތަންމެ ހިތް ހެޔޮވިޔަސް މަންމަމެން އެކަހަލަ ކަމެއް ކޮށްފާނެ. މާފުނުކުރާވަރުގެ ކަމެއްނޫން. އެޓްލީސްޓް ކަފަލޮލީ މިއޮތީ ސަލާމަތުން...." ހަޔާތީގެ އަތުން ސޮއްސާލައިގެން ކަފަލޮލީ ތިރިއަށް ފޭބިއެވެ. އަމްރާންގެ ފައިތިލައާއި ޖިންސާއި ކުޅެންފެށީ ނިކަން ގަޔާވެއެވެ. އަމްރާން ގުދުވެ އެސޮރުގެ ކެހުރުގަނޑުގައި އަތް ބީއްސާލާފައި ގޮސް ފަހަތު ފެންޑާއަށް ނުކުތީ އެސޮރަށް އެސޮރުގެ މަކާން ދެއްކުމަށެވެ. ހަޔާތީވެސް އަމްރާންއާއި ވާހަކަދައްކާލަން ފަހަތުން ހިނގައިގަތެވެ. އޭނަ ގެ ޕްރޮގްރާމްތަކާއި ބެހޭގޮތުން އަދި ފަންޑުތައް ހޯދުމާއި ބެހޭގޮތުން ދައްކަންޖެހޭ ބައިވަރު ވާހަކަތައް އެބަހުއްޓެވެ. ޖެހެމުންދާ ފިނިވައިރޯޅިތަކުން ފިނިފެންމަލުގެ މީރުވަސް ގެނެސްދެއެވެ. ހަނދު ހިނިތުންވެލައިގެން މުޅި ކާއިނާތަށް އޭގެ އަލިކަން ފޯރުވާ ލޯބިވެރިންގެ ހިތްތަކަށް ހަމަޖެހުމާއި އުފާވެރިކަން ގެނެސްދޭން މަސައްކަތްކުރާފަދައެވެ. ހަނދުވަރުގެ އުޖާލާ އައްޔާއެކު ބަގީޗާގެ ބޮކިތަކުގެ އަލި އެކުވެގެން ހިތްގައިމުކަމެއް އެތަނުގައިވިއެވެ. އަމްރާން އުނދޯލީގައި އިށީނެވެ. އުނދޯލި ހެއްލަން ނޫޅެ ބިންމަތީގައިގައި އެއް ފައި ވިއްދާލައިގެން އަމިއްލަ ދުނިޔެއެއްގައި އިންފަދައެވެ.\n"މައިންޑް އިފް އައި ޖޮއިން ޔޫ؟ " ހަޔާތީގެ އެ ސުވާލަށް ޖަވާބެއް ނުދެނީސް ހަޔާތީ ދެމީހަކަށް އިށީދެވޭނެ ޖާގަ ދޫކޮށް އުނދޯލީގެ އަނެއްކޮޅުގައި އިށީނުމުން އަމްރާން ރުޅިއަންނަގޮތްވިއެވެ. ހަޔާތީ ބުނީ އަމްރާންއާއި ވާހަކަދައްކަން ބޭނުންވާކަމަށެވެ. ޖެހިލުންކުޑަކަމާއިމެދު އަމިއްލަ ނަފުސާއިމެދު ހައިރާންވިއެވެ. އަމްރާން ރުޅިއައިސްގެން މިއުޅެނީ އޭނައާއި މިކާލްގެ ވާހަކަތައް ނޫހުގައި ޖެހިދުވަހުން ފެށިގެންނެވެ. އެކަމާއި ރުޅިއައިސްފާ ވާހަކަ ދައްކާ ހިތް ނުވެފައި ހުއްޓާ މަތިންބައިން ޖެހިގެން އޭނަ މިއުޅެނީ އަމްރާން ފަހަތުންނެވެ. އަމްރާން ހީކުރާނީ ކީކޭހެއްޔެވެ؟ ސްކޫލް ދުވަސްތައް ހަދާނަށް އަންނާންފެށިއެވެ.\n"ފުރަތަމަވެސް ބުނެލަން ބޭނުން. އަޅުގަނޑު އެދުވަހު ކޮފީ ގިރީ. އެކަމަކު އެއްވެސް ޕޮއިޒަންއެއް ނާޅަން. އެލީންގެ ސިޔާސަކަން ބޮޑުކަމުން އުޅެން އުދަގޫވާ ހިސާބަށްދާފަހަރު އާދޭ. އެލީންއަށް އެނގިގެން ހިނގިކަމެއްކަން ޔަގީނާ ގާތަށް އެނގޭ. އަޅުގަނޑުގެ ފޯނުން ސަޖަލްއަށް މެސެޖްކޮށްގެން ނޫސްތަކުގައި ލިޔުއްވި މީހަކީ އެލީން. ޕްރެޒިޑެންޓް އެސެސިނެޓްކުރަން ދިން ޕޮއިޒަންގެ ނަމާއި ދިން ތެރަޕީ އެއްޗެހިވެސް އެގުނު. ސޯ..........ކަލްޕްރިޓް އެއޮތީ މާ ރީއްޗަށް އެނގިފައި.........."\nކަފަލޮލީ ބޯޅައެއްގެ ފަހަތުން ދުވެދުވެ އޮވެފައި ބައެއްފަހަރު ހިޔަނިތަކާއި ކުޅެލައެވެ. އާދައިގެ މަތިން އަމްރާންގެ ފަޔާއި ކުޅެލުމުން ކަފަލޮލީއަށް މަޖާވާފަދައެވެ.\n"އައި ޑޯންޓް ކެއާ.....އަހަރެން މަރާލިޔަސް އަހަރެންގެ ފަރުވާލެއްނެތް. މަރާލައިގެން އެމީހަކަށް އުފަލެއް ލިބެންޏާ ހިތްހަމަޖެހުމެއް ލިބެންޏާ އަދިވެސް ޓްރައިކުރޭ......ޑޫ އައި ލުކް ލައިކް ސަމްވަން ހޫ އިޒް އެފްރެއިޑް އޮފް ޑެތް؟" ފަނޑު އަލިކަމުގެ ތެރެއިން އަމްރާންގެ ލޮލާއި ހަތަރުކަޅި ހަމަވުމުންވެސް ހަޔާތީއަށް އެލޮލުން ކުރި އަސަރު ކުޑައެއްނޫނެވެ. އަމްރާންގެ ލޯ ވަރަށް ރީތިކަމުގައި ހިތް އެއްބަސްވިއެވެ. އޭނަ ލިޔުނު މަޖާ ޅެންތައް ހަދާންވެ ހެވޭގޮތްވެސްވިއެވެ. ތިޔަ ދެލޮލުގެ ރީތިކަމުން އުޑުގައި ވިދާ ތަރިތަކެކޭ ތަފާތެއްނެތެވެ. ތި ރީތި ދެލޯ ވަގަށް ނެގޭނަމަ އެކަންވެސް ކުރާނަމެވެ. ތިލޮލަށް ތައުރީފުކޮށް މި ގަލަމުގެ ދެލި ހުސްވިޔަސް ތައުރީފަށް ނިމުމެއްނެތެވެ. އެހާވެސް ލޯބިވާ ރީތި ލޮލެކެވެ.\n"އަޅުގަނޑާއިމެދު އެންމެން ޝައްކުކުރާތީ ބުނެދޭން ޖެހުނީ......" ހަޔާތީ ތެދުވާންވެގެން އުދޯލީގައި އަތް އެޅުމާއިއެކު އަމްރާން އެއަތްމަތީ އަތްބޭއްވުމުން ހުރިހާ ލޯލިތަކެއް ކޮޅަށް ޖެހުނެވެ.\n"ހަޔާތީ ތިހާ އިނޮސެންޓްކޮށް ހުއްޓަސް ހަމަ މެޗުއާ ވުމެންއެއްނު. މީހަކާއި މެރީކޮށްފައި ހުރީ. ވީ އާ ބޯތު އެޑަލްޓްސް........އަހަރެން މިސާލަކަށް ބުނެފިއްޔާ އަހަރެން ބުނި ކޮންމެ ކަމެއްކޮށްދޭނަންތަ؟ "\n"ނޯ..........." ވަގުތުން ފުންމައިގެން ތެދުވުނުގޮތަށް އެތަނުން ދާންވެގެން އުޅުނަސް އަމްރާން އަތުން ދޫކޮށެއްނުލިއެވެ.\n"ލެޓް ގޯ އޮފް މައި ހޭންޑް..ޕްލީޒް....."\n"ދޫނުކޮށްފިއްޔާ. މިހާރު މަގޭ ހައްގެއްނު ތީ........" އަމްރާންގެ މަގުސަދަކީ ކޮބާކަމެއް ނޭގުނަސް ހަޔާތީގެ ހިތުތެރޭ ބިރުވެރިކަން އުފެދުނީ ވަކިގޮތެއް ބަލާފައެއް ނޫނެވެ. އަމްރާން އޭގެ މާނަ ނެގީ އެހެން ގޮތަކަށެވެ. ދެކުނީ އަދިވެސް ހަޔާތީގެ ހިތުގައިވަނީ މިކާލްކަމެވެ. ކުއްލިއަކަށް އަތުން ދޫކޮށްލާފައި އެތަނުންދާން އުޅެފައިވެސް އަމްރާން ޚިޔާލު ބަދަލުވިއެވެ. ހަޔާތީ އަމިއްލައަށް ދަންޏާ ގޮސްދާނެ ނޫންހެއްޔެވެ؟ ހަޔާތީގެ އަތުން ދޫކޮށްލުމުން ހަޔާތީ ކޮންމެވެސް ވަރަކަށް އެކަމާއި ހިތާމަކުރިއެވެ. އަމްރާން ދެރަކޮށްލެވުނީ ބާވައެވެ. މިކާލްއާއިއެކުވެސް އޭނަ އުޅުނީ ހަމަ މިކަހަލަގޮތަކަށެވެ. އެއީ ކޮންމެހެން މިކާލްދެކެ ލޯބިނުވާތީއެއް ނޫނެވެ. ހަޔާތީއަށް އެލީންގެ ހީލްތަކުގެ އަޑު އިވުމާއެކު ގޮސް އިށީދެލެވުނީ އަމްރާންއާއި ޖެހި ފިތިގެންނެވެ. އެލީންއަށް އެދެމީހުންގެ ގުޅުމެއް ނެތްކަމަށް ޝައްކުކުރެވޭތީ އެކަން ބަދަލުކޮށްލާހިތުން ހަމަ ލޯބިވެރިއެއްފަދައިން ހަރަކާތްތައް ބެހެއްޓުނެވެ. އަމްރާންގެ ކޮނޑުގައި ބޯ އަޅާލީވެސް އެލީންއަށް އެ މަންޒަރު ދެއްކުމަށެވެ. އެލީން ހީލިއެވެ.\nމިދުވަސްކޮޅު އަބުދުލް އަޒީޒު ހުންނެވީ ވިޔަފާރި ދަތުރެއްގައި ރަށުން ބޭރުގައެވެ. އަމްރާން ބަލިވެގެން ހޮސްޕިޓަލުގައި އޮތްއިރު ހަތަރުދަމުހެން އޭނަ އަމްރާންގެ ގާތުގައި ދަރިފުޅަށް ޚިދުމަތްކުރަން އުޅެފައި އަމްރާން ރަގަޅުވުމުން ރާއްޖެ ނައިސް ފުރައިގެން ދިޔައީ ޖަރމަނީއަށެވެ. އަލްޔާނާއާއިއެކު ބާޒާރަށް ގޮސްލާފައި ގެއަށް އާދެވުނުއިރު ދިހައެއް ޖަހާ ބޮޑުވެއްޖެއެވެ. އެލީން ކައުޗްގައި އޮށޯވެލައިގެން ފޮތެއް ކިޔާލަން އޮތެވެ. ގޭތެރޭގައި އުޅޭއިރު ޓައިޓާއި ސޯޓު ލާ އުޅޭ ކުއްޖާ މިރޭ އޮތީ ތަންކޮޅެއް ދޫ ހަރުވާޅަކާއިއެކު އަތްދިގު ޓީޝާޓެއްލައިގެން ސްކާފް ބޮލުގައި އަޅައިގެންނެވެ. އަލްޔާނާ ހަޔާތީއާއެކު މާ ގާތްކޮށް އުޅޭތީ އެލީން ފޫހިވާކަން އޭނަގެ އަމަލު ހުންނަގޮތުން އެނގެއެވެ. އަދި އަލްޔާނާވެސް އެލީން އެގޭގައި އުޅޭގޮތުން އެހާ ހިތްހަމައެއް ނުޖެއެވެ. އޭނައަށް ވެވޭނެނަމަ އަމްރާންއާއި ހަޔާތީގެ ދޭތެރެއަށް އެހެން އަންހެނަކު ވަންނާނެ ފުރުސަތެއް ނުދޭނެއެވެ.\n"އައު ވޯންޓް ޓު އިމްޕްރެސް ސަމްވަން....."\n"ކޮންމެވެސް މީހެއް.....އިސްލާމިކް ސްޓޭޓް މުޖާހިދެއް......."\nހަޔާތީގެ ހިތަށް ބިރުވެރިކަން ވަނެވެ. އެއީ މިކާލްއަށް ވެދާނެއޭ ހިތަށް އެރީ ކީއްވެކަމެއް ނޭގެއެވެ. މިކާލްގެ މިޒާޖުގައި ބަދަލު ހިފުމާއި އޮޅުވާލުން ހުރެދާނެކަމަށް ގަބޫލެއްވެސް ނުކުރެވެއެވެ. ނަމަވެސް އެލީން ލައްވާ އަމްރާންއަށް ވިހަދޭންވެގެން މިކާލް އެލީންގެ ސިކުނޑިއާއި ކުޅެލަފާނެއެވެ. އައިއެސް މީހުން ސިކުނޑި ދޮވެލުމުގެ މާހިރުން ނޫންހެއްޔެވެ؟ ބައެއްފަހަރު ލީން އެ ބަދަލެއް ގެނެސް ދައްކަން އުޅެނީ އަލްޔާނާގެ ރުހުން ހޯދަންވެގެންނާ އެކުގައި ކަމަށް ވެދާނެއޭ ވެސް ހިތަށް އަރައެވެ. ޔަގީންކަމެއްނެތި ހީވާގޮތަށް ވިސްނުމަކީ ފާފައަކަށް ވެދާނެއެވެ. ނަމަވެސް އެލީން އުޅޭގޮތާއިމެދު ކިތަންމެފަހަރު ވިސްނެއެވެ. އެލީން ދީނީފޮތްތައް ނަގައިގެން ކިޔަވަ ކިޔަވާފައި އެމީހުންނަށް ކުށެއްހެން ހީވާފަދަ އެއްޗެއް ފެނޭތޯ ބަލާ ހަޖޫޖަހާ ޖޯކުޖަހަން ކަމަށްވެސް ވެދާނެއެވެ. ނަމަވެސް އެލީންގެ މިޒާޖަށް މަޑުމައިތިރިކަމެއް ވެރިވެ ތަންކޮޅެއް ގިނައިން ކަމަކާއި ވިސްނާކަން ފާހަގަކުރެވުނެވެ. ހަޔާތީއާއި ދިމާލަށް ނުސީދާކޮށް މަލާމާތްކުރުން ހުއްޓާލައިފިއެވެ. ކަޅި އެޅުން އެއްގޮތަކަށްވެސް ނެތެވެ.\nއެލީން ކޮރެއަން ޑްރާމާއެއްގެ ފޯރީގައި ޖެހިފައި އެތައް ދަމެއްވާންދެން އޮތުމަށްފަހު ރަޖާގަނޑުދަށުގައި ފޮރުވިގެން ނިދަން މަސައްކަތްކުރިއެވެ. އެނދުގެ އެއްފަރާތުގައި އޭނަ ކުރިން ކިޔަން ގެންގުޅުނު "ފިފްޓީ ޝޭޑްސް އޮފް ގްރޭ" އާއި ހެޑްސެޓެވެ. ފުންނިދީގައި އޮވެފައި ހޭލެވުނީ ތަފާތު ހުވަފެނެއް ފެނިގެންނެވެ. ހަގީގަތާއި އެއްގޮތް ހުވަފެނެކެވެ. ހުވަފެނުން ހަށިގަނޑުގެ ލޯލިތައް ކޮޅަށް ޖެހުނުގޮތަށް ހޭލެވުނުއިރު އޭނަގެ އަތުގައި ކޮންމެވެސް ވަރަކަށް ހީބިހި ނަގާފައެވެ.\n"ގޯޑް...ކޮންކަހަލަ ހުވަފެނެއްތަ؟ " އެލީންގެ ހިތް އަވަސްވެ މޭގައި ކުޝަން ޖައްސާ ބާރުކޮށްލެވިއްޖެއެވެ. އެނދުގެ ފަޑީގައި ލެނގިލައިގެން އިންއިރު އެ ހުވަފެނާއިމެދު ނޫނީ ޚިޔާލެއް ނުކުރެވުނެވެ. އެއީ އިންޒާރެއްހެއްޔެވެ؟ ނޫނީ ހަގީގަތުގައިވެސް އިލްހާމެއް ހެއްޔެވެ. ކަރުތެރެ ހިކިފައިވާ ވަރުން ތެދުވެގެންގޮސް ފިނި ފެންތަށްޓެއް ދަމާލުމަށްފަހު އަނެއްކާވެސް އެނދަށް އެރިގޮތަށް ނިތްކުރީ އަތް ބާއްވާލައިގެން އޮވެވުނީ ވިސްނުމެއްގައެވެ.\nއޭނައަށް ފެނުނު ހުވަފެން ހަޔާތީއާއި ހިއްސާކުރަން ވީބާވައެވެ. ނޫނީ އޭނަ އެންމެ ލޯބިވާ ފަރާތް ކައިރިން އެ ހުވަފެން ތައުބީރުކުރުވަންވީއެވެ.\nއަމްރާން ކެބިނެޓް މިނިސްޓަރުންނާއި ބައްދަލުކުރުމަށްފަހު އޭނަގެ އޮފީހަށް ވަންއިރު ހަޔާތީ އިންތިޒާރުގައި އިންދާ ފެނުމުން ސުވާލުގެ ނަޒަރަކުން ބަލައިލިއެވެ. ހަޔާތީ ބޭނުންވީ އެކަނިވެރި ވަގުތުކޮޅަކަށެވެ. އޭނަ ދައްކަންޖެހޭ ރަސްމީ ވާހަކަތަކެއް ހުރުމުން ރައީސްއާއި ހިއްސާކޮށްލަން އައީއެވެ. ހަޔާތީ އެދުނީ ޗެރިޓީ މަސައްކަތްތަކަށް އިތުރު ފަންޑު ދިނުމަށެވެ. އޭނަގެ ހުރިހާ ހުށަހެޅުމެއްގައި ދީނީ ކުލަ ހުއްޓެވެ. ހަޔާތީ ބޭނުންވީ އިސްލާމިކް ރިޕަބްލިކް އޮފް މޯލްޑިވްސްގެ ނަމަށް ރާއްޖޭގެ ނަން ބަދަލުކޮށް ސައްތައިން ސައްތަ މުސްލިމް ގައުމެއްގައި ހުންނަންވީ ހުރިހާ ޝަރުތެއް ފުރިހަމަކުރުމަށެވެ. ގައުމީ ހެދުމުގައި ބުރުގާ ހިމަނަން ޖެހޭނެއެވެ. ހުރިހާ މުވައްޒަފުންގެ ރަސްމީ ހެދުމަކީ ބުރުގާ އެޅި ހެދުންކަމުގައި ހަދާންވާނެއެވެ. އަދި ކެބިންކުރޫންގެ ޔުނިފޯމާއިއެކީ ބުރުގާއަޅަން ވާނެއެވެ. ހުރިހާ ސްކޫލެއްގައި އަރަބިބަހާއި ތައުހީދު ކިޔަވާދެވެން ޖެހޭނެއެވެ. އޭރުން މި ގައުމަކީ އަމާން އުފާވެރި އެއްބައިވަންތަ މުޖުތަމައަކަށްވެގެން ދާނެއެވެ. ދެވަނަ ދެމީހުން ވާހަކަދައްކަން ތިބިއިރު އަމްރާން އިނީ ހަޔާތީ ދެއްކިހާ ވާހަކަތައް ކަނުލާ އަހާށެވެ. ވާހަކަތައް ނިމުމުން އަމްރާން ހޭންފެށިއެވެ.\n"މަގޭ ވައިފް ކޮންދުވަހަކު އެކްސްޓްރީމިސްޓަކަށްވީ؟"\n"މިއީ މޮޑެރޭޓް އިސްލާމީ މުޖުތަމައެއްގައި ހުންނަންވާނެ ސިފަތައް. އޭރުން އަދި މާ ގިނަ މީހުންގެ ހިތް އަތުލެވޭނެ................." ހަޔާތީ "ފްލާޓް"ކުރާ ފަދަ ގޮތަކަށް ހީލިއެވެ. ވާނީ އެހެންތާއެވެ. މަގޭ ވައިފް އޭ ކިޔާފައި މުޚާތަބުކުރި ގާތްގޮތަކުން އޭނައަށްވެސް ސަމާސާކޮށްލާނެ ހިތްވަރުލިބުނީއެވެ. ދެމީހުން ދޭތެރޭގައިވާ ގަނޑުފެން ކޮންމެވެސް ވަރަކަށް ވިރެން ފަށައިފިއެވެ.\n"އެހެން ބަޔެއްގެ ހިތް އަތުލާ ހިތަކުން ނޫޅެން. އެންމެ ހިތެއް ބޭނުންވީ އެކަމަކު ނުލިބުނު."\n"ކާކު؟ " ހަޔާތީ ޝައުގުވެރިވިއެވެ. އަމްރާން އެސުވާލު އިވުނުކަމަކަށް ނެހެދިއެވެ.\n"ދެންމެ ކިޔައިދިން ޝަރުތުތަކާއި ބުރުގާ އަޅުވާ ވާހަކައަށް ޖަވާބެއް ދީފާނަން. ރާއްޖޭ މީހުންގެ ޗޮއިސްއަކީ ތިއީއެއްނޫނޭ ބޭބީ. ގިނަމީހުން ޚިޔާރުކުރީ މެދުމިނަށްވުރެވެސް ބޮޑަށް ދީނާއި ދުރު ސިޔާސަތެއް ގެންގުޅޭ އެލްޑީޕީއަށް ކަން ހަޔާ ބޭބީ ހަދާންނެތުނީތަ؟ ސޮރީ ޑާލިން. އަންހެންކުދިން ހެދުން އަޅާގޮތަށް ފާޑުކިޔާ ވަކި ހެދުމެއް އަޅަން މި ސަރުކާރުން ނާންގާނެ. އެންމެންގެ ދަރިންނަށް އަރަބިބަސް ކިޔަވާދޭކަށް ބޭނުން ނުވެ ހިގައިދާނެ. އެންމެން ބުރުގާ އަޅަން ބޭނުމެއްނުވާނެ. ބައެއް މީހުން މިނިވަންކަމަށް ލޯބިކުރޭ. މިހާ ހޫނު ގައުމެއްގައި ބުރުގާ ކޮންމެހެން އަޅާކަށް ނުޖެހޭނެއޭ ބުނާ މީހުން ޝޭޚުންވެސް އަހަރެމެން ތެރޭ އެބަތިބި. ތައުހީދާއި ޓްރިނިޓީއަކާވެސް އަހަރެން ގަޔާނުވާއިރު ތި ހުރިހާ ކަމެއް ކުރެވޭތަ. މްމް. މިހުރިހާ ޚިޔާލެއް ބޮލުތެރެއަށް ވެއްދީ އެ ނާޑް...... މިކާލްތަ؟ " އަމްރާން މިކާލްގެ ނަން ކިޔަން ބޭނުންނުވާފަދައެވެ. އެނަން ކިޔައިލި ރާގުންވެސް ހަޔާތީއަށްވެސް އެކަން އެނގުނެވެ.\n"މިކާއަކީ ނާޑްއެއް ނޫން. ރަކިގޮތެއް ހުރީމަ އަދި މާ ފިރިހެން......" ހަޔާތީ ދިފާއުކުރިއެވެ.\n"ހުއްޓާލާ. އަދި މަގޭ ކުރިމަތީ އޭނަ ޑިފެންޑްކުރަން އުޅޭނެކަމެއްނެތް އިނގޭ. ދުވަސްކޮޅަކުން ފެންނާނީ ކޮންމެވެސް ކަމެއްގެ ތުހުމަތުގައި ޖަލަށް ލާފައި އޮތްވާ. ކާޒްއާއި ގާތްވާން އުޅުނަސް އޭނަ ރެކޭނެގޮތެއް ނޯންނާނެ. ދުޝްމަނުންތައް މިނިވަންކަމާއިއެކު ދޫކޮށްފައި އުޅެންޏާ ވާނެގޮތް އަހަންނަށް މާ ރަގަޅަށް އެނގޭ. އަދިވެސް މިކާލް ބޭނުންވޭތަ. އޭނަ މަތިން ވަރަށް ހަދާންވޭ ދޯ. ސަންތި މަރިޔަބު..........." އަމްރާން އެހިއެވެ. އަމްރާން ބައިޕޯލާ މީހެކޭވެސް ހިތަށް އެރިއެވެ. އެއްފަހަރު ލޯބިން ބޭބީ ކިޔައިގެން ވާހަކަދައްކާފައި ދެވަނަ ސިކުންތުގައި އޭނަ ސަންތިމަރިޔަބަށް ވެއްޖެއެވެ.\nއެ ސުވާލަށް ދޭނެ ޖަވާބެއް ހަޔާތީއަކަށް ނޭގުނެވެ.\n"ލެޓްސް ސީ. ކާކަށް ތޯ ކާމިޔާބުވާނީ...." އަމްރާން އިރުކޮޅެއްވާންދެން ހަޔާތީގެ މޫނަށް ނަޒަރު ހުއްޓާލައިގެން އިނެވެ. ހަޔާތީވެސް އިނީ ހުއްޓުން އަރާފައެވެ. ދިގުދެމިގެން ދިޔަ ނަޒަރުން ހިތުގެ ފުންމިނަށް އަސަރުކުރުވިއެވެ. އޭނަ ރީތިވެގެން ތައުރީފުކުރި ދެލޮލުގައި އަދިވެސް އެ ބާރެވެ. އަދިވެސް ހަމަ އެ ޖާދުވީ ދެލޮލެވެ. އެލޮލުން އޭނައަށް ބަލަމުން ދިޔައިރު އޭނަގެ މޫނަށް ރަތްކުލަވެރިވިކަން އިހުސާސްކުރެވުނެވެ. އެހާ ލަދުގަންނަގޮތްވިއެވެ. ނަސީބަކުން އަމްރާންގެ ފޯނު ރިންގުވާން ފެށުމުން ސަމާލުކަން ދިން ވަގުތު ހަޔާތީ ފުރުސަތުގެ ބޭނުން ހިފާ އަވަހަށް ގޮނޑިން ތެދުވެގެން ހިގައިގަތެވެ.\nއަމްރާންއާއި ހަޔާތީގެ ގުޅުން ކޮންމެވެސް ވަރަކަށް ރަގަޅުވިއެވެ. އަމްރާންއާއި އަނގައިން ބުނާހިތުން އެކޮޓަރިއަށް ޒިޔާރަތްކުރެވޭވަގުތު ގިނަވާންފެށިއެވެ. ފިނިފެންމާތައް ބިދެގެންގޮސް ވާސްތަކުގައި ޖަހާ އުއްބައްތިތައް ދިއްލާލެވެއެވެ. އަމްރާންގެ ހެދުންތައް ދޮވެ އިސްތިރިކޮށްދޭއިރު ބައެއްފަހަރު ގަމީސްތައް މޫނުގައި ޖައްސައިލެވެނީ ގަމީސްތަކުގައި ހިފާފައި ހުންނަ މީރުވަހުގެ ސަބަބުންނެވެ. މަޑުމަޑު ތުވާލިތަކުގައި އެހުންނަ ލުއި ވަހަކުންވެސް ހިތްފުރޭވަރުވެއެވެ. އަމްރާންއަށް ކޮށްދޭން ޖެހޭ އެފަދަ ކޮންމެ ޚިދުމަތެއް ކޮށްދެނީ ހިތާއި ރުހުމުންނެވެ. ކޮޓަރިތެރެއާއި ވޯކްއިން ކްލޯޒެޓް ތަރުތީބުކޮށް އޮފީހަށްދާ ހެދުން ނަގާދެނީވެސް އޭނައެވެ. އަލްޔާނާ ކޮންމެ ދުވަހަކު ހެދުނު އެގެއަށް އައިސް ވަގުތު ހޭދަކުރާނެއެވެ. ޓީވީ ޝޯ އެއް ބަލައިލަން ނޫނީ ލައިބްރަރީގައި ފޮތެއް ކިޔާލަން އިނދެދާނެއެވެ. ފަތާލަން ނޫނީ ޖިމުގައިވެސް ވަގުތު ހޭދަކުރެއެވެ. ބައެއްފަހަރު ކުޅިވަރުކުޅެން ޚާއްސަބަޔަށް ގޮސް ބިލިއާޑް ފަދަ އެއްޗެއް ކުޅެން ހަޔާތީ ބައިވެރިކުރާނެއެވެ. އަލްޔާނާ ނަމާދުނުކުރާކަން ހަޔާތީއަށް އެނގުނެވެ. އެހާވަރަށް އަލްޔާނާގެ ހަރަކާތްތަކަށް ހަޔާތީ ބެލިއެވެ. އެކަމާއި ވިސްނާފައި ހަޔާތީ އަލްޔާނާ ގެންގޮސް ނަމާދުކުރާ ބައި ދެއްކީ ނަމާދަށް ހިތް ޖައްސުމަށެވެ. އެއީ އޭނަގެ އެންމެ ފެވެރިޓް ކޮޓަރިކަމުގައި ބުނުމުން އަލްޔާނާ ހިނިތުންވެލިއެވެ. ވަރަށް ރީއްޗޭ ބުނެލިއެވެ.\n"ޕީސްފުލް.....ޕްރެޔާ ރޫމްސްތައް މިހެން ހުންނަން ޖެހޭނީ......" އަލްޔާން ނަމާދުކުރާކަށް ނޫޅެ އެތަނުން ނުކުތުމުން ހަޔާތީ އެކަމާއި ކަންބޮޑުވިއެވެ. މައިދައިތައަށް ހިދާޔަތް ދެއްވުމަށް ދުޢާކުރެވުނެވެ. އެމެސެޖް އަލްޔާނާއާއި ހަމަޔަށް ގެންދާނެ ގޮތަކާއިމެދު ފިކުރުކުރިއެވެ.\nހަޔާތީ ފެންވަރާ ރީތިވެލައިގެން ސްޓްރައިޕް ޓީޝާޓަކާއިއެކު ޖިންސެއްލައިގެން މަތިން ދިގު ޖެކެޓެއްލިއެވެ. އިސްތަށިގަނޑު މައްޗަށް ކަހާ އޮމާންކޮށްލައިފިއެވެ. މޮއިސްޗަރައިޒާއެއް ލުމުން މޫނު އޮމާންކަމުން އަތްލައިފިޔަސް ކައްސާލާނެއެވެ. އިސްތަށިގަނޑު ނިވާކޮށްލަން ޕީޗްއާއި ލެވެންޑާ ކުލަ އެކުވެފައިވާ ފަށުވި ސްކާފެއް ބޭނުންކޮށްލުމުން ތާޒާ މަލެކޭ ތަފާތެއްނެތެވެ. ހަޔާތީ ތިރިއަށް އައިއިރު ގޭގެ ފަހަތު ފެންޑާއާއި ދިމާލުން މިކާލް އަންނަތަން ފެނި ފިޔަވަޅުތަކަށް ހުއްޓުނެވެ. ހިތަށް ފިނިވެގެން ދިޔައީ އާދަޔާ ޚިލާފަށެވެ. މިކާލް އެގޭގައި ކީއްކުރަނީހެއްޔެވެ؟\n"އެކްސައިޓް ވީތަ؟ ނޫނީ ހާސްވަނީތަ؟ ޕެނިކް އެޓޭކެއްބާ....' ހަޔާތީ ހިތާހިތުން ކިޔައިލިއެވެ. މިކާލް އަރާ ހަމަވުމުން އޭނަ މިކާލްގެ ނަމުން ގޮވައިލިއިރު ގާތްކަމެއް ހުއްޓެވެ.\n"މިކާ. ތި އަންނަނީ ކަފަލޮލީއަށް ވިޒިޓްކޮށްފަތަ؟ ހިޒް ހޯމް އިޒް އަވާ ބެކްޔަޑް...." ހަޔާތީ ހަމަޖެހިލަން މަސައްކަތްކުރިއެވެ. މިކާލް މަޑުކޮށްލި ނަމަވެސް ބަލަން ހުރީ ދުރަށެވެ. ހިތަށް އަރާ ފައިބަމުން ދިޔަ އެއްޗެހި ހަޔާތީއާއި ހިއްސާކުރާކަށް މިކާލް އުޅުމުގެ މާނައެއް ނެތެވެ. " ޔޫ ވާ ނެވާ މައިން. ވައި ޑަޒް ސްޓިލް އިޓް ހާޓް ސޯ މަޗް....."\n"މިކާ.......ޓޯކް ޓު މީ. އެގޮތަށް އަހަރެން އެއްލާލާފައި ގޮސް ހިތަށް އެރީމަ އައިސް އަދި އަނގައިން ނުބުނެ ތި ހުންނަނީ އަނެއްކާ ކޮން ރޭވުމެއް ރާވަންބާވައޭ ހިތަށް އަރާ. ބުނެބަލަ މިކާ ކޮންގޮތަކަށް ތިއުޅެނީ. ވަޓް ހެޕެންޑް ޓު ޔޫ. ވައި ޔޫ ބްރޯކް މައި ހާޓް. އެއްވެސް އެއްޗެއް މިކާ ހިތަށް ނާރާތަ؟ " ހަޔާތީ މަޑުމަޑުން ވާހަކަދެއްކިއެވެ.\n"އަހަރެން އެއްވެސް މީހެއްގެ ހިތް ހަލާކެއް ނުކުރަން. ޔޫ ބްރޯކް ޔޯ އޯން ހާޓް..އެންޑް ބައި ބްރޭކިން އިޓް ޔޫ ބްރޯކް މައިން ޓޫ. އެކަމަކު އަހަންނަށް އިންތިޒާރުނުކޮށް އެހެން މީހަކާއި ކައިވެނިކުރުމަށްފަހު އެ ހަދާންތައް ހިތުން ނެރެ އެއްލާލައިފިން. މިހާރު ތީ މަގޭ އެއް ނޫން. އަހަރެންގެ އަމިއްލަ މީހެއްގެ ގޮތުގައިވާން އޭރުވެސް ދެކޮޅު ހެދީމެއްނު. މިހާރު އެންމެ ރަގަޅުވާނީ ހަޔާތީ ޗޫޒްކުރި ލައިފް ޕާޓްނާއާއިއެކު ދިރިއުޅުމެއް ހޯދަން މަސައްކަތްކުރިއްޔާ. އެކަމަކު އޭނަ ކައިރީ ބުނޭ އޭނަ ދައްކާ ވާހަކައަށް ތައުބާ ވާށޭ. ނޫނީ ދުޝްމިނުން ގިނަވާނެ. އެންމެން ކުރިމަތީ މުރުތައްދުވީ މީހެއްވިއްޔަ އެންމެނަށް އެނގޭގޮތަށް ދީން ގަބޫލުކުރަންވާނީ....................." މިކާލް ގެ އަޑުގައި ވި އަސަރަކުން ހަޔާތީގެ ހިތް ރޫރޫ އަޅައިގަތެވެ. މިކާލް އޭނަދެކެ ވާ ލޯބި އެ ޖުމްލަތަކުންވެސް އަންގާދީފިއެވެ.\n"ކީއްވެ އޭނައާއިއެކު ދެން މިކާ ތިއުޅެނީ؟"\n"އޭނައާއިއެކު އުޅޭކަށް ނޫނޭ މިގެއަށް އަންނަނީ. ކާޒްއާއިއެކު " މިކާލް ފަސްދީފައި ހިނގައިގަތުމުން ހުއްޓުވަންވެގެން ހަޔާތީއަށް ހިފެހެއްޓުނީ ޓީޝާޓުގައެވެ. ފަހަތުން އަމްރާން އައިކަން އެނގުނީ ބާރުގަދަ އަތަކުން އޭނަގެ އަތުގައި ހިފާފައި މިކާލްގެ ޓީޝާޓުން ނެއްޓުވުމުންނެވެ. އަދި މަޑުމަޑުން ދުރަށް ކޮށްޕާލުމުން ކޮރިޑޯގެ ފާރަށް ލެނގެވުނުއިރު މިކާލްވެސް އެނބުރި ބަލާލައިފިއެވެ. ފިޔަވަޅުތައް ހުއްޓުނެވެ. ހަޔާތީގެ ހިތަށް ނުބައިގޮތެއްވިއެވެ. އޭނަ ގުޑާވެސްނުލާ ޖެހި ބުދެއްހެން އެއްފަރާތުގައި ހުރިއިރު އަމްރާންއާއި މިކާލްއާއި ދެމީހުންގެ މޫނަށް ބަލަމުން ދިޔައެވެ. އެދެމީހުން މިއުޅެނީ ސްކޫލްގައި ހިންގިފަދަ ތަޅާފޮޅުމަކަށް ދާންހެއްޔެވެ. ދެމީހުންގެ ހަތަރުކަޅި ހަމަވި ވަގުތު ދެމީހުންގެ ލޮލުން ނަފްރަތާއި ރުޅިވެރިކަން ނޫން އެއްޗެއް ނުފެނެއެވެ. އެކަކު އަނެކަކަށްޓަކާ ދެހިތުގައި ކުޑަނަމަވެސް ހަމްދަރުދީއެއް ކުލުނެއްނެތެވެ. ރުޅިވެރިކަމުގެ އިންތިހާއެވެ. އަމްރާން މުށްކަވައިލި އަތް ޖީބަށް ޖެހިއިރު މިކާލްގެ ގައިގާ ނުޖަހާވޭތޯ އަމިއްލަ ނަފުސާއި ހަގުރާމަކުރިއެވެ. މިކާލްވެސް އެވަރެވެ. ހަޔާތީ ބޭނުންވީ ހަގުރާމަ ނުފެށެނީސް ސުލްހަކުރުމަށެވެ.\n"ވީ އާ ނޮޓް ޓީންސް އެނީ މޯ.........." ހަޔާތީ ކަންބޮޑުވެފައިވާގޮތަކަށް ހީގަތެވެ.


ޔައުގޫބުގެ ގޮނޑީގެ މައްސަލައިގެ އަޑުއެހުން ފަސްކޮށް، މައްސަލަ އަންނަ ހަފްތާއަށް! | Sangu News\nޔައުގޫބުގެ ގޮނޑީގެ މައްސަލައިގެ އަޑުއެހުން ފަސްކޮށް، މައްސަލަ އަންނަ ހަފްތާއަށް!\n13 އޮކްޓޯބަރ 2020 - 18:49\nދާންދޫ ދާއިރާއިގެ މެމްބަރު ޔައުގޫބު އަބްދުﷲ - ފޮޓޯ: މިހާރު\nރައްޔިތުންގެ މަޖިލީހުގެ ދާންދޫ ދާއިރާގެ މެމްބަރު ޔައުގޫބް އަބްދުﷲ ގެ މެމްބަރުކަން ގެއްލިފައިވާކަމަށް ކަނޑައަޅައިދޭން އެދި ސުޕްރީމް ކޯޓަށް ހުށަހެޅި މައްސަލައިގެ އަޑުއެހުން އަންނަ ހަފުތާ އަށް ފަސްކޮށްފި އެވެ.\nއެމްޑީޕީގެ ޕާލިމެންޓްރީ ގްރޫޕަށް ނިސްބަތްވެ ވަޑައިގަންނަވާ މެމްބަރުގެ ގޮނޑި ގެއްލިޖެކަމަށް ކަނޑައަޅަން ސުޕްރީމް ކޯޓަށް މައްސަލަ ހުށަހަޅާފައި ވަނީ ސިވިލް ކޯޓުގެ ކުރީގެ ގާޒީ، މުހައްމަދު ހަލީމެވެ. ސުޕްރީމް ކޯޓަށް މި މައްސަލަ ވައްދާފައި ވަނީ މިދިޔަ ސެޕްޓެމްބަރު މަހުގެ 20 ގައެވެ.\nއެ މައްސަލަ ބަލައިގަނެ، މިހާރު ވަނީ މައްސަލައިގެ އަޑުއެހުން ބުރާސްފަތި ދުވަހަށް ތާވަލު ކުރި ނަމަވެސް އަޑުއެހުން ވަނީ ފަސްކޮށްފައެވެ. ޝެޑިއުލްގައި ވާ ގޮތުން ޔައުގޫބްގެ މައްސަލައިގައި ބާއްވާ ފުރަތަމަ އަޑުއެހުން ދެން އޮންނާނީ އަންނަ ބުދަ ދުވަހުއެވެ.\nއަޑުއެހުން ފަސްކުރީ ޔައުގޫބުގެ ފަރާތުން އެގޮތަށް އެދިވަޑައިގަތުމުންނެވެ. އެހެން ނަމަވެސް އަޑުއެހުން ފަސްކޮށް ދިނުމަށް ޔައުގޫބް އެދިވަޑައިގެންނެވީ ކޮން ސަބަބަކާއި ހުރެ ކަމެއް ސާފެއް ނޫނެވެ.\nމައްސަލަ ސުޕްރީމް ކޯޓަށް ހުށަހަޅާފައިވަނީ ޗާޓަޑް އެކައުންޓެންޓުންގެ ގާނޫނުގެ ދަށުން އުފެއްދި އިންސްޓިޓިއުޓް އޮފް ޗާޓަޑް އެކައުންޓެންޓްސް އޮފް ދަ މޯލްޑިވްސް (އައިސީއޭއެމް) ގެ ކައުންސިލަށް ޔައުގޫބް އައްޔަނުކުރުމާއި ގުޅިގެންނެވެ. މައްސަލަ ކޯޓަށް ހުށަހަޅާ ހަލީމް ބުނެފައި ވަނީ ޔަގޫބް ގާނޫނު އަސާސީގެ 73 ވަނަ މާއްދާގެ (ރ) އާއި ހިލާފުވެފައިވާ ކަމަށެވެ. އަދި އޭގެ ސަބަބުން އޭނާގެ ގޮނޑި ގެއްލިފައިވާކަމަށް މައްސަލައިގައި ވެއެވެ.\nގާނޫނު އަސާސީގެ 72 ވަނަ މާއްދާގެ (ރ) ގައި ބަޔާންކޮށްފައިވާ ގޮތުން މަޖިލީހުގެ މެމްބަރެއްގެ ގޮތުގައި ހުންނަވައިގެން މުސްތަގިއްލު ކޮމިޝަނެއްގެ މެމްބަރުކަން ނުވަތަ މުސްތަގިއްލު މަގާމެއް އަދާ ނުކުރެވޭނެއެވެ. އަދި މަޖިލީހުގެ މެމްބަރެއްގެ ގޮތުގައި ހުންނަވާ އިތުރު އެހެން ވަޒީފާއެއް އަދާ ނުކުރެވޭނެ ކަމަށް ވެސް ބުނެފައިވެއެވެ.\nގާނޫނީ ގޮތުން ޔައުގޫބްގެ ގޮނޑިއާއި މެދު ސުވާލު އުފައްދަން ފެށުމުން އޭނާ ޗާޓަޑް އެކައުންޓްސް ކައުންސިލުން އިސްތިއުފާ ދިނެވެ. ގާނޫނުއަސާސީ ބުނާ ގޮތުން މެމްބަރެއްގެ ގޮނޑި ހުސްވެފައިވާ ކަމާ މެދު ސުވާލު އުފެދިއްޖެ ނަމަ، ވަކި ގޮތެއް ނިންމާނީ ސުޕްރީމް ކޯޓުންނެވެ.\nވަކި މަގާމެއް ގަބޫލުކޮށްގެން މެމްބަރެއްގެ ގޮނޑިއާއި މެދު ސުވާލު އުފެދުނު މިއީ ފުރަތަމަ ފަހަރެވެ. މީގެ ކުރިން މެމްބަރުންގެ ގޮނޑި ގެއްލިފައި ހުރީ ޖިނާއީ ކުށްތައް ސާބިތުވެގެންނާއި ހުކުމާ އެއްގޮތަށް ދަރަނި ނުދެއްކުމުގެ ސަބަބުންނެވެ.\nގޮނޑީގެ މައްސަލަ, ޔައުގޫބް, ޗާޓަރޑް އެކައުންޓެންޓްސް އިންސްޓްޓިއުޓް\nޗާޓަރޑް އެކައުންޓެންޓްސް އިންސްޓްޓިއުޓްގެ ކައުންސިލަށް މެމްބަރުން އައްޔަން ކުރައްވައިފި


Turkey ah hathiyaaru vikkaigen nuvaane kamah Greece in bunefi\nތުރުކީގެ ރައީސް، ރަޖަބް ތައްޔިބު އުރުދުޣާން (ކ) ޖަރުމަނުގެ ޗާންސެލާ، އެންޖެލާ މާކެލް، މަޝްވަރާ ބައްދަލުވުމެއްގައި\nސަބްމެރީން އުފައްދަން ބޭނުންވާ ބައިތަކެއް، ތުރުކީ އަށް ވިއްކަން ޖަރުމަނުން މަސައްކަތްކުރުމަކީ ކަންބޮޑުވެވަޑައިގަންނަވާ ކަމެއް ކަމަށް ގުރީކުން ބުނެފި އެވެ. ބޮޑު ވަޒީރު ކިރިއަކޮސް މިޓްސޯޓަކިސް ވިދާޅުވީ މި ހަފުތާއި އޮންނަ ޔޫރަޕިއަން ކައުންސިލް ބައްދަލުވުމުގައި ވެސް ޝަކުވާކުރައްވާނެ ކަމަށެވެ.\nކިރިއަކޮސް މިޓްސޯޓަކިސް ވިދާޅުވީ، ތުރުކީ އަށް ވިއްކާ ހަތިޔާރު ބޭނުންކޮށް ޔޫރަޕިއަން ޔޫނިއަން މެންބަރު ގައުމުތަކަށް ވެސް ތުރުކީން ހަމަލާދީފާނެ އެވެ.\nގުރީކުން އެންމެ ބޮޑަށް ކަންބޮޑުވަނީ ތުރުކީން ގަންނަން އުޅޭ ޖަރުމަނުގެ ޓީ-214 މަރުކާގެ ސަބްމެރީންތަކެވެ. ޖަރުމަނާ އެކު ތުރުކީން ހަދާފައި އޮތް އެއްބަސްވުމުގައި، ސަބްމެރީން އުފައްދަން ބޭނުންވާ ބައިތައް ޖަރުމަނުން ފޯރުކޮށްދޭނެ އެވެ. އެއީ ތުރުކީގައި ސްބްމެރީން އުފެއްދުމަށެވެ. ކިރިއަކޮސް މިޓްސޯޓަކިސް ވިދާޅުވާ ގޮތުގައި ޖަރުމަނުން ހަ ސަބްމެރީނެއްގެ ބައިތައް ތުރުކީ އަށް ވިއްކާނެ އެވެ.\nތުރުކީ އަށް ހަތިޔާރު ވިއްކުމަކީ ޔޫރަޕިއަން ޔޫނިއަނުން ވެސް ކަންބޮޑުވާ ކަމެކެވެ. އެހެން ނަމަވެސް، ޖަރުމަނާ ސްޕޭނުން މިކަމާ ދެކޮޅު ހަދަ އެވެ. އެއީ އިގުތިސޯދީ ގޮތުން ލިބެން އޮތް މަންފާއެއް ގެއްލިދާނެ ކަމަށް ބިރުންނެވެ.\nގުރީކުން ބުނީ ޖަރުމަނުގައި އުފައްދާ މިލިޓަރީ އާލާތްތައް ތުރުކީ އަށް ނުވިއްކައި ފަރުޖެއްސިދާނެ ކަމަށެވެ. މީގެ ކުރިން ވެސް މިކަހަލަ މުއާމަލާތްތައް ހުއްޓާލާފައި އެބަ ހުރި ކަމަށެެވެ. އެގޮތުން ރަޝިއާ އަށް ވިއްކަން އުޅުނު "މިސްޓްރަލް-ކްލާސް" ހެލިކޮޕްޓަރު އުފުލާ ދެ މަނަވަރު ވެސް ވަނީ ކެންސަލްކޮށްފައި ކަމަށެވެ. އެއީ ރަޝިއާ އިން ކްރައިމިއާ އަށް އަރައިގަތުމުންނެވެ.\nރަޝިއާ އިން މި ދެ މަނަވަރަށް އޯޑަރުކުރީ 2010 ގަ އެވެ. ކްރައިމިއާ މައްސަލާގައި ފްރާންސުން މި އޯޑަރު 2015 ގައި ކެންސަލްކުރި އެވެ. އެކަމަކު ފަހުން މި ދެ މަނަވަރު 1.2 ބިލިއަން ޔޫރޯ އަށް މިސްރަށް ވިއްކާލި އެވެ.\nޖަރުމަނާ ސްޕޭނުން ވެސް މިލިޓަރީ ސާމާނާއި އުޅަނދު، ތުރުކީ އަށް ސަޕްލައިކޮށްދެ އެވެ. ތުރުކީ އަށް ހަތިޔާރު ވިއްކުން ހުއްޓުވަން ބައެއް ގައުމުތަކުން އެދުނު ނަމަވެސް، ހިނގައިނުގަނެގެން އުޅެނީ ހަތިޔާރު އުފެއްދުމަކީ މާލީ ތަނަވަސްކަމަށްޓަކައި އީޔޫ މެންބަރު ގައުމަތަކުން ކުރާ ވިޔަފާރިއަކަށް ވާތީ އެވެ.\nއީޔޫ ސްޕެއިން ޖަރުމަން + ތުރުކީ


kuda kudhin baaruveri kuruveynee mujuthamauge ehbaarulun libigen: Shidhatha\nކުޑަކުދިން ބާރުވެރިކުރުވޭނީ މުޅި މުޖްތަމައިން މުހިންމު ރޯލެއް އަދާކޮށްގެން ކަމަށް ޖެންޑާ މިނިސްޓަރު ޝިދާތާ ޝަރީފު ވިދާޅުވެއްޖެ އެވެ.\nއިއްޔެ ފާހަގަކުރެވުނު ކުޑަކުދިންގެ ދުވަހާ ގުޅިގެން މިނިސްޓަރު ޝިދާތާ ދެއްވި ޚިތާބުގައި ވިދާޅުވެފައި ވަނީ މި އަހަރުގެ ޝިއާރަކީ "ކުޑަކުދިން ބާރުވެރިކުރުން" ކަމަށާއި، އެ ޝިޔާރާ އެއްގޮތަށް އެ މިނިސްޓްރީން އަންނަނީ ގިނަ މަސައްކަތްތަކެއް ކުރަމުން ކަމަށެވެ. މިފަދަ މަސައްކަތެއް ކުރިޔަށް ގެންދެވޭނީ މުޅި މުޖްތަމައުއާއި ސަރުކާރު ވެސް ގުޅިގެންކަމަށް ޝިދާތާ ވިދާޅުވި އެވެ.\nޖެންޑަރ މިނިސްޓްރީން ކުޑަކުދިން ބާރުވެރިކުރަން ކުރަމުން އަންނަ މަސައްކަތްތައް ފާހަގަ ކުރައްވަމުން އޭނާ ވިދާޅުވީ ކުޑަކުދިންނާ ގުޅޭ ސިޔާސަތުތައް އެކުލަވާލާއިރު އެ ކުދިންގެ ހިޔާލު ހޯދަމުން އަންނަ ކަމަށެވެ. މިހެންކަމާއެކު ކުޑަ ކުދިންނަށް ވެވޭ އިހުމާލާއި އަނިޔާގެ އަމަލުތަކާ ބެހޭގޮތުން ހޭލުންތެރިކުރުމުގެ މަސައްކަތްތައް އެ މިނިސްޓްރީން ކުރަމުން އަންނަކަމަށް އޭނާ ވިދާޅުވި އެވެ.\nކުޑަކުދިންގެ ހައްގުތައް ދަމަހައްޓަން ރައީސް ޞޯލިޙުގެ ސަރުކާރުން ގިނަ މަސައްކަތްތަކެއް ކުރަމުންދާ ކަމަށް ޝިދާތާ ވިދާޅުވި އެވެ. އެ ގޮތުން ދައުލަތުގެ ބެލުމުގެ ދަށުގައި ތިބި ކުދިންނަށް އާއިލީ ލޯބި ލިބޭނެގޮތް ފަސޭހައިން ހެދުމަށް އުސޫލުތަކަށް ބަދަލުތަކެއް ގެނެވިފައިވާ ކަމަށް މިނިސްޓަރު ވިދާޅުވި އެވެ.


Male ge thin geakun gina adhadhehge masthuvaathakehchaai faisaa aaeku dhemeehaku hahyarukohfi – Iru\nމާލޭގެ ތިން ގެއަކުން ގިނަ އަދަދެއްގެ މަސްތުވާތަކެއްޗާއި ފައިސާއާއެކު ދެމީހަކު ހައްޔަރުކޮށްފި\nޑްރަގް އެންފޯސްމަންޓް ޑިޕާޓްމަންޓުން ކުރިއަށް ގެންދިޔަ އޮޕަރޭޝަނެއްގައި މާލޭގެ ތިން ގެއެއް ބަލައިފާސްކޮށް، ގިނަ އަދަދެއްގެ މަސްތުވާތަކެއްޗާއި ގިނަ އަދަދެއްގެ ފައިސާއާއެކު ދެ މީހަކު ހައްޔަރުކޮށްފިއެވެ.\nޑްރަގް އިންޓެލިޖެންސަށް ލިބުނު މައުލޫމާތަކާއި ގުޅިގެން ޑްރަގް އެންފޯސްމަންޓް ޑިޕާޓްމަންޓުން ސެޕްޓެމްބަރު7ވަނަ ދުވަހުގެ 18:15 އެހާކަންހާއިރު ކުރިއަށް ގެންދިޔަ މި އޮޕަރޭޝަނުގައި ހައްޔަރުކޮށްފައިވަނީ 26 އަހަރުގެ ދެ ފިރިހެނުންނެވެ. މިދެމީހުންނަކީވެސް ދިވެހިންނެވެ.\nމި އޮޕަރޭޝަނުގައި ކޯޓު އަމުރެއްގެ ދަށުން ގަލޮޅު ގެއަކާއި މާފަންނު ދެ ގެއެއް ބަލައިފާސްކޮށްފައިވެއެވެ. އެގޮތުން މާފަންނުން ފުލުހުން ބަލައިފާސްކުރި ދެ ގޭގެ ތެރެއިން އެއްގެއިން މަސްތުވާތަކެތިކަމަށް ޝައްކުކުރެވޭ އެއްޗެއްހުރި ފިލްމު ހުސްކުރި 84 ދަޅާއި ރަބަރު ޕެކެޓަކާއި ޖޫސްޕެޓީ ދެ ކޮތަޅުގެ އިތުރުން 2،750 ރުފިޔާ ފެނިފައިވެއެވެ. އަދި އަނެއް ގެއިން 54،800 ރުފިޔާ ފެނިފައިވެއެވެ. އަދި ގަލޮޅުން ފުލުހުން ބަލައިފާސްކުރި ގެއިން މަސްތުވާތަކެތިކަމަށް ޝައްކުކުރެވޭ އެއްޗެއްހުރި ފިލްމު ހުސްކުރި ތިން ދަޅާއި ދެ ޖޫސްޕެޓީ ކޮތަޅު ފެނިފައިވެއެވެ.\nބްރިޖުމަތިން ކޭބަލް ގުޅުވުމުގެ މަސައްކަތް ފަށައިފި\nމި އޮޕަރޭޝަނުގައި ހޯދާފައިވާ މަސްތުވާތަކެތީގެ ވަގުތީ ބަރުދަނަކީ 3.301 ކިލޯގްރާމެވެ. މިމައްސަލަ ޑްރަގް އެންފޯސްމަންޓް ޑިޕާޓްމަންޓުން ދަނީ ތަހުގީގު ކުރަމުންނެވެ.


Covid-19: Dhaandhoo In9Meehaku Fassive Biruverikan Bodu Vanee! - Vaguthu\nގއ. ދާންދޫ އިން ނުވަ މީހަކު ކޮވިޑް-19 އަށް ފައްސިވެ ބިރުވެރިކަން އިތުރުވެފައިވާ ކަމަށް އެ ކައުންސިލުން ވިދާޅުވެއްޖެއެވެ.\nދާންދޫ ކައުންސިލްގެ ރައީސް އިސްމާއީލް މުހައްމަދު "ވަގުތު" އަށް ވިދާޅުވީ މިހާތަނަށް އެ ރަށުން ނުވަ މީހަކު މި ބައްޔަށް ފައްސިވެފައިވާ ކަމަށާއި އިތުރު މީހުން ވެސް އެ ރަށުން ފައްސިވުން ގާތް ކަމަށެވެ. އަދި ރަށުގެ ހާލަތު މިހާރު އޮތީ ބިރުވެރި ފައްތަރެއްގައި ކަމަށްވެސް އިސްމާއީލްް ވިދާޅުވިއެވެ.\nކޮވިޑް-19 އާ ގުޅިގެން އަދިވެސް ޕޮޒިޓިވް ވޭދަނަ (ކޭސް)ތަކެއް ފެންމަތިވަމުން އަންނަ ކަަމަށާއި އެ ވޭދަނަތަކުގެ މައުލޫމާތު އަދި މުޅިން ޔަގީންކުރެވިފައި ނުވުމުގެެ ސަބަބުން އާންމު ނުކުރެވޭނެ ކަމަށް އިސްމާއީލް ވިދާޅުވިއެވެ. އިއްޔެ ދާންދޫ އިން ވަނީ އިތުރު މީހަކު މި ބައްޔަށް ފައްސިވެފައެވެ. މިދިޔަ އާދީއްތަ ދުވަހު އެރަށުން ވަނީ ހަތަރު މީހަކު ކޮވިޑް-19 އަށް ފައްސިވެފައެެވެ.\n"އެެންމެ ފުރަތަމަ މިރަށުން ޕޮޒިޓިވް ވި ދެމީހުންގެ އިތުރަށް ވިލިނގިލިންވެސް އަދި ހުޅުމާލެއިންވެސް މި ބައްޔަށް މީހުން ޕޮޒިޓިވް ވި. އަދި މިއަދުވެސް މި އުޅެނީ އެކަހަލަ ހަބަރުތަކެއް ލިބިގެެން" އިސްމާއީލް ވިދާޅުވިއެވެ.\nދާންދޫ އިން މިހާރު ފައްސިވަމުން އަންނަނީ ގއ ދެއްވަދޫ އިހާ (ކްލަސްޓާ) އާއި ގުޅިގެެންނެެެވެެ.\nއޭނާ އިތުރަށް ވިދާޅުވީ މިހާރު އޮތް ހާލަތާއަޅާ ބަލާއިރު އެެރަށުގެ ރައްޔިތުން އަމަލުކުރަމުން އަންނަ ގޮތް ވަރަށް ރަނގަޅު ކަމަށާއި، ކައުންސިލްގެ އެންގުންތަކާއި އެޗްޕީއޭގެ އެންގުންތަކަށް ރައްޔިތުން ފުރިހަމައަށް ތަބާވާކަމަށް ފާހަގަކުރެވޭ ކަމަށެވެ. އިއްޔެ ފައްސިވި މީހާ އާއި ގުޅިގެން މިހާތަނަށް ކޮންޓެކްޓް ޓްރޭސިންގެ މަސައްކަތްވެސް ނިންމާލެވިފައއިވާ ކަމަށް އޭނާ ވިދާޅުވިއެވެ.\nއެރަށުގައި މިހާރު ދެއްވަދޫ އިހަލާއި ގުޅިގެެން ކަރަންޓީނުގެ ހާލަތުގައި ހުރީ 52 ގެއެކެވެ. މާލެެއިން މީހުން އައިސް އެރަށުގެ 10 ގެއެއްގައި މީހުން ކަރަންޓީނުވެގެން އެބަތިއްބެވެ.


Nellaidhoo: Eheetheringe rasheh!\nނެއްލައިދޫ: އެހީތެރިންގެ ރަށެއް!\nނެއްލައިދޫގެ އަންހެންވެރިން: މަދު ހޮވައިގެން އާމްދަނީ ހޯދާ --\nއާބާދީގެ ގޮތުން ބޮޑު ރަށެއް ނޫނެވެ. އުޅެނީ ތޭރަ ސަތޭކައެއްހާ މީހުނެވެ. އެކަމަކު، އެއީ ތަނަވަސް ހިޔާލުގެ ބައެކެވެ. ދީލަތި ބައެކެވެ. އެއީ އުތުރުގެ ހދ. ނެއްލައިދޫ އެވެ.\nސޯޝަލް މީޑިއާ އާއި އެފަދަ އެހެން ޕްލެޓްފޯމްތަކުގައި ނެއްލައިދޫ ފެންނަނީ ކޮންމެސް ހިތްދަތި ކަމެއްގައި ބައިވެރިވެ އެންމެ ފުރަތަމަ އެ ފަރާތަކަށް އެހީ ފޯރުކޮށްދޭ ރަށުގެ ގޮތުގަ އެވެ. އެއީ ބޭސްފަރުވާއަކަށް ވިޔަސް ގައުމަކަށް ކުރިމަތިވާ ހިތްދަތި ކަމަކާ ގުޅިގެން ވިޔަސް އެންމެ ކުރީގައި އޮންނަނީ މި ކުޑަ ކުޑަ ނެއްލައިދޫ އެވެ. އަދި އެފަދަ އެހީއެއް ހޯދައި އެ ރަށުގެ ރައްޔިތުން ޖަމާ ކުރަނީ ބުރަ އަދި ހީވަގި މަސައްކަތުންނެވެ.\n"މި ރަށުގައި އެހެން ރަށްރަށާ ހިލާފަށް ރައްޔިތުން ދީނީ ކަންކަމަށް ހޭލުންތެރި، މީހުންނަށް އެހީވުމަށް ނޫނެކޭ ނުބުނާ ބައެއް،" ނެއްލައިދޫ ކައުންސިލްގެ ނައިބު ރައީސް މުހައްމަދު އިލްހާމް ވިދާޅުވި އެވެ.\nރޮހިންޔާ ފަންޑަށް ނެއްލައިދޫ ރައްޔިތުން އެހީ ހަދިޔާ ކުރަނީ --\nޖަންބަލް ސޭލްތަކާއި ހެދިކާ ވިއްކައިގެން އެ ރަށުގެ ރައްޔިތުން ނުކުމެ، ރޮހިންޔާ ފަންޑަށް ވެސް ބޮޑު އަދަދަކުން އެހީވި އެވެ. ބޭސް ފަރުވާގެ އެހީއަށް އެދުނު އެތައް ފަރާތަކަށް ވެސް އެ ރަށުން އެހީވެދީފައި ވެއެވެ. އެއީ ވެސް ބޮޑެތި އަދަދުތަކުނެވެ. ޔަމަން ފަންޑަށް އެކަނި ވެސް 52،000 ރުފިޔާ އެއްކުރި އެވެ. އެއީ މަސައްކަތު ދުވަސް ބާއްވައިގެންނާއި ލަނޑާ ނައިގެންނެވެ.\nލަނޑާ ނެގުމަކީ ގިނަ އަދަދެއްގެ ފައިސާ ވަންނަ މަސައްކަތެކެވެ. ނެއްލައިދޫ ރައްޔިތުންގެ އެންމެ ބޮޑު އެހީއެއް އންނަނީ ލަނޑާ ނަގައިގެނެވެ. ލަނޑާއަށް ދަނީ ރަށުގައި ވަޒީފާގައި އުޅޭ މީހުން އެ މީހެއްގެ ރަސްމީ މަސައްކަތުޔގެ ޑިއުޓީ ނިންމާލުމަށްފަހު އެވެ.\nމިކަމަށް އެ ރަށު 60 އެއްހާ މީހުން ނުކުމެ އެވެ. ޑިންގީގައި ނުކުމެ ކުރާ މި މަސައްކަތުން މަހަކު މީހަކަށް 12،000 އާއި 15،000 ދެމެދުގެ އާމްދަނީއެއް ލިބެ އެވެ. އެ އާމްދަނީ އެއްކައިރިކޮށް ކަން ކަމަށް އެހީވުމަށް ފައިސާ ހޯދަން ވެސް ވަރަށް ގިނައިން ލަނޑައަށް ދެ އެވެ. އެއިން ލިބޭ ފައިސާ ބޭނުން ޖެހިފައިވާ ކޮންމެވެސް ފަރާތަކަށް ހަދިޔާ ކުރަނީ އެވެ.\nނެއްލައިދޫގައި އެންމެ ބޮޑު އާމްދަނީއެއް ހޯދަނީ ލަނޑާ ނަގަން ގޮސްގެން\nނެއްލައިދޫގައި އަންހެންވެރިން މަދު ހޮވައިގެން ވެސް އާމްދަނީ ހޯދ އެވެ. ރަށުގެ އިޖުތިމާއީ ކަންކަން ވެސް ކުރަނީ ރައްޔިތުން އެއްކުރާ އެ ފައިސާއިންނެވެ. އެގޮތުން ތަރާވީސް ނަމާދު ކުރަން ބޭރުން އިމާމުން އެ ރަށަށް ގެންނަން ވެސް ފައިސާ އެއްކުރެ އެވެ. އަތޮޅު ޤުރުއާން މުބާރަތަށް ދަނީ ވެސް އެހެނެވެ.\nހދ. އަތޮޅު ދެވަނައަށް ކަރަންޓު ދިން ރަށަކީ ވެސް އެއީ އެވެ. އެކަން ކުރީ ވެސް ރަށު ރައްޔިތުން ފައިސާ އެއްކޮށްގެންނެވެ. އެއީ އެ ރަށުގެ އިޖުތިމާއީ ގުޅުމުގެ ވަރުގަދަ މިސާލެކެވެ.\n"އެހީއަކަށް ބޭނުންވެފައި ހުރި މީހަކަށް ކިތަންމެ ކުޑަ ކަމެއް ވިޔަސް އެހީވުން މި ރަށުގެ ރައްޔިތުން ބޭނުންވޭ، ހާއްސަކޮށް ޒުވާނުން އިސްނަގާނެ، އާންމު ރައްޔިތުން ވަރަށް ސަޕޯޓިވް، އެންމެ ރުފިޔާއެއް ވިޔަސް ދޭން އެމީހުން ތިބެނީ ރެޑީގައި،" ނެއްލައިދޫ ހަސަން ރިޝާދު ބުންޏެވެ.\nނެއްލައިދޫގައި މީހަކު މަސައްކަތެއްގައި --\nއޭނާ ބުނި ގޮތުގައި ބޮޑެތި އަދަދުން އެ ރަށު ރައްޔިތުންނަށް އެހީތެރިކަން ފޯރުކޮށްދެވެނީ އިންސާނިއްޔަތަށް ލޯބި ހުންނަ ބަޔަކު އެ ރަށުގައި އުޅޭތީ އެވެ. ނިކަމެތި މީހާ އެހީވުމަށް އެރަށް ފަސް ނުޖެހޭނެ އެވެ. ފައިސާ ނުދެވޭނަމަ މަސައްކަތަށް ނުކުމެގެން ވިޔަސް އެހީތެރިވެދޭނެ އެވެ.\nރަށުގެ ރައްޔިތުންގެ ޝައުގާއި އެއްބާރުލުމަށް ބަލާފައި އެ ރަށު ކައުންސިލުން ވަނީ އިންޓަނޭޝަލް އެއިޑް ކެމްޕެއިން ޖަމިއްޔާއާ އަތާ އަތް ގުޅާލާފަ އެވެ. އެ ޖަމިއްޔާއިން އެހީ ހޯދާ ކޮންމެ ކަމަކަށް ނެއްލައިދޫ ރައްޔިތުން އެހީވެދެ އެވެ. އެ ކައުންސިލުން ޒުވާނުންނަށް ބާރު އަޅަނީ ވެސް ކުރިއަށް އޮތް ތަނުގައި ވެސް އެހީވުމުގައި ނަމޫނާއަކަށް ނެއްލައިދޫ ވުމަށް ކަމަށް ނައިބު ރައީސް ވިދާޅިވެ އެވެ.


Hamanidhi nulibey nama stroke aai heart attack ge nurakkaa | Mihaaru\nހަމަނިދި ނުލިބުމަކީ ސިއްހީ ބޮޑު މައްސަލައެއް.\n09 ނޮވެމްބަރ 2019 - 08:19\nއެމެރިކަން އެކެޑެމީ އޮފް ނިއުރޮލޮޖީ ޖާނަލްގައި ޝާއިއުކޮށްފައިވާ ދިރާސާގައި ބުނީ ނިދުމުގައި މައްސަލަތައް ހުންނަ މީހުންނަށް އޮތް އެންމެ ބޮޑު ބިރަކީ ސްޓްރޯކާއި ހާޓްއެޓޭކް ކަމަށެވެ. އެހެންވެ ނިދަން އުނދަގޫވުމުގައި މައްސަލަތައް ހުންނަކަން ފާހަގަކުރެވޭ ނަމަ ޑޮކްޓަރަކަށް ދައްކައިގެން ފަރުވާ ހޯދުން މުހިއްމު ކަމަށް ބުންޏެވެ.\nދިރާސާ ހެދުމުގައި ބައިވެރިވި ހަވާޑް ޔުނިވަސިޓީގެ ޕްރޮފެސަރު އަދި އެމެރިކާގެ ބޮސްޓަންގެ މެސެޝޫޓެސް ޖެނެރެލް ހޮސްޕިޓަލްގެ ސްޓްރޯކް ޑިވިޝަންގެ ޗީފް ޑރ. ނަތާލިއާ ރޮސްޓް ވިދާޅުވީ ހިތުގެ ބަލިތަކާއި ނިދުމާ އޮތީ ސީދާ ކޮން ކަހަލަ ގުޅުމެއް ކަމެއް ސާފު ނުވިޔަސް، ދުޅަހެޔޮ ސިއްހަތަކަށް ނިދި ވަރަށް މުހިއްމު ދައުރެއް އަދާކުރާ ކަމެކެވެ.\n"އޭގެ މާނަ އަކީ ނިދުމަށް ބުރޫއަރާ ނަމަ މީހާގެ އާންމު ދިރިއުޅުމަށް ވެސް ނޭދެެވޭ އަސަރުތައް ކުރާލެއް ބޮޑޭ،" އޭނާ ވިދާޅުވި އެވެ.\nމި ދިރާސާގައި ވަނީ ނިންޖާ ގުޅުން ހުރި މައިގަނޑު ތިން ކަމަކަށް ބަލައިފަ އެވެ. އެއީ ނިދަން އުނދަގޫވުމާއި ނުނިދި އެތައް އިރެއްވަންދެން އޮންނަން ޖެހޭތޯ އާއި ނިދޭ އިރަށް ހޭލެވޭތޯ އާއި ދެން އޭގެ ފަހުން ނިދަން އުނދަގޫވޭތޯ އާއި ރޭގަނޑުގެ ހަމަ ނިދި ނުލިބުމުގެ ސަބަބުން، ދުވާލުކުރަން ޖެހޭ މަސައްކަތަށް ބުރޫއަރާތޯ އެވެ.\nމި ސުވާލުތަކަށް ބިނާކޮށް ހެދި ދިރާސާ އިން ދެއްކި ނަތީޖާ އަށް ބަލާ އިރު މި ތިން މައްސަލަ ތަޖުރިބާކުރަން ޖެހޭ މީހުންނަށް ކޮރަނަރީ އާޓެރީ ޑިޒީޒް ޖެހުމުގެ ފުރުސަތު 22 ޕަސެންޓަށް އަރާ އިރު އެފަދަ މީހުންނަށް އެ ނޫން މީހުންނާ އަޅާބަލާ އިރު ސްޓްރޯކް ޖެހުމުގެ ފުރުސަތު 10 ޕަސެންޓް އިތުރެވެ.\nދިރާސާގައި ވަނީ ތިން ހާލަތަށް ވަކިވަކިން ބަލައި އެ ކަންކަމުގެ ސަބަބުން ހިތުގެ މައްސަލަތައް ކުރިމަތިވާ ނިސްބަތް ވެސް ހޯދައިފަ އެވެ. ރޭގަނޑުގެ ހަމަނިދި ނުލިބި ދުވާލުގެ މަސައްކަތައް ބުރޫއަރާ މީހުންނަށް ހިތުގެ އެކި މައްސަލަތައް ކުރިމަތިވުމުގެ ފުރުސަތު 13 ޕަސެންޓް ބޮޑެވެ.\nއަދި ނިދަން އުނދަގޫވެ، ނުނިދި އެތައް އިރެއް ވަންދެން އޮންނަން ޖެހޭ މީހުންނަށް ކުއްލިއަކަށް ސްޓްރޯކާއި ހާޓްއެޓޭކް ޖެހުމުގެ ފުރުސަތު9ޕަސަންޓަށް އިތުރުވާ އިރު، ނިދާއިރަށް ހޭލެވޭ މީހުންނަށް ސްޓްރޯކާއި ހާޓްއެޓޭކް ޖެހުމުގެ ފުރުސަތު7ޕަސެންޓަށް އިތުރެވެ.\nމީހަކު ނުނިދި އެނދުގައި އިށީނދެލައިގެން.\nދިރާސާގައި ފާހަގަކޮށްފައިވާ ގޮތުގައި މިފަދަ މައްސަލަތައް ކުރިމަތުވުމުގެ ފުރުސަތު ބޮޑީ ޒުވާނުންނާއި ލޭގެ ހައި ބްލަޑް ޕްރެޝަރު ނުވަތަ ހައިޕަޓެންޝަން ހުންނަ މީހުންގެ މެދުގަ އެވެ.\n"އެހެންވެ ދުރާލައި އިންސޯމްނިއާގެ އަލާމަތްތައް ދެނަގަނެ ފަރުވާ ހޯދުން ވަރަށް މުހިއްމު،" ދިރާސާގައި ބައިވެރިވި ޗައިނާގެ ބެއިޖިންގެ ޕެކިން ޔުނިވަސިޓީގެ ޑރ. ލިމިންގް ލީ ވިދާޅުވި އެވެ.\nމީގެ ކުރިން ހަދާފައިވާ ބައެއް ދިރާސާތަކުން ވެސް ދައްކާ ގޮތުގައި ހަމަނިދި ނުލިބޭ މީހުންގެ ހޯމޯން ފަންކްޝްތަކަށް ގުޑުން އަރުވާލައި، އިންފްލެމޭޓަރީ ޕްރެސޮސެސް މަތިވެ މީހާގެ މެޓަބޮލިޒަމަށް ބުރޫއަރުވައިލަ އެވެ.\nއިތުރު ލިޔުންތައް ސިއްހަތު ހާޓް އެޓޭކް ދިރާސާ ހިތުގެ ބަލި ނިދުން ސްޓްރޯކް


Ithuru 10 meehaku Covid in rangalhu vejje\nސާމްޕަލް ނެގުމުގައި ހަރަކާތްތެރިވާ ސިއްހީ އޮފިޝަލަކު ފުލުހަކާ ވާހަކަ ދައްކަނީ: ކޮވިޑުން އިތުރު 10 މީހަކު ވަނީ ރަނގަޅުވެފައި -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nމިރޭ އެންއީއޯސީން ބޭއްވި ނޫސްވެރިންގެ ބައްދަލްވުމުގައި ޑރ. ނަޒްލާ ރަފީގު ވިދާޅުވީ ރާއްޖޭގައި ކޮވިޑް-19 ޖެހުނު މީހުންގެ ތެރެއިން އިތުރު ބަޔަކު ބަލިން ރަނގަޅުވެފައިވާ ކަމަށެވެ. އެގޮތުން މިއަދު 10 މީހަކު ވަނީ ރަނގަޅުވެފައެވެ.\nމި ނަމްބަރުތަކާއެކު ރަނގަޅުވީ މީހުންގެ އަދަދު 242 އަށް އެރީ އެވެ. އިއްޔެ ވެސް 46 މީހަކު ކޮވިޑުން ރަނގަޅުވި އެވެ. އަދި އޭގެ ކުރީ ދުވަހު ވަނީ 32 ރަނގަޅުވި އެވެ. އިއްޔެއާ ކުރީ ދުވަހަކީ ކޮވިޑުން އެންމެ ގިނަ ބަޔަކު ރަނގަޅުވީ ދުވަހެވެ.\nބައެއް މީހުން ރަނގަޅުވި އިރު މިއަދުވެސް ކޮވިޑަށް 43 މީހަކު ވަނީ ޕޮޒިޓިވްވެފަ އެވެ. އެ މީހުނާއެކު ރާއްޖެއިން ކޮވިޑް ޖެހުނު މީހުންގެ އަދަދު ވަނީ 1476 އަށް އަރާފަ އެވެ. އަދި ފަސް މީހަކު ވަނީ މި ބަލީގައި މަރުވެފަ އެވެ.\nމި ބަލީގައި އެންމެ ފަހުން މަރުވި މީހާ ކޮވިޑަށް ޕޮޒިޓިވްކަން އެނގުނީ މަރުވި ފަހުންނެވެ. އެމީހާ ފެނިފައިވަނީ މަރުވެގެން މަގުމައްޗަށް ވެއްޓިފައި އޮއްވައެވެ. އޭނާއަކީ ހާޓް ޕޭޝަންޓެއް ކަމަށާ މަގުމައްޗަށް ވެއްޓިފައި އޮއްވާ ފެނިގެން ހޮސްޕިޓަލަށް ގެންދިޔައިރުވެސް މަރުވެފައިވާ ކަމަށް އެންއީއޯސީން ވަނީ ބުނެފައެވެ.


ދިރާގު ޓީވީ މިހާރު ތޮއްޑޫއަށް - DhiDaily\nދިރާގު ޓީވީ މިހާރު ތޮއްޑޫއަށް\nރާއްޖޭގައި ފުޅާ ދާއިރާއެއްގައި އިންޓަނެޓުގެ އިތުރުން ޓީވީގެ ހިދުމަށް ދެމުން އަންނަ ދިރާގުގެ، ”ދިރާގު ޓީވީ“ ގެ ހިދުމަތް އއ. ތޮއްޑޫގައި ރަސްމީކޮށް ފަށައިފި އެވެ.\nތޮއްޑޫގައި ދިރާގު ޓީވީގެ ހިދުމަތް ތައާރަފް ކޮށްފައި މިވަނީ، ހާއްސަ ޕްރޮމޯޝަނަކާއި އެކުވެސް މެއެވެ. އެގޮތުން މި ޕްރޮމޯޝަންގެ ދަށުން\nދިރާގު ފިކްސްޑް ބްރޯޑްބޭންޑް ގެންގުޅޭ ކަސްޓަމަރުންނަށް ދިރާގު ޓީވީގެ ހިދުމަތް މުޅިން ހިލޭ ގުޅައިދިނުމުގެ އިތުރުން ޖޯއިބޮކްސް ވެސް (ޑީކޯޑާ) މުޅިން ހިލޭ ލިބޭނެ އެވެ. މި ޕްރޮމޯޝަން ކުރިއަށް ދާނީ މެއި މަހުގެ ނިޔަލަށެވެ.\nމީގެ އިތުރުން ދިރާގު ޓީވީ އަށް ސަބްސްކްރައިބް ކުރާ ހުރިހާ ކަސްޓަމަރުންނަށް ހާއްސަ ލަކީ ޑްރޯއެއްގައި ބައިވެރިވެވޭނެ ފުރުސަތު ވެސް ވަނީ ހުޅުވާލައިފަ އެވެ. މި މުއްދަތުގެ ތެރޭގައި ދިރާގު ޓީވީ ކަނެކްޝަނަކަށް އެޕްލައިކޮށްގެން 20 ނަސީބުވެރި ކަސްޓަމަރުންނަށް ހަ މަސް ދުވަހަށް ދިރާގު ޓީވީ މުޅިން ހިލޭ ބަލާލެވޭނެ އެވެ.\nމިކަމާއި ގުޅިގެން ކުންފުނީގެ ސީނިއާ މެނޭޖާ ބްރޭންޑް އެންޑް މާކެޓިން ކޮމިއުނިކޭޝަންސް މުހައްމަދު މިރްޝާން ހަސަން ވިދާޅުވީ ދިރާގުން އަބަދުވެސް މަސައްކަތް ކުރަމުން އަންނަނީ ވީހާ ވެސް ގިނަ ރަށްތަކަށް ދިރާގު ޓީވީގެ ހިދުމަތް ފުޅާކޮށް، ވީހާ ވެސް ގިނަ ކަސްޓަމަރުންނަށް ދިރާގު ޓީވީ މެދުވެރިކޮށް ހައި ކޮލިޓީގެ މުނިފޫހިފިލުވުމުގެ ޕްރޮގުރާމްތައް ބަލާލުމުގެ ފުރުސަތު ހޯދައިދިނުމަށް ކަމަށެވެ.\nދިރާގުން މިހާރުވެސް ރާއްޖޭގެ އާބާދީގެ 77 އިންސައްތަ އަށް ކުންފުނީގެ ހިދުމަތް ދަނީ މެދުނުކެނޑި ފޯރުކޮށްދެމުންނެވެ.


vnews - Ooredoo ge aa postpaid campaign eh fashaifi\nއުރީދޫގެ އާ ޕޯސްޓްޕެއިޑް ކެމްޕެއިނެއް ފަށައިފި\nއުރީދޫގެ ސީއޯ ނަޖީބް ހާން-- ފޮޓޯ: މިހާރު\nސްމާޓްފޯން އިންސްޓޯލްމަންޓް ސްކީމާއި ލައިފް އިންޝުއަރެންސް ފަދަ ތަފާތު ފައިދާތަކާއި އެކު، އުރީދޫގެ އައު ޕޯސްޓްޕެއިޑް ކެމްޕެއިން ފަށައިފި އެވެ.\nއުރީދޫ އާ ޕޯސްޓްޕެއިޑް ކެމްޕެއިން ލޯންޗު ކުރުމުގެ ރަސްމިއްޔާތުގައި ވަހަކަފުޅުދައްކަވަމުން އުރީދޫގެ މެނޭޖަރ ޕޯސްޓްޕެއިޑް ބިޒްނަސް، ދިޔާނާ އަފީފް ވިދާޅުވީ އެކުންފުނިން އަބަދުވެސް މަސައްކަތްކުރަމުން ގެންދަނީ ޚިދުމަތްތައް ބޭނުންކުރުމުގައި ކަސްޓަމަރުންނަށް ދެމެހެއްޓެނިވި ގޮތެއްގައި އިތުރު ފުރިހަމަކަމެއް ގެނެސްދިނުމަށް ކަމަށްެވެ.\nދިޔާނާ ވިދާޅުވީ އުރީދޫގެ ފަހުގެ ޕޯސްޓްޕެއިޑް ޕެކޭޖްތަކަކީ ރާއްޖޭގައި އެންމެ ފުރިހަމަ ޕެކޭޖްތައް ކަމަށާ މިޕެކޭޖްތަކަކީ ހުރިހާ ކަސްޓަމަރުންގެ ބޭނުންތަކަށް ފެތޭ ގޮތަށް ތައްޔާރު ކޮށްފައިވާ ޕެކޭޖްތަކެއް ކަމަށެވެ. މިޕެކޭޖްތަކުން އަންލިމިޓެޑްކޮށް ގުޅާ އަދި އެސްއެމްއެސްކޮށްލެވޭނެ ކަމަށާ މިއީ އެންމެ ބޮޑު ޑޭޓާ އެލަވެންސްތައް ހިމެނޭނެ ޕެކޭޖްތައް ަކަމށް ދިޔާނަ ވިދާޅުވި އެވެ.\nމީގެ އިތުރުން މިޕެކޭޖްތައް ނެގުމުން އިތުރު ފައިދާތަކެއް ލިބޭނެ ކަަމަށާއި އޭގެ ތެރޭގައި އެންމެ ފަހުގެ ފޯނުތައް އިންސްޓޯލްމެންޓް ސްކީމްގެ ދަށުން ކަސްޓަމަރުންނަށް ލިބޭނެ ކަމަށް ދިޔަނާ ވިދާޅުވި އެވެ.\nމީގެއިތުރުން އުރީދޫގެ އައު ޕޯސްޓްޕެއިޑް ޕްލޭންތައް ބޭނުންކުރާ ފަރާތްތަކަށް، އެންމެ މަގްބޫލު ސްމާޓްފޯނުތައް ޚިޔާރުކުރުމަށް ވަރަށް ފުރިހަމަ އިންސްޓޯލްމަންޓް އޮފަރ ތަކެއްވެސް ހުޅުވާލާފައިވަ ކަަމަށް ދިޔާނާ ވިދާޅުވި އެވެ. މީގެ ތެރޭގައި އެންމެ ފަހުގެ ސްމާޓްފޯނުތަކުން ފެށިގެންގޮސް، މަހަކު އެންމެ 100ރ. އަށް ގަނެވޭ އަގުހެޔޮ ސްމާޓްފޯނުތައްވެސް ހިމެނެ އެވެ.


Emme Muhsandhi Kulhuntheringe List Gai Ronaldo Ah Vureh Kureegai Messi - Vaguthu\nކޮވިޑް-19: މާލޭގެ ހޮސްޕިޓަލްތައް ފުރިދާނެ ކަމުގެ ބިރު ބޮޑުވަނީ! - 23 ގަޑިއިރު ކުރިން\nއެންމެ މުއްސަނދި ކުޅުންތެރިންގެ ލިސްޓުގައި ރޮނާލްޑޯ އަށްވުރެ ކުރީގައި މެސީ\nދުނިޔޭގެ އެންމެ މުއްސަނދި އެތްލީޓުންގެ ލިސްޓުގައި ރެއާލް މެޑްރިޑްގެ ތަރި ކްރިސްޓިއާނޯ ރޮނާލްޑޯ އަށްވުރެ ކުރިއަށް ބާސެލޯނާ އާއި އާޖެންޓީނާގެ ފޯވަޑް ލަޔޮނަލް މެސީ ޖެހިލައިފިއެވެ.\n"ފޯބްސްއިން" ނެރުނު މި ލިސްޓުގައި މެސީ ހިމެނިފައިވަނީ އެންމެ މުއްސަނދި ދެވަނަ އެތްލީޓުގެ ގޮތުގައެވެ. އެއްވަނައިގައި ވަނީ 285 މިލިއަން ޑޮލަރު ލިބޭ މަޝްހޫރު ބޮކްސިން ތެޅުންތެރިޔާ ފްލޮއިޑް މޭވެދާއެވެ. ކުރިން މި ލިސްޓުގެ ދެ ވަނާގައި އޮތް ރޮނާލްޑޯ އަށް މި ފަހަރު ލިބިފައިވަނީ ތިންވަނައެވެ.\nއެ ލިސްޓުގައިވާ ގޮތުން ރޮނާލްޑޯގެ އާމްދަނީ އަކީ އަހަރެއްގެ މައްޗަށް 80 މިލިއަން ޕައުންޑެވެ. އަދިި މެސީގެ އާމްދަނީ އަހަރެއްގެ މައްޗަށް 82 މިލިއަން ޕައުންޑެވެ.\nއެންމެ އަގުބޮޑު އެތްލީޓުންގެ ލިސްޓުގައި ރޮނާލްޑޯ އަށްވުރެ ކުރިއަށް މެސީ ޖެހިލި މައިގަނޑު ސަބަބަކީ ބާސެލޯނާއިން މި އަހަރު އޭނާގެ ކޮންޓްރެކްޓް އާކުރުމާއި، ދުނިޔޭގެ އެންމެ މުސާރަބޮޑު ފުޓްބޯޅަ ކުޅުންތެރިޔާ އަށް މެސީ ހަދާފައިވުމެވެ.\nމި ސަބަބަށްޓަކައި މީގެ ކުރިން ރޮނާލްޑޯ ވަނީ ރެއާލް މެޑްރިޑުން އޭނާގެ މުސާރަ މެސީގެ މުސާރައާއި އެއްވަރަށް ނުވަތަ އެއަށްވުރެެއް ބޮޑަށް ބޮޑު ނުކޮށްދީފިނަމަ ރެއާލް މެޑްރިޑް ދޫކޮށްލާނެ ކަމަށް ބުނެފައެވެ.\nދުނިޔޭގެ އެންމެ މޮޅު ކުޅުންތެރިޔާގެ މަޤާމު ފަސް ފަހަރު ހޯދާފައިވާ ދެ ކުޅުންތެރިންގެ ތެރެއިން މެސީއަށް މުސާރަ އާއި ބޯނަސްގެ ގޮތުގައި ލިބެނީ އަހަރަކު 59 މިލިއަން ޕައުންޑެވެ. މީގެ އިތުރުން ޕެޕްސީ އާއި އެޑިޑާސް ފަދަ ކުންފުނިތަކުން ލިބިފައިވާ ފުރުސަތުތަކާއެކު މެސީގެ އާމްދަނީ ބޮޑުވެފައިވެއެވެ.


Bayern in league addana ufulaalaifi\nބަޔާނުން ލީގު އައްޑަނަ އުފުލާލައިފި\nލީގުގެ ފަހު މެޗުން ބަޔާން މޮޅުވީ ވުލްފްސްބާގް އަތުން 4-0 ން\nއެއްވަނައިގައި ބަޔާން އޮތީ 13 ޕޮއިންޓުގެ ލީޑަކާއެކު\nކ. މާލެ | 28 ޖޫން 2020 | އާދީއްތަ 00:48 | 2,225\nބަޔާންުން ލީގު އައްޑަނަ އުފުލާލަނީ: އެޓީމުން ވަނީ ޖެހިޖެހިގެން އަށްވަނަ ފަހަރަށް ޖަރުމަން ލީގުގެ ޗެމްޕިއަންކަން ހޯދާފައި - ގެޓީ އިމޭޖާސް\nޖެހިޖެހިގެން އަށްވަނަ ފަހަރަށް ޖަރުމަން ލީގުގެ ޗެމްޕިއަންކަން ހޯދި ބަޔާން މިއުނިކުން ލީގުގެ އައްޑަނަ އުފުލާލައިފިއެވެ.\nބަޔާނުން ލީގު އައްޑަނަ އުފުލާލީ ފަހު މެޗުގައި ރަށުން ބޭރުގައި ވުލްފްސްބާގް އަތުން 4-0 ން މޮޅުވި މެޗަށްފަހުއެވެ.\nމި ސީޒަނުގެ ޖަރުމަން ލީގިގެ ޗެމްޕިއަންކަން ބަޔާނުން ހޯދިއިރު، އެޓީމުން ވަނީ އިޓަލީގެ ޔުވެންޓަސްއިން ގާއިމުކޮށްފައިވާ ޔޫރަޕުގެ ރެކޯޑަކާ ހަމަކޮށްފައެވެ. ޔޫރަޕްގެ ގަދަ ފަސް ލީގުގެ ތެރެއިން ޖެހިޖެހިގެން އަށް ފަހަރު ލީގުގެ ޗެމްޕިއަންކަން ހޯދުމުގެ ރެކޯޑު އޮތީ މީގެކުރިން ޔުވެންޓަސްގެ އަތުގައި އެކަންޏެވެ. ބަޔާނަކީ އެ ރެކޯޑު ގާއިމްކުރި ދެވަނަ ޓީމެވެ.\nބަޔާނުން ލީގު ނިންމާލީ އެއްވަނައިގައި 13 ޕޮއިންޓުގެ ލީޑަކާއެކުއެވެ. އެޓީމު ތާވަލުގެ އެއްވަނައިގައި އޮތީ 34 މެޗުން 82 ޕޮއިންޓާއެކުއެވެ. ދެވަނައިގައި އޮތް ބޮރޫޝީއާ ޑޯޓްމުންޑަށް 34 މެޗުން ލިބިފައިވަނީ 69 ޕޮއިންޓެވެ.\nލީގުގައި ހޮނިހިރު ދުވަހުގެރޭ ބަޔާން މިއުނިކް ކުޅުނު މެޗުން އެޓީމު ފަސޭހަކަމާއެކު މޮޅުވިއިރު، މި މެޗުގެ ވަރަށް ކުރީކޮޅު އެޓީމުން ވަނީ ލީޑު ނަގާފައެވެ. މެޗުގެ ހަތަރުވަނަ މިނެޓުގައި ތޯމަސް މުލާގެ އެހީއާއެކު މި ލަނޑު ކާމިޔާބުކޮށްދިނީ ކިންގްސްލީ ކޯމަންއެވެ. އަދި މެޗުގެ 37 ވަނަ މިނެޓުގައި ކޯމަންގެ އެހީއާއެކު މިކޭލް ކިއުސަންސް ވަނީ ބަޔާނަށް ލީޑު ފުޅާކޮށްދީފައެވެ.\nމެޗުގައި ވުލްފްސްބާގަށް އުނދަގޫތަކަކާ ކުރިމަތިލާން ޖެހުނީ މެޗުގެ 71 ވަނަ މިނެޓުގައި އެޓީމުގެ ޖޯސޫހާ ގިލަވޯގީއަށް ދެވަނަ ރީނދޫ ކާޑާއެކު ރަތް ކާޑު ދެއްކުމާ ގުޅިގެންނެވެ. ޖޯސޫހާ ގިލަވޯގީއަށް ދެވަނަ ރީނދޫ ކާޑާއެކު ރަތް ކާޑު ދެއްކީ ޕެނަލްޓީ އޭރިއާ ތެރެއިން ބަޔާންގެ މިކޭލް ކިއުސަންސްއަށް ކުރި ފައުލަކާ ގުޅިގެންނެވެ. މި ޕެނަލްޓީ ބަޔާނަށް ކާމިޔާބުކޮށްދިނީ މި ސީޒަނުގެ ޖަރުމަން ލީގުގެ މޮޅު ކުޅުންތެރިޔާގެ މަގާމު ހޯދި ރޮބަޓް ލެވަންޑޯސްކީއެވެ. މިއީ މި ސީޒަނުގެ ޖަރުމަން ލީގުގައި ލެވަންޑޯސްކީ ކާމިޔާބުކުރި 34 ވަނަ ލަނޑެވެ.\nމި މެޗުގައި ބަޔާންގެ ހަތަރުވަނަ ލަނޑު މެޗުގެ 79 ވަނަ މިނެޓުގައި ކާމިޔާބުކޮށްދިނީ އިތުބާރު ފޯވާޑް މުލާއެވެ.\nމޮޅަކާއެކު މި ސީޒަނުގެ ޖަރުމަން ލީގު ބަޔާނުން ނިންމާލިއިރު، ދެވަނައިގައި އޮތް ބޮރޫޝިއާ ޑޯޓްމުންޑް ވަނީ ފަހު މެޗުން ބަލިވެފައެވެ. ހޮނިހިރު ދުވަހުގެރޭ ކުޅުނު މި މެޗުން ޑޯޓްމުންޑް ބަލިވީ ހޮފެންހެއިމް އަތުން 4-0 ގެ ތަފާތު ބޮޑު ނަތީޖާއަކުންނެވެ.


Ginihila thakun dhuniye rakka kuraanei gothei neh!\nގިނިހިލަތަކުން ދުނިޔެ ރައްކާ ކުރާނެ ގޮތެެއް ނެތް!\nގިނިހިލައެއް: ގިނިހިލަތަކުން ދުނިޔެ ރައްކާކުރަން މަސައްކަތް ނުކުރާ މައްސަލަ ވަނީ މިހާރު ސަމާލުކަމަށް އައިސްފައި\nދުނިޔެ ކައިރިން ކޮންމެ ދުވަހަކު ވެސް ގިނިހިލަތައް ދަތުރު ކުރެ އެވެ. މިއިން ބައެއް ގިނިހިލަތައް ދުނިޔެއާ ވަރަށް ކައިރިން ދަތުރުކުރާ ވަގުތު ސައިންސްވެރިންގެ ހިތްތައް ހުއްޓުމަކަށް އާދެ އެވެ. ސަބަބަކީ އެ ގިނިހިލަތަކުގެ މިސްރާބު ބަދަލު ކޮށްލެވޭނެ ގޮތެއް އަދި ހޯދިފައި ނުވުމުންނެވެ. މިއަހަރުގެ ތެރޭގައި ވެސް ދުނިޔެ ކައިރިން ވަނީ 2000 ކިލޯ މީޓަށް ވުރެ ދިގު ތިން ގިނިހިލައެއް ވަނީ ދަތުރު ކޮށްފަ އެވެ. މިއިން ގިނިހިލައެއްގެ މިސްރާބު ދުނިޔެއަށް އަމާޒުވި ނަމަ، އެ ގިނިހިލައެއް ވެއްޓޭ ސަރަހައްދު ފުނޑުފުނޑުވާނެ ކަމަށް ސައިންސްވެރިން އިއްތިފާގުވެ އެވެ.\nޖައްވުގެ ތެރޭގައި އެތަކެއް ސަތޭކެ އެސްޓްރޮއިޑް ބެލްޓް ބާރު ދުވެލީގައި ދަތުރު ކުރެ އެވެ. ބޮޑެތި ގިނިހިލަތައް އެކުލެވޭ ބެލްޓުތައް އާންމުކޮށް ދުނިޔެ ކައިރިން ދަތުރު ކުރެ އެވެ.\nމިއަހަރުގެ ތެރޭގައި ނާސާއިން ވަނީ ދުނިޔެއާ ދިމާއަށް އަންނަ ގިނިހިލަތަށް ނައްތާލުމަށް ހާއްސަ ސެޓްލައިޓް ވެޕަނެއް ތައްޔާރުކޮށްފަ އެވެ. އެކަމަކު މި ސެޓްލައިޓުން ގިނިހިލަތައް ނައްތާލެވޭނެ ކަމުގެ ޔަގީން ކަމެއް ނޯވެ އެެވެ. ކުދި ގިނިހިލަތައް ނައްތާލެވުނު ނަމަވެސް ބޮޑެތި ގިނިހިލަތައް ނައްތާލުމުގެ ގާބިލްކަން މި އުޅަނދަށް ނުލިބޭކަން ވަނީ ޔަގީންވެފަ އެވެ.\nދުނިޔެ ބައްރުތަކަށް ބެހިގެން ދިޔައީ 10 މޭލު ބޮޑު ގިނިހިލައެއްގެ ސަބަބުންނެވެ. ދުނިޔެއާ ދުރުން މި ބޮޑުމިނުގެ ގިނިހިލަތައް މިހާރު ވެސް ދަތުރު ކުރެ އެވެ. މިއިން ގިނި ހިލައެއްގެ މިސްރާބު ކަހާލައި ދުނިޔެއާ ދިމާއަށް ދަތުރު ކުރާނީ ކޮން ވަގުތަކު ކަމެއް ބުނާކަށް ނޭގޭނެ އެވެ.\nސައިންސްގެ ދާއިރާގައި ބަސްވިކޭ ރޮބަޓް ވޯކާ ވަނީ މިކަން ޖައްވީ އިދާރާތަކުގެ ސަމާލުކަމަށް ގެނެސްފަ އެވެ. ވޯކާ ވިދާޅުވި ގޮތުގައި ޖައްވީ މިޝަންތަކަށް ވުރެން ގިނިހިލަތަކުން ދުނިޔެ ރައްކާ ކުރުން މުހިންމުކަން ބޮޑެވެ. ދުނިޔެއަށް ގެއްލުން ލިބިދާނެ ވަރުގެ ގިނިހިލައެއް ވެއްޓުމުގެ ބިރު ސައިންސްވެރިންނަށް އަބަދުވެސް އޮވެ އެވެ. ސަބަބަކީ ދުނިޔެއާ މާ ދުރު ނޫސް ހިސާބުތަކުން ބޮޑެތި ގިނިހިލަތަށް ދަތުރުކުރާތީ އެވެ.\nސްޓަޑީސް އޮފް އެސްޓްރޮނޮމީ އެންޑް ސައިންސްގެ ނަމުގައި ބޭއްވި ސަމިޓެއްގައި ވާހަކަފުޅު ދައްކަވަމުން ވޯކާ ވިދާޅުވީ، ޓެކްނޮލޮޖީ ކުރި އަރައިގެން ދިޔަ އިރުވެސް ގިނިހިލަތައް ދަތުރު ކުރާ ގޮތްތަށް ދެނެގަންނާގެ ގޮތެއް ހޯދިފައި ނެތުމަކީ ޖައްވީ އިދާރާތަކުން ލަދު ގަންނަން ޖެހޭ ކަމެއް ކަމަށެވެ.\nވޯކާ ވިދާޅުވި ގޮތުގައި 10 މޭލުގެ ބޮޑު މިނުގެ ގިނިހިލައެއް ދުނިޔެއަށް 120 އަހަރު ފަހުން ވެއްޓިދާނެ ކަމަށް ގިނަ ޖައްވީ އިދާރާތަކުން ގަބޫލު ކުރާއިރު، ކުރިއަށް އޮތް ޖީލުތަށް ރައްކާ ކުރުމަށް އެއްވެސް ބަޔަކު މަސައްކަތެއް ނުކުރެ އެވެ.\nސަމިޓުގައި ވާހަކަ ދެއްކި ގިނަ ޖައްވީ އިދާރާތަކުގެ ވެރިން ވަނީ ވޯކާގެ ވާހަކަތަކާ އެއްބަސްވެފަ އެވެ. އެމީހުން ގަބޫލު ކުރާ ގޮތުގައި 120 އަހަރު ފަހުން ބޮޑު ގިނިހިލައެއް ދުނިޔެއަށް ވެއްޓުމުގެ ފުރުސަތު ބޮޑެވެ. އަދި މިހާރު ވެސް ދުނިޔެ ކައިރިން ދަތުރުކުރާ ބޮޑު ގިނިހިލަތަކުގެ މިސްރާބު ބަދަލު ކޮށްލެވޭ ވަރުގެ ހަތިޔާރެއް އުފެއްދުމަށް އިދާރާތަކުން ވަނީ ނުކެޅެދިފަ އެވެ.\nގިނިހިލަތަށް މޮނީޓާ ކުރުމަށް މިހާރު ވެސް ސެޓްލައިޓު ބޭނުން ކުރެ އެވެ. ނަމަވެސް ގިނިހިލައިގެ ބާރު ދުވެލީގެ ސަބަބުން ގިނިހިލަތަކުގެ މޫވްމެންޓުތަށް ސެޓްލައިޓަށް އެންމެ އެކަށީގެންވާ ގޮތަށް ރައްކާ ނުކުރެވެ އެވެ. އާންމު ގޮތެއްގައި ގިނިހިލަތަށް އެސްޓްރޮއިޑް ބެލްޓުން ކެޓެން ދިމާވާ ސަބަބަކީ، އެކަތި އަނެއްކައްޗާ މުޑި އެރުމެވެ. އަނެެއް ސަބަބަކީ އުފެދޭ ބާރު ތޫފާނުގެ ސަބަބުންނެވެ. މިއިން އެއްވެސް ކަމަކަށް ސައިންސްވެރިންނަކަށް ބާރެއް ނުފޯރުވެ އެވެ.\nމާސްއިން ސާމްޕަލް ގެންނަނީ\nހިއުންޑޭއިން ރޮބޮޓް ކުއްތާ ގަނެފި\nޗައިނާއިން ހަނދުގައި ދިދަ ޖަހައިފި


Mamen Interschool Bike Championship mi hafthaa baavanee\nއިންޓަރ ސްކޫލް ބައިކް ޗެމްޕިއަންޝިޕް މިމަހު ބާއްވަނީ\nދިރާގާއި ބައިކް މޯލްޑިވްސް ގުޅިގެން ރާއްޖޭގެ ސްކޫލްތަކަށް އަމާޒުކޮށްގެން ހުޅުމާލޭ ބައިކް ޓްރެކްގައި މި މަހު 26 އަދި 27 ވަނަ ދުވަހު އިންޓަރ ސްކޫލް ބައިކް ޗެމްޕިއަންޝިޕް ބާއްވަން ވަނީ ހަމަޖެހިފައެވެ.\nމަމެން އިންޓަރ ސްކޫލް ބައިކް ޗެމްޕިއަންޝިޕްގެ ނަމުގައި2ދުވަހުގެ މުއްދަތަށް ބާއްވަން ހަމަޖެހިފައިވާ މިމުބާރާތް މިއީ ދިރާގާއި ބައިކް މޯލްޑިވްސް ގުޅިގެން ބާއްވާ މުބާރާތެކެވެ. މިއީ މިމުބާރާތް ބާއްވާ ދެވަނަ އަހަރެވެ.\nމިއައަހަރުގެ މުބާރާތުގައި 16 ސްކޫލަކުން 515 ކުދިން ބައިވެރިވެފައިވާކަމަށް ދިރާގުން ވަނީ ހާމަކޮށްފައެވެ.\nމި މުބާރާތުގައި މިފަހަރުވެސް ތަފާތު 25 ރޭހެއް3އުމުރުފުރާގެ މެދުގައި ކުރިއަށްދާނެއެވެ. އެއީ 14 އަހަރުން ދަށް 16 އަހަރުން ދަށް އަދި 18 އަހަރުން ދަށުގެ އުމުރުފުރާއެވެ. ކޮންމެ އުމުރުފުރާއެއްގައި ވެސް އަންހެން އަދި ފިރިހެން ބައި ކުރިއަށްދާނީ ވަކިންނެވެ.\nމީގެ އިތުރުން 12 އަހަރުން ދަށުގެ އުމުރު ފުރާއަށް ހާއްސަ ކޮށްގެން ބާއްވާ "ފަން ރައިޑް" ގެނަމުގައި ހާއްސަ ބައިސްކަލު ރޭހެށް ބާއްވަން ހަމަޖެހިފައިވާކަމަށް ދިރާގުން ބުނެ އެވެ.\nމި މުބާރާތުގެ ރޭސްތައް ކުރިއަށް ގެންދަން ހަމަޖެހިފައިވަނީ 26 ވަނަ ދުވަހު ހެނދުނު 7:00 ން 09:00 އަދި 27 ވަނަ ދުވަހު ހެނދުނު 07:00 ން ހަވީރު 16:00 ގެ ނިޔަލަށެވެ. އަދި މި މުބާރާތް ނިންމުމުގެ ރަސްމިޔާތު ބޭއްވުމަށް ހަމަޖެހިފައިވަނީ 27 ވަނަ ދުވަހުގެ 16:00 އެވެ.\nބައިސްކަލް ދުއްވުމަކީ ތިމާވެއްޓަށް ފައިދާ ހުރި ކަމަށްވެފައި ދިވެހިރާއްޖެއަށް އެކަށީގެންވާ ކަމެކެވެ. ދިރާގުގެ އަމާޒަކީ ބައިކް މޯލްޑިވްސްއާއި ގުޅިގެން މިފަދަ ތިމާވެއްޓާ ރައްޓެހި އަދި ދުޅަހެޔޮ އާދަތައް ސްކޫލް ދަރިވަރުން އަށަގެންނެވުމަށް ބާރުއެޅުވުން ކަމުގައި ދިރާގުން ބުނެއެވެ.


149 kilo drug massalain bodethi ihumaalu thakeh, zimmaa vanee kaaku? | Mihaaru\nރިޕޯޓް / މަސްތުވާތަކެތި\n149 ކިލޯގެ ޑްރަގް މައްސަލަ: ބޮޑެތި އިހުމާލުތައް، ޣައިރު ގާނޫނީ އިޖްރާއާތުތައް، ޒިންމާވަނީ ކާކު؟\nފުލުހުންގެ ތަހުގީގުގައި އިޖްރާއާތުތަކާ ޚިލާފް އެތައް މައްސަލައެއް ފެންމަތިވި އިރު، ޕީޖީން ދައުވާކުރީ ވެސް މުއްދަތު ހަމަވި ފަހުން\nހުޅުވާރުލުން އަތުލައިގަތް މަސްތުވާތަކެތި: އެ މައްސަލާގައި ފުލުހުންނާއި ޕީޖީ އޮފީހުން ބޮޑެތި ގޯސްތަކެއް ހެދި މައްސަލަ ވަނީ ފެންމަތިވެފައި --- ފޮޓޯ/ޕޮލިސް\n12 ޖެނުއަރީ 2021 - 09:08\nރާއްޖޭގައި ފަހުގެ ތާރީޚެއްގައި އެއްފަހަރާ އަތުލައިގަތް ރެކޯޑް އަދަދެއްގެ މަސްތުވާތަކެތި، 149 ކިލޯގެ މަސްތުވާތަކެތީގެ މައްސަލަ ޝަރުއީ މަރުހަލާއިން ކާމިޔާބު ނުވެ، އޭގެ ތެރެއިން އެކަކު ފިޔަވައި އެންމެ ދޫވެގެން އެ ދިޔައީ އެވެ. މަސްތުވާތަކެތީގެ ބޮޑެތި މައްސަލަތައް ގާނޫނީ ލޫޕް ހޯލްތަކުގެ ސަބަބުން ނާކާމިޔާބުވުމުގެ ސިލްސިލާގެ އިތުރު "އެޕިސޯޑެއް" މި ހަފުތާގައި "ޕްރިމިއާ" ވުމުން ހައިރާނެއް ވެސް ނުވެ އެވެ.\nމީގެ ހަ އަހަރު ކުރިން މާޗް، 2014 ގައި މުޅި ރާއްޖޭ ސިއްސުވާލީ ޑިންގީއެއްގައި ފޮރުވައިގެން 24 ކިލޯގެ މަސްތުވާތަކެތި ކަނޑު މަގުން އެތެރެކުރަނިކޮށް އަތުލައިގަތް އޮޕަރޭޝަނަކުންނެވެ. އެތައް ބަޔަކު ހައްޔަރު ވެސް ކުރި އެވެ. ހެކި ނެތިގެންނާއި އެ ނޫން ވެސް ސަބަބުތަކަށްޓަކައި މީހުން ދޫވަމުން ދޫވަމުން ގޮސް، ކުށް ސާބިތުވީ އެންމެ ދެ މީހަކަށެވެ. އެކަކު ޖަލުގައި ބެހެއްޓުމަށް ފަހު އަދަބު ލުއިކޮށް، ދޫކޮށްލީ އިހަކަށް ދުވަހު އެވެ.\nއޭގެ ފަސް އަހަރު ފަހުން އޭޕްރީލް، 2019 ގައި 149 ކިލޯގެ މަސްތުވާތަކެތި ފަޅުރަށަކުން އަތުލައިގަތުމުން މަސްތުވާތަކެތީގެ ވިޔަފާރި އޮތް މިންވަރު ހާމަވިޔަސް، އެކަން ހުއްޓުވަން ދައުލަތުގެ މުއަައްސަސާތަކުން ތެދުވެރި މަސައްކަތްތަކެއް އެބަ ކުރޭތޯ ސުވާލު އުފެދެ އެވެ.\nފަހަކަށް އައިސް ރެކޯޑް އަދަދަކަށް ފުލުހުން ގެންދަނީ މަސްތުވާތަކެތި އަތުލައިގަންނަމުންނެވެ. އެކަމަކު އޭގެ އަނެއް ފަރާތް ފެންނަނީ ޝަރުއީ މަރުހަލާގެ ތެރެއިންނެވެ. ގާނޫނީ އިޖްރާއާތުތަކާ ކަނޑައެޅިގެން ޚިލާފަށް ތަހުގީގުގައި ހަދާފައި ހުންނަ ބޮޑެތި ގޯސްތަކާއި އަތްދަށުން ދޫވެގެން ގޮސްފައި ހުންނަ ކަންކަން މަސްތުވާތަކެތީގެ މައްސަލަތަކުގައި ބޮޑެވެ. ތަހުގީގު ގޯސް ނަމަ، ނަތީޖާއަކީ ކޮބައިކަން އާންމުންނަށް ވެސް އެނގޭ މިންވަރަށް ފިލާވަޅު ލިބުނަސް، 149 ކިލޯގެ މައްސަލައިން އެކަނި ވެސް އެނގެނީ މިފަދަ މައްސަލަތަކުގައި އިންސާފު ގާއިމްކުރަަން ފުލުހުންނާއި މުއައްސަސާތަކުން ގެންގުޅޭ "ވަރިހަމަ" އުސޫލެވެ.\nދައުވާ ކުރުން ލަސްވުން\nގދ. ހުޅުވާރުލުގައި ވަޅުލާފައި ހުއްޓާ ހޯދި 260 މިލިއަން ރުފިޔާގެ އަގުހުރި 149 ކިލޯގެ މަސްތުވާތަކެތީގެ މައްސަލާގައި ދައުވާ ލިބުނު ފަސް މީހުންގެ ތެރެއިން ހަތަރު މީހެއްގެ ދައުވާ ގައްދޫ ކޯޓުން ބޭރުކޮށްލި މައިގަނޑު ސަބަބަކީ ދައުވާ ކުރުމުގައި ދައުލަތުން އަމަލުކުރި ގޮތެވެ. އެ މައްސަލާގައި އެމީހުންނާ ދެކޮޅަށް ފުރަތަމަ ދައުވާކުރީ ކްރިމިނަލް ކޯޓުގަ އެވެ. ދައުވާ ކުރުމުގެ މުއްދަތު ހަމަވުމުގެ އެއް ދުވަސް ފަހުން މައްސަލަ ކޯޓަށް ފޮނުވުމުން ބަލައިނުގަތެވެ. އެއީ މެޖިސްޓްރޭޓް ކޯޓުގެ އިހްތިސާސް ހިނގާ މައްސަލައަކަށް ވުމުގެ އިތުރުން ޝަރީއަތް ކުރުމާ ބެހޭ ޖިނާއީ އިޖްރާއާތުގެ ގަވާއިދުގައިވާ ގޮތުގެ މަތިން ތަހުގީގު ބަޔާންތަކުގެ އަސްލު ކޯޓަށް ހުށަހަޅާފައި ނެތުމުންނެވެ.\nއެ ނިންމުން ރިވިއުކުރަން ދައުލަތުން ކްރިމިނަލް ކޯޓުގެ ފަނޑިޔާރުންގެ މަޖިލީހުގައި އެދުނީ ތަހުގީގު ބަޔާނުގެ އަސްލަކާ އެކު އެވެ. އެކަމަކު އެއީ ދައުވާ ކުރުމުގެ މުއްދަތު ހަމަވި ފަހުން އަދި ތަހުގީގުގައި މީހުންނާ ސުވާލުކުރި ތާރީޚަށް ވުރެ ވެސް މާ ފަހުން ލިޔުނު ބަޔާނެކެވެ. އެ ސަބަބުތަކާ އެކު އަދި މެޖިސްޓްރޭޓް ކޯޓުގެ އިހްތިސާސް ހިިނގާ މައްސަލައެއް ކަމަށް ވާތީ އަނެއްކާވެސް ކްރިމިނަލް ކޯޓުން އެ މައްސަލަ ބަލައެއް ނުގަތެވެ. އަދި ކްރިމިނަލް ކޯޓުގެ އެ ނިންމުން ދައުލަތުން އިސްތިއުނާފެއް ނުކުރެ އެވެ.\nއިތުރަށް ރިވިއުކުރުމަށް ފަހު ޕީޖީ އޮފީހުން އެ މައްސަލަ ގައްދޫ ކޯޓަށް ފޮނުވީ ޖިިނާއީ އިޖްރާއާތުގެ ގާނޫނުގައި ބުނާ ދައުވާ ކުރުމުގެ މުއްދަތު ހަމަވިތާ ދެ މަސް ވާން ގާތްވެފައި ވަނިކޮށެވެ. ހައި ކޯޓުން ކުރިން ނިންމާފައިވާ ނިންމުންތައް ހުރި ގޮތުން މައްސަލަ ބަލައިނުގަނެ ބޭރުކޮށްލާ ހާލަތުގައި ވެސް ދައުވާ ކުރުމުގެ މުއްދަތު ހަމަވުމުގެ ކުރިން ހުށަނާޅައިފި ނަމަ، އެ މައްސަލައެއް ދެން ނުބެލޭނެ އެވެ. ހައި ކޯޓުގެ އެ ނިންމުން އޮތްކަން އެނގި ތިބެ، ދައުވާ ކުރުން ލަސް ކުރުމަކީ ޕީޖީ އޮފީހުން ހެދި ދެވަނަ ގޯހެވެ.\nއިޖްރާއާތު "ވީދާލާފައި"، ތަހުގީގުގައި ބޮޑެތި ގޯސްތަކެއް\nމައްސަލަ ބޭރުކޮށްލީ ދައުވާ ކުރުމުގެ މުއްދަތު ހަމަވެފައިވާތީ ކަމަށް ބުނެ ކަމަށް ވިޔަސް، ހައި ކޯޓު ހުކުމުގެ ހަވާސާގައި ދެން ފާހަގަކުރީ އެއަށް ވުރެ މާ ސީރިއަސް މައްސަލަތަކެވެ. ތަހުގީގުގައި އިޖްރާއާތުތަކާ ޚިލާފަށް ފުލުހުން ކޮށްފައި ހުރި ކަންކަމެވެ. މައްސަލަ ބޭރުކޮށްލީ އެ ސަބަބާ ހެދި ކަމަށް ނުވިޔަސް، މައްސަލައިގެ ކުރި މަރާލާ ފަދަ ބޮޑެތި ގޯސްތަކެއް ތަހުގީގުގެ ތެރެއިން ހަދާފައި ހުރިކަން އެ ނިންމުމުން ހާމަވި އެވެ.\nދައުވާގައިވާ ގޮތުން 149 ކިލޯގެ މަސްތުވާތަކެތި ހޯދީ ދައުވާ ލިބުނު ބައެއް މީހުން ފުލުހުންގެ ބެލުމުގެ ދަށުގައި ބައިތިއްބައިގެން އެ މީހުންގެ ފަރާތުން ހޯދި މައުލޫމާތުތަކަށް ބިނާކޮށެވެ. އެ ތަކެތި ހޯދީ މަސްތުވާތަކެތި އެތެރެކުރިކަމުގެ މައުލޫމާތު އިންޓެލިޖެންސަށް ލިބުމުން އޭގެ ތެރެއިން ބައެއް މީހުން ހޯދައި، އެ މީހުން ދިން މައުލޫމާތުތަކަށް ބިނާކޮށް ގދ. ބަކައްތާ ކިޔާ ފަޅުރަށް ފާސްކޮށް އެރަށުން އެ ތަކެތި ނުފެނުމުން އެ މީހުންނާ އިތުރަށް ސުވާލުކޮށް، ގދ. ހުޅުވާރުލު ފާސްކުރުމުން ކަމަށް ދައުވާގައިވެ އެވެ. އެކަމަކު އެ މީހުން ފުލުހުންގެ ބެލުމުގެ ދަށަށް ގެންދިއުމާއި ހެކި ހޯދުމުގައި، އިޖްރާއަތާ ހިލާފަށް ބޮޑެތި ގޯސްތަކެއް ފުލުހުން ހެދި އެވެ.\nހުޅުވާރުލުން އަތުލައިގަތް މަސްތުވާތަކެތި --- ފޮޓޯ/ޕޮލިސް\nއެންމެ ފުރަތަމަ މައްސަލައަކީ ފުލުހުންގެ ބެލުމުގެ ދަށަށް ގެންދިޔަ ދެ މީހަކު ގޭގައި ތިއްބާ އެގެއަށް ކޯޓު އަމުރެއް ނެތި ފުލުހުން ވަނުމެވެ. އެއީ މަސްތުވާތަކެތި ހުރި ތަން ފުލުހުންނަށް ކިޔައިދިން މީހުން ކަމަށް ދައުވާގައިވެ އެވެ. އެ މީހުން ތިބި ގެއަށް ކޯޓު އަމުރެއް ނެތި ފުލުހުން ވަނީ އެ ގޭގެ ވެރިފަރާތުން ހުއްދަ ދީގެން ކަމަށް ބުންޏަސް، އެކަން އެނގޭނެ ހެއްކެއް ފުލުހުންގެ އަތަކު ނެތެވެ. އެގެއަށް ވަދެ ހައްޔަރުކުރުމަށް ނުވާ ގޮތަށް އެ ދެ މީހުން އެގެއިން ފުލުހުންގެ ބެލުމުގެ ދަށަށް ގެންގޮސް އެ މީހުން ގޮވައިގެން މަސްތުވާތަކެތި ހޯދުމުގެ އޮޕަރޭޝަން ކުރިއަށް ގެންދިޔަ އެވެ. ނަމަވެސް ޖެހިގެން އައި ދުވަހުގެ ރެއާ ހަމައަށް އެ މީހުން ހައްޔަރުކޮށް ނުވަތަ ބަންދުގެ މުއްދަތު އިތުރުކުރަން ކޯޓަށް ހާޒިރު ކޮށްފައެއް ނެތެވެ.\nއެ ދެ މީހުން ފުލުހުންގެ ބެލުމުގެ ދަށުގައި ތިބީ ހައްޔަރުކުރުމަށް ނުވާ ގޮތުން ކަމަށް ބުންޏަސް، އެކަން ގާނޫނީ ގޮތުން ދެކޮޅުޖެއްސޭކަށް ނެތެވެ. ޖިނާއީ އިޖްރާއާތުގެ ގާނޫނު ބުނާ ގޮތުން ހައްޔަރުކުރުމަށް ނުވާ ގޮތުން މީހަކު ފުލުހުންގެ ބެލުމުގެ ދަށުގައި ބެހެއްޓޭނީ ގިނަވެގެން ހަތަރު ގަޑިއިރަށް ކަމަށް ވާއިރު، އެ ދެ މީހުން އެއަށް ވުރެ ގިނަ ވަގުތު ފުލުހުންގެ ބެލުމުގެ ދަށުގައި ބައިތިއްބައިގެން މަސްތުވާތަކެތި ހޯދުމުގެ އޮޕަރޭޝަން ކުރިއަށް ގެންދިޔަ އެވެ. އެކަން ކުރީ ކޮން ގާނޫނަކުން ބާރު ލިބިގެން ކަމެއް ބުނެއެއް ނުދެވުނެވެ.\nހައްޔަރުކުރުމަށް ނުވާ ގޮތުން ފުލުހުންގެ ބެލުމުގެ ދަށަށް ގެންދާ މީހުންނަށް ވެސް، ލިބިގެންވާ ހައްގުތަކާއި ތުހުމަތުކުރެވޭ ކުށް ބުނެދީ، ގާނޫނީ އިންޒާރު ދޭން ޖިިނާއީ އިޖްރާއާތުގެ ގާނޫނު ލާޒިމް ކުރެ އެވެ. ނަމަވެސް، މި ބޮޑު އޮޕަރޭޝަންގައި އެ އިޖްރާއާތު ފުރިހަމަ ކުރިކަން ކަށަވަރެއް ނުވެ އެވެ. އަނގަ ބަހުން ގާނޫނީ އިންޒާރު ދިން ކަމަށް ބުނާ ބުނުމެއް ފިޔަވައި އިތުރު އެއްޗެއް ނެތެވެ. ކޯޓު އަމުރެއް ނެތި، ގާނޫނާ ޚިލާފް ބަންދެއްގައި ބަޔަކު ބައިތިއްބައިގެން އެ އޮޕަރޭޝަން ކުރިއަށް ގެންދިއުމުގެ ނަތީޖާއަކީ އެ މީހުން ދިން މައުލޫމާތުތަކަށް ބިނާކޮށް ހޯދި ހެކި ވެސް ޣައިރު ގާނޫނީ ހެކިތަކަށް ވެގެން ދިއުމެވެ.\nމި އޮޕަރޭޝަންގައިި ފުލުހުން ޚިލާފް ވެފައި އެ ވަނީ ޖިނާއީ އިޖްރާއާތުގެ ވަރަށް އަސާސީ ނުވަތަ ދެކެފަރިތަ އިޖްރާއާތުތަކާ އެވެ. ހައްޔަރުކުރުމަށް ނުވާ ގޮތުން ބަންދުގައި ބެހެއްޓޭނެ ވަގުތާއި ގާނޫނީ އިންޒާރު ދޭން ޖެހޭ ގޮތާއި މިފަދަ ކަންކަމަކީ މާ ބޮޑު ގާނޫނީ ލަފައެއް ނުވަތަ ސުޕްރީމް ކޯޓުގެ ތަރުޖަމާއެއް ނެތަސް، ޖިނާއީ އިޖްރާއާތުގެ ގާނޫނާއި ފުލުހުން އަމަލު ކުރާ އިޖްރާއާތުތަކުގެ ތެރެއިން ވެސް އެނގޭނެ ފަދަ އާދައިގެ ކަންކަމެވެ. މިވަރުގެ އަސާސީ އިޖްރާއާތުތަކެއް ބޮލާލައިފައި ޖެހުމަށް ފަހު އޮޕަރޭޝަން ހިންގުމުގެ ޒިންމާ ކޮންމެވެސް ބަޔަކު އުފުލަން ޖެހޭނެ އެވެ.\nވަަކި މައްސަލައަކަށް ވީތީ ކަމަށް ބުނެ ހިތުހުރި ގޮތަކަށް ތަހުގީގު ހިންގި ޒަމާން ފާއިތުވެއްޖެ އެވެ. ކޮންމެ އިޖްރާއާތެއް ހިންގަންވީ ގޮތް އަކުރުން އަކުރަށް ލިޔެ، އެންމެންނަށް ފެންނާނެހެން ޝާއިއު ކޮށްފައި ހުރުމުން ހިންދީ ފިލްމުތަކާއި ސީރީޒްތަކުން ދައްކާ ގޮތަށް ތަހުގީގުތައް ހިންގޭކަށް މިހާރަކު ނެތެވެ. އަދިި އިޖްރާއާތުތަކާ ޚިލާފަށް ތަހުގީގުތައް ކުރިއަށް ގެންދިޔައީ "ހެޔޮ ނިޔަތޭ، މުޖްތަމައުގެ މަސްލަހަތުގައޭ" ބުނެ ފަނޑިޔާރުންގެ ކުރިމަތީގައި ވަކާލާތު ކުރިޔަސް ގާނޫނީ ގޮތުން އެކަން ހަމަޖެއްސޭކަށް ވެސް ނޯވެ އެވެ.\nއިޖްރާއާތުތަކާ ޚިލާފްވާ ކޮންމެ ފަހަރަކު މުޅި މައްސަލައަށް އަސަރު ނުކުރިޔަސް، ބައެއް އިޖްރާއީ ގޯސްތައް ރަނގަޅު ކުރުމުގެ ފުރުސަތެއް ނޯވެ އެވެ. އަދި އެފަދަ ގޯސްތަކުން މުޅި މައްސަލަ ކިލަނބުކޮށްލަ އެވެ. މިސާލަކަށް ކޯޓު އަމުރެއް ނެތި މީހެއްގެ އަމިއްލަ ތަނެއް ފާސްކޮށް، ކިލޯކިލޯއިން މަސްތުވާތަކެތި ނެރުނަސް، އަދި ތުހުމަތުވާ މީހާއާ އެ ތަކެއްޗާ ގުޅުވޭނެ ވަރުގަދަ ހެކި ހުއްޓަސް، ގާނޫނު އަސާސީގެ 52 ވަނަ މާއްދާގެ ދަށުން އެ ހެކިތައް ބަލައެއް ނުގަނެވޭނެ އެވެ. ނުވަތަ ގާނޫނާ ޚިލާފަށް މީހަކު ހައްޔަރުކޮށްފި ނަމަ، ބަންދާ މެދު ގޮތެއް ނިންމާއިރު އެ މީހަކު ދޫކޮށްލުން ނޫން ގޮތެއް ކޯޓަކަށް ނޯންނާނެ އެވެ. އަލުން ހައްޔަރުކުރުމާއި ނުކުރުމަކީ އެހެން ކަމެކެވެ. މިކަން ސުޕްރީމް ކޯޓުން ދާދި ފަހުން ކުރި ހުކުމެއްގައި ބުނެފައިވެ އެވެ.\nފުލުހުންގެ އިސް ވެރިޔަކު ދާދި ފަހުން މީޑިއާގައި ވިދާޅުވެފައި އޮތީ ތަހުގީގުތަކުގައި ހަދާ ގޯސްތަކުން ބޮޑެތި ކުށްވެރިން ދޫވެފައި ހުރީ 10 ވަރަކަށް އަހަރު ކުރީގެ މައްސަލަތަކުގައި ކަމަށެވެ. ފަހުން ހިންގާ ބޮޑެތި ތަހުގީގުތަކުގައި އެކަންކަން އިސްލާހުކޮށް، ކުށް ސާބިތުކުރެވޭނެ މިންވަރުުގެ ހެކި ހުންނާނެ ކަމަށް ވަރަށް ޔަގީންކަމާ އެކު އޭނާ ވިދާޅުވެފައިވެ އެވެ. ނަމަވެސް ޖިނާއީ އިޖްރާއާތުގެ ގާނޫނާއި އޭގެ ދަށުން ހަދާފައި ހުރި އިޖްރާއީ ގަވާއިދުތައް އައި ފަހުން ފެންމަތިވި 149 ކިލޯގެ ޑްރަގް މައްސަލައަށް އެކަނި ބެލިޔަސް، މަންޒަރު ވަރަށް ސާފެވެ. އެއް ގޮތަކީ ގާނޫނު ތަންފީޒުކުރަން ތިބި ފުލުހުންނަށް ގާނޫނު ނޭނގެނީ އެވެ. ނުވަތަ އެނގި ތިބެ، ގަސްދުގައި އެ ގޯސްތައް ހަދަނީ އެވެ. ޚާއްސަކޮށް ގިނަ އަދަދަކަށް މަސްތުވާތަކެތި ފެންނަ މައްސަލަތަކުގައި އިޖްރާއީ ގޯހެއް ނެތި ކޮށްފައި ހުންނަނީ ވަރަށް މަދު މައްސަލައެއްގަ އެވެ.\nދެން ވާނީ ކިހިނެއް؟\nމި މައްސަލާގައި ދައުވާ ލިބުނު ފަސް މީހުންގެ ތެރެއިން ހަތަރު މީހެއްގެ ބައި ކޯޓުން ބޭރުކޮށްލިޔަސް، ފަސް ވަނަ މީހާގެ ބައި އަދިވެސް ކުރިއަށް ދާނެ އެވެ. އެކަމަކު ފުލުހުން އަމަލުކުރި އިޖްރާއާތުތަކުގެ ގޯސްކަމުން އެ މައްސަލައަށް ވެސް ދެން ވާނެ ގޮތެއް ނޭނގެ އެވެ. ހަތަރު މީހުންގެ ބައި ބޭރުކޮށްލި މައްސަލަ ހައި ކޯޓުގައި އިސްތިއުނާފް ކުރުމުގެ ފުރުސަތު އެބަ އޮތެވެ. ނަމަވެސް އެކަމާ މެދު ޕީޖީ އޮފީހުން ވަކި ގޮތެއް ނުނިންމަ އެވެ.\nއިސްތިއުނާފް މަރުހަލާއިން ކާމިޔާބުވެ، އެ މައްސަލަ އަލުން ބެލުމަށް ހައި ކޯޓުން އެންގިޔަސް، ހެކި ހޯދުމުގައި ހިންގާފައިވާ ޣައިރު ގާނޫނީ އިޖްރާއާތުތައް ފޮރުވޭނެ ގޮތެއް ނޯންނާނެ އެވެ. ދުވާލުގެ އިރު ފަދައިން އެކަން އެ އޮތީ ހާމައަށް ފެންނާށެވެ. އެހެންވެ، މައުޟޫއީ ގޮތުން ދަށު ކޯޓުން އަލުން އެ މައްސަލަ ބެލިޔަސް، ހެކި ހޯދުމުގެ އިޖްރާއާތު ގޯސްވުމުން ހެކި ބަލައިނުގަނެވޭ ހާލަތު ކުރިމަތިވާނެ އެވެ.\nކިތަންމެ ގިނަ އަދަދެއްގެ މަސްތުވާތަކެތި ހޯދިއެއް ކަމަކު، އެކަން ކުރި ބަޔަކު އިންސާފުގެ ކުރިމައްޗަށް ނުގެނެވޭ ނަމަ އެއީ މާނައެއް ނެތް އޮޕަރޭޝަންތަކެވެ. މަސްތުވާތަކެތީގެ ބޮޑެތި މައްސަލަތަކުގައި ފުލުހުންނާއި މުއައްސަސާތަކުން ތަހުގީގުގައި ހަދާ ގޯސްތަކުން ނާކާމިޔާބު ވުމާއި ނުފޫޒުތަކެއްގެ ސަބަބުން އެތައް ބަޔަކު ދޫކޮށްލަން ޖެހޭ ޖެހުން އަދިިވެސް ހުއްޓޭތަނެއް ނުފެނެ އެވެ. ރެކޯޑް އަދަދެއް ކަމަށްވާ 149 ކިލޯގެ މަސްތުވާތަކެތީގެ މައްސަލައިން ފެންނަން މި އޮތީ މުއައްސަސާތަކުގެ ސީރިއަސް ކަން މިކަމުގައި ހުރި މިންވަރެވެ.\nކުށްކުރުން ފުލުހުން މަސްތުވާތަކެތި ގދ. ގައްދޫ މަސްތުވާތަކެތީގެ ގާނޫނު\n18 ކޮމެންޓް, 28 ރިއެކްޝަންސް\nތިކަން ކޮށްފަ އޮންނަނީ ވަރަށް މޮޅަށް، ފޮލޯ ކޮއްފިއްޔާ އެއްޗިހި އަތެއްނުވާނެ، ފޮލޯނުކޮށްފިއްޔާ އިޖުރާއަތް ފުރިހަމައެއްނުވާނެ، ގޭމް ގޭމް ގޭމް\nސުފަރ މެޖޯރިޓީ ކީއްތަ މި ކުރަނި?\nދެން ފެންނަނީ ގަވާއިދާ ޚިލާފަށް ހޯދި ޑްރަގްސްގެ ސަބަބުން ޢެތެރެ ކުރި މީހުންނަށް ވީ ގެއްލުމަށް ރަނގަލު ބިލިއަނެއް ވަރު ބަދަލުދޭން\nއިސްތިއުފާދީ .. ރައީސް\nލޫޕް ހޯލް އުފައްދަނީ ގަސްދުގަ އެވެ. ރާވައިގެން ކުރާ ކަމެކެވެ. އެކަން ކުރާ ބަޔަކު ޒިންމާ ދާރު ކޮށް އަދަބު ދޭން ޖެހެ އެވެ. އެތެރެ ކުރާ މީހުން ހައެއްކަ މިލިއަން ހަރަދު ކޮށްގެން ސަލާމަތް ވާން ފުރުސަތު ދީގެން ނުވާނެ އެވެ.\nފުލުހުން ކުރާ މިފަދަ ބޮޑެތި ތަހުގީގު ތަކުގައި ޕީޖީގެ ޓީމެއް ބައިވެރިވާން ޖެހެއެވެ. ބޮޑަކަށް ހުރިމީހާ މާލެވަށާ އަދި ނުވިތާކަށް ލައިބުރަރީގެ ހުރި ހުރިހާ ފޮތެއް ކެޔަކަސް މިކަންކަމަށް ހައްލެއް ނާދެއެވެ.\nމުޅިން އެއްގޮތެއް ނުވާނެދޯ. ހޯދި މަސްތުވާތަކެތި ބާޒާރަށް ނުނިކުމެ ހިފެހެއްޓުނީމަ\nއެބައި ބަރާބަރައް ނުކުންނާނެ ބާޒާރައް.\nޢިޖުރާއަތޭ ގާނޫނޭ ކިޔައިގެން ޕީޖީ އިންނާއި ކޯޓު ތަކުން މި ކުރާ ކަމަކީ ހުސް ވާހަކަ ތަކެއް. ލޯވަޅު ތަކެއް ގާނޫނު ހެދި މީހުން އޭގަ ހިމަނާފަ ކަން ނުވާނެ ގޮތަށް އޭތި ބައްޓަން ކުރީ އެނގި ތިބެ. އިންސާފު މިދިވެހި ރާއްޖޭގަ ލިބުމަކީ ބިލާހެއް.\nފޮތް ނުކިޔާތީ ވާގޮތްކަމަށް ތަންކޮޅެއްކުރިން މީހަކު ބުނި!\nފޮތް ނުކިޔާތީ ވާގޮތް.


SunOnline: Thuhumathuvaa meehun ge vanavaru haama kurumu gai Fuluhun eki faharu eki gothah!\nތުހުމަތުވާ މީހުންގެ ވަނަވަރު ހާމަ ކުރުމުުގައި ފުލުހުން އެކި ފަހަރު އެކި ގޮތަށް\nނަޖާހު މަސްއޫދު 29 Jun 2020, 18:11\nމިިދިޔަ ހުކުރު ދުވަހުގެ ރޭ ސަފާރީއެއްގެ އަންހެނަކަށް ޖިންސީ ގޯނާ ކުރި ކަމުގެ ތުހުމަތުގައި ދެ މީހަކު ހައްޔަރުކޮށްފައިވާ ކަމަށް ފުލުހުން އިސްވެ މީޑިއާތަކަށް މައުލޫމާތު ދިނެވެ. އެ މައުލޫމާތާއެކު ނޫސްވެރިން ބެލީ އެ ދެ މީހުންގެ ބަންދު މުއްދަތު ޖަހާފައިވޭތޯ އެވެ. އެކަމަކު، "ބަންދުގައި ބަހައްޓަން ޖެހޭ އެކަށީގެންވާ ސަބަބެއް އޮތް ކަމަށް ނުދެކޭތީ" އެ ދެ މީހުން ދޫކޮށްލާފައިވާ ކަމަށް ފުލުހުން ބުންޏެވެ.\nމި ހާދިސާގެ މައުލޫމާތު އާންމުވުމުން، ރޭޕްގެ ތުހުމަތު ކުރެވެނީ ސަރުކާރު ހިންގާ ޕާޓީ، އެމްޑީޕީއާ ގުޅުން އޮތް ބާރުގަދަ ބައެއް ކަމަށް އޮތީ އަޑު ފެތުރިފަ އެވެ. އެ އަޑުތަކަށް އިތުރު ބާރަކަށްވީ، އިއްޔެ ހެނދުނު ވެބްސައިޓެއްގައި ޝާއިއު ކުރި ލިޔުމެއްގައި، މި މައްސަލައާ ގުޅޭ ތަފްސީލުތަކެއް ގެނެސްދިނުމުންނެވެ. ސަފާރީ ހާދިސާގައި ޝިކާރައަކަށްވީ ކެންޔާގެ އަންހެން މީހާއާ ހަވާލާދީ އެ ވެބްސައިޓުގައި ބުނެފައި ވަނީ، މި މައްސަލައިގައި ތުހުމަތު ކުރެވޭ މީހުން ދޫކޮށްލީ ސަރުކާރުގެ ބާރުގަދަ ބަޔަކު ފުލުހުންނަށް ނުފޫޒު ފޯރުވައިގެން ކަމަށެވެ.\nސަފާރީ މައްސަލައިގައި ހައްޔަރު ކުރި އެކަކަކީ، މަޖިލީހުގެ މެމްބަރެއްގެ ފިރިކަލުން ކަމަށް ވެސް ބައެއް މީހުން އަންނަނީ ތުހުމަތު ކުރަމުންނެވެ. މި ތުހުމަތުތައް ކުރަމުންދާއިރު، މަޖިލީހުގެ ހިންނަވަރު ދާއިރާގެ މެމްބަރު އަދި، ހިއުމަން ރައިޓްސް ކޮމެޓީގެ މުގައްރިރު ޖީހާން މަހުމޫދު ވަނީ އެ ސަފާރީ ހިނގި ކަމަށް ބުނާ ރޭޕްގެ މައްސަލަ ކޮމެޓީގައި އެޖެންޑާކޮށް، މައްސަލައިން ދުރަށް ޖެހިވަޑައިގެންފަ އެވެ.\nވިކްޓިމް އެއްވެސް މީޑިއާއަކަށް މައުލޫމާތު ނުދޭ ކަމަށް ފުލުހުން ބުނެފައިވީނަމަވެސް، އެ ވެބްސައިޓުގައި ޝާއިއު ކުރި ލިޔުމަށް ފަހު، ތުހުމަތުގެ އިނގިލިތައް ފުލުހުންނަށް އަމާޒުވެ، ފުލުހުން މި މައްސަލައިގައި އަމަލުކުރަމުންދާ ގޮތާ މެދު އާންމުންވެސް ދަނީ ސުވާލު އުފައްދަމުންނެވެ.\nވަނަވަރު ހާމަ ނުކުރަނީ ކީއްވެ؟\nފާއިތުވި މަހެއްހާ ދުވަހުގެ ތެރޭގައި ފުލުހުންގެ ވަނީ ޖިންސީ ކުށްތަކުގައި ތުހުމަތު ކުރެވޭ މީހުންގެ ވަނަވަރު އާންމު ކުރަން ފަށައިފަ އެވެ. އެގޮތުން، ގެސްޓްހައުސްއަކަށް ގެންގޮސްގެން 11 އަހަރުގެ ކުއްޖަކު ރޭޕް ކުރުމުގެ ކުށުގެ ތުހުމަތު ކުރެވޭ ހއ. ބާރަށު، ސިލްސިލާގޭ، އަނީސް ހިލްމީ އާއި 16 އަހަރުގެ އަންހެން ކުއްޖަކަށް ބިރު ދައްކައިގެން ރޭޕް ކުރި ބ.ތުޅާދޫ /ހިޔާވަހި، އުނައިސް އަހްމަދުގެ ވަނަވަރުވެސް ފުލުހުން އާންމު ކުރި އެވެ.\nމިފަދަ ބޮޑެތި ޖިންސީ ކުށްތައް ކުރާ މީހުން ޝަރީއަތް ނިމެންދެން ބަންދު ކުރަންވެސް ފުލުހުން ވަނީ ހާއްސަކަމެއް ދީފަ އެވެ. އެކަން އެނގެނީ، ކުޑަކުދިންނަށް ޖިންސީ ގޯނާކުރާ މީހުންނާމެދު ހާއްސަ އުސޫލުތަކުން އަމަލުކުރުމުގެ ގާނޫނުގެ 30 ވަނަ މާއްދާގެ ބޭނުން ފަސް އަހަރު ތެރޭ ފުރަތަމަ ފަހަރަށް ހިފައި، އަނީސް ޝަރީއަތް ނިމެންދެން ބަންދު ކުރަން ޕޮލިސް ކޮމިޝަނަރު އެދިވަޑައިގަތުމުންނެވެ.\nޖިންސީ ކުށްތަކުގައި ފުލުހުންގެ ފަރާތުން މިފަދަ ބަދަލުތަކެއް ފެންނަން ފެށި ނަމަވެސް، ސަފާރީ މައްސަލައިގައި ފުލުހުންގެ އަމަލުތައް ފެނިގެން ދިޔައީ ތަފާތުކޮށެވެ. ތުހުމަތު ކުރެވުނު މީހުން ކުށުގެ ވެށިން ހައްޔަރު ކުރެވުނު ނަމަވެސް، ބަންދުނުކޮށް ދޫކޮށްލީ އެވެ. އަދި އެ މީހުންގެ ވަނަވަރުވެސް އާންމުކޮށްފައި ނުވެ އެވެ.\nމި މައްސަލައިގައި ތުހުމަތު ކުރެވޭ މީހުންގެ ވަނަވަރު އާންމުކޮށްފައި ނުވަނީ ކީއްވެތޯ އާންމުން ދަނީ ސުވާލު ކުރަމުންނެވެ. އަދި ނޫސްވެރިން ވެސް މި ސުވާލު ފުލުހުންނާ ކުރިމަތިކުރި އެވެ. ޖަވާބުގައި ފުލުހުން ބުނީ، ތުހުމަތު ކުރެވޭ މީހުންގެ ވަނަވަރު ހާމަ ކުރަން ނިންމަނީ ވަރަށް ގިނަ ކަންކަމަށް ރިއާޔަތްކޮށްފައި ކަމަށެވެ. އަދި އެފަދަ ބައެއް ކަންކަމުގެ މިސާލުތައް ދިނެވެ.\n"ފުލުހުން ބަލަމުންދާ މައްސަލައެއްގައި ހިމެނޭ ފަރާތެއްގެ ބައެއް ޒާތީ މައުލޫމާތު ހާމަކުރަނީ މައްސަލައިގެ ބާވަތަށާއި، ތަހުގީގަށް ލިބޭ ހެކި ގަރީނާއާއި، ތަހުގީގަށް ސާބިތުވާ މިންވަރާއި، ތަހުގީގަށް އަސަރުކުރާނެ މިންވަރާއި، އާންމު ރައްޔިތުންގެ ރައްކާތެރިކަމަށް ކުރާނެ އަސަރުފަދަ ގިނަ ކަންކަމަށް ރިއާޔަތްކުރުމަށްފަހު ކޮންމެހެން ޒާތީ މައުލޫމާތު ހާމަކުރަންޖެހޭކަމަށް ތަހުގީގުކުރާ ފަރާތަށް ގަބޫލުކުރެވޭ ހާއްސަ ހާލަތްތަކުގައި." މީޑިއާތަކަށް ފޮނުވި މެސެޖެއްގައި ފުލުހުން ބުންޏެވެ.\nތުހުމަތު ކުރެވޭ މީހުންގެ ވަނަވަރު ހާމަ ކުރުމާ ގުޅޭ އެސްއޯޕީއެއް ފަދަ އެއްޗެއް ފުލުހުންގެ ގެންގުޅޭތޯ "ސަން"އިން ސުވާލު ކުރުމުން ފުލުހުން ބުނެފައި ވަނީ އެފަދަ އެސްއޯޕީއެއް އޮންނަ ކަމަށެވެ. ނަމަވެސް، އެއީ މީޑިއާޔާ ހިއްސާ ކުރެވޭނެ އެއްޗެއް ނޫން ކަމަށް ވިދާޅުވި އެވެ.\nއޭގެ އިތުރުން، ތުހުމަތު ކުރެވޭ މީހުން ބަންދު ކުރަނީވެސް ލިބިފައިވާ ހެކިތަކުގެ މައްޗަށް ބަލައި އެކަންކަމަށް ރިއާއަތްކޮށްފައި ކަމަށް ފުލުހުން ބުނެފައިވެ އެވެ. އަދި މި މައްސަލަ ނުބަލަން ކޮމިޝަނާ އޮފް ޕޮލިސް މުހައްމަދު ހަމީދު އެންގެވި ކަމަށް ބުނާ ވާހަކަތައްވެސް މީޑިއާ ގްރޫޕުގައި ފުލުހުން ދޮގު ކުރި އެވެ.\n"ނޫސްވެރިންގެ ސުވާލުތަކަށް ޖަވާބެއް ނުލިބޭ"\nސަފާރީގައި ރޭޕް ކުރި ކަމަށް ބުނާ މައްސަލައިގައި ކުރާ ތުހުމަތުތަކަކީ ތެދެއް ނަމަ އޭގެ މާނައަކީ، އަދިވެސް ފުލުހުންގެ މުއައްސަސާއަށް ސިޔާސީ ނުފޫޒާއި ބާރު އޮތް ކަމެވެ. ފުލުހުންނަށް އާންމުން ކުރާ އިތުބާރާއި މި މައްސަލަައާ އޮތީ ވަރަށް ބޮޑަށް ގުޅިފައެވެ. އެހެންވެ، މި މައްސަލައާ ގުޅިގެން ނޫސްވެރިންގެ ގިނަ ސުވާލުތަކެއް ފުލުހުންނާ އަމާޒުވި އެވެ.\nފުލުހުންގެ ބެލުމުގެ ދަށަށް ގެންދިޔަ މީހުންގެ ހަށިގަނޑުން އެއްވެސް ސާމްޕަލެއް ނެގިތޯ އާއި، އެ ދެ މީހުންގެ ފަރާތުން އެއްވެސް ހެއްކެއް ނެގިތޯ އާއި، އެ ދެ މީހުން މަސްތުގެ ހާލަތުގައި ހުރިތޯ ފުލުހުން ބެލިތޯ އާއި، އަންހެން މީހާއަށް ރޭޕް ކިޓެއް ދިންތޯ އާއި، ނަފްސާނީ އެހީތެރިކަން ފޯރުކޮށްދިންތޯ އާއި، އަންހެން މީހާއަށް ޖިންސީ ގޯނާ ކުރިތޯ ބެލުމަށް ކުރީ ކޮން ކަމެއްތޯ މީޑިއާ ގްރޫޕުގައި ނޫސްވެރިން ސުވާލު ކުރި އެވެ. ނަމަވެސް މި ސުވާލުތަކަށް ޖަވާބު ނުލިބޭ ކަމަށް ބުނެ ކަންބޮޑުވުން ފާޅުކުރަމުން ދެ އެވެ.\nމި ސުވާލުތަކުގެ ޖަވާބުގައި ފުލުހުން ބުނީ، ފުލުހުންނަށް ހުށަހެޅޭ ހުރިހާ މައްސަލައެއްގައިވެސް ތަހުގީގުގައި ހިމެނޭ ތަފްސީލީ ކަންކަން ހާމަ ނުކުރާނެ ކަމަށެވެ. އެފަދަ ކަންކަން ހާމަކޮށްފި ނަމަ ތަހުގީގަށް ހުރަސް އެޅިދާނެ ކަމަށް ބުނެފައިވެ އެވެ.\n"މައްސަލަތަކުގެ ތަފްސީލު މައްސަލައިގެ އެހާ ކުރީ ކޮޅު ހާމަ ކުރުމަކީ މައްސަލައިގެ ތަހުގީގަށް ހުރަސް އެޅިދާނެ ކަމަކަށް ވާތީ، އެ ބަލަން ޖެހޭ ކަންކަން ބެލުމަށް ވަގުތު ހޭދަވާނެކަން މީޑިއާތަކުގެ ބޭފުޅުންވެސް ގަބޫލު ކުރެއްވުން އެދެން. އަދި މި މައްސަލައިގައިވެސް މައުލޫމާތު ހާމަ ކުރުމުގައި ވަކި ތަފާތެއް ނުގެންގުޅޭނެކަމުގެ ޔަގީންކަން އަަރުވަން،" ފުލުހުން ބުންޏެވެ.\nފުލުހުން އަދިވެސް ބުނަމުން ދަނީ ތަހުގީގު ކުރިއަށްދާ ވަރަކަށް ހާމަ ކުރަން ޖެހޭ މައުލޫމާތު ހާމަ ކުރަމުންދާނެ ކަމަށެވެ.\nއިންފޮމޭޝަން ކޮމިޝަނަަރު ހުސެއިން ފިޔާޒް މޫސާ "ސަން"އަށް ވިދާޅުވީ ފުލުހުންނަކީ ރައްޔިތުންނާ ވަރަށް ބޮޑަށް ގުޅުން ހުރި މުއައްސަސާއަކަށް ވާތީ، އޮންނަ އުސޫލުތަކުގެ ތެރެއިން މައްސަލަތަކުގައި އަދި ހާއްސަކޮށް ރައްޔިތުންގެ މަސްލަހަތާ ގުޅޭ މައްސަލަތަކުގައި، ވީހާވެސް ބޮޑަށް މައުލޫމާތު ހާމަ ކުރުމަކީ މުހިންމު ކަމެއް ކަމަށް ދެކެވަޑައިގަންނަވާ ކަމަށެވެ.\n"ދައުލަތުގެ ކޮންމެ އިދާރާއަކީ، ހާއްސަކޮށް ފުލުހުންނަކީ ރައްޔިތުންނާ ވަރަށް ބޮޑަށް ގުޅުންހުރި މުއައްސަސާއަކަށްވުމާއެކު، އެތަނުގެ މައުލޫމާތު ވީހާވެސް ބޮޑަށް ހާމަ ކުރުން މުހިންމު. ކަނޑައެޅިފަ އޮންނަ އުސޫލަކުން މައްސަލަތަކުގެ މައުލޫމާތު ވެސް ފުރިހަމަ އަށް ހާމަކުރުން މުހިންމު. އޭރުން ނުތަނަވަސްކަން ކުޑަވެ، އިތުބާރު ބޮޑުވާނެ. އިތުބާރު ބޮޑުވާނީ މުއައްސަސާތަކުގެ ހާމަކަން ބޮޑުވެގެން. މައުލޫމާތު ދީގެން،" ފިޔާޒް ވިދާޅުވި އެވެ.\nސަފާރީގައި ރޭޕް ކުރި ކަމަށް ބުނާ މައްސަލަ ހޫނުވެ، އެ މައްސަލަ ވަނީ މަޖިލީހާ ހިސާބަށްވެސް ފޯރައިފަ އެވެ. އެގޮތުން، ފުލުހުން އެ މައްސަލައާ މެދު އަމަލު ކުރަމުންދާ ގޮތް ބަލަން އިންޓެގްރިޓީ ކޮމިޝަނުން ކުރަމުންދަނީ ކޮން ކަމެއްތޯ ބަލަން މަޖިލީހުގެ މިނިވަން މުއައްސަސާ ކޮމެޓީއިން ވަނީ ނިންމައިފަ އެވެ.


SunOnline: CBI ge veriyaage suspension uvaalithaa 48 gadi irutherey magaamun vakikoffi\nސީބީއައިގެ ވެރިޔާގެ ސަސްޕެންޝަން އުވާލިތާ 48 ގަޑި އިރުތެރޭ މަގާމުން ވަކިކޮށްފި\nރުގިއްޔާ މުހައްމަދު މޫސާ 11 Jan 2019, 10:46\nސީބީއައިގެ ވެރިޔާ އަލޮކް ވަރުމާ ވަނީ މަގާމުން ދުރުކޮށްފަ -- ފޮޓޯ: އެންޑީޓީވީ\nނިއު ދިއްލީ (ޖެނުއަރީ 11): އިންޑިއާގެ ސެންޓްރަލް ބިއުރޯ އޮފް އިންވެސްޓިގޭޝަން (ސީބީއައި)ގެ ވެރިޔާ އަލޮކް ވަރުމާގެ ސަސްޕެންޝަން އެގައުމުގެ ސުޕްރީމް ކޯޓުން އުވާލިތާ 48 ގަޑި އިރު ތެރޭ އޭނާ މަގާމުން ވަކިކޮށްފިއެވެ.\nމިދިޔަ އޮކްޓޯބަރު މަހު އިންޑިއާގެ ސަރުކާރުން ވަރުމާއާއި އޭނާގެ ޑެޕިއުޓީ ރާކޭޝް އަސްތާނާ މަގާމުން ސަސްޕެންޑުކުރީ އެ ދެ މީހުން އެކަކު އަނެކެއްގެ މައްޗަށް ކޮރަޕްޝަނުގެ ތުހުމަތު ކުރި ފަހުންނެވެ.\nއެގޮތުން ވަރުމާ ވަނީ، ސީބީއައިއިން ތަހުގީގުކުރަމުން ދިޔަ މީހެއްގެ އަތުން އަސްތާނާ 409،000 ޑޮލަރުގެ ރިޝްވަތު ނެންގެވި ކަމަށް ތުހުމަތުކުރައްވައިފައެވެ. ނަމަވެސް އަސްތާނާ ވަނީ އެއީ ދޮގު ތުހުމަތެއް ކަމަށް ވިދާޅުވެފައެވެ. އަދި 283,660 ޑޮލަރުގެ ރިޝްވަތު ނެންގެވީ ވަރުމާ ކަމަށް ތުހުމަތު ކުރައްވައިފައެވެ.\nނަމަވެސް މިދިޔަ އަންގާރަ ދުވަހު ސުޕްރީމް ކޯޓުން ވަނީ ސަރުކާރަށް ވަރުމާ ސަސްޕެންޑު ނުކުރެވޭނެ ކަމަށް ބުނެ އޭނާގެ މަގާމު އިޔާދަކޮށްފައެވެ.\nއޭގެ ފަހުން އިއްޔެ ބޮޑުވަޒީރު ނަރެންދުރަ މޯދީ އިސްކޮށް ހުންނަވާ ކޮމިޓީއަކުން ވަނީ ވަރުމާ މަގާމުން ދުރުކުރުމަށް ނިންމާފަ އެވެ. އެކޮމިޓީގެ ބައިވެރިންގެ ތެރޭގައި ސުޕްރީމް ކޯޓުގެ ފަނޑިޔާރު އޭކޭ ސިކްރީއާއި ޕާލިމެންޓުގެ ތިރީގޭގެ އިދިކޮޅު ލީޑަރު މަލިކާރުޖުން ކަރުގޭ ހިމެނެއެވެ.\nއަދި ވަރުމާ މަގާމުން ދުރުކުރުމަށް މޯދީއާއި ފަނޑިޔާރު ސިކްރީ ތާއިދު ކުރެއްވި ނަމަވެސް ކަރުގޭ ވަނީ އެކަމަށް ދެކޮޅު ހައްދަވާފައެވެ.\nއިންޑިއާގެ މައި އިދިކޮޅު ޕާޓީ ކޮންގްރެސްއިން ތުހުމަތު ކުރާ ގޮތުގައި ވަރުމާ މަގާމުން ދުރު ކުރީ ސަރުކާރާ ގުޅުން ހުރި ކޮރަޕްޝަނުގެ މައްސަލައެއް ސީބީއައިއިން ބަލާތީއެވެ.\nނަމަވެސް ސަރުކާރުން ވަނީ އެތުހުމަތުތައް ދޮގުކޮށްފައެވެ.\nރާޖަސްތާނުގައި ފޭލިގެއެއް ދަށުވެ 14 މަރު\nއެއްފަހަރާ ތިންފަށްވަރިކުރުން ކުށަކަށް ހަދަން ދެކޮޅު


Male' Sarahahdhun Vaccine Jahaa Meehunge Adhadhu Madhu Vejje – adduLIVE\nމާލެ ސަރަހައްދުން ވެކްސިން ޖަހާ މީހުންގެ އަދަދު މަދުވެއްޖެ\nFeb 23, 2021, 22:41 ހަސަން ރަޝީދު\nމާލޭގައި ކޮވިޑް ޖަހާ ސެންޓަރެއް ހުހަށް - ފޮޓޯ: ޓްވިޓާ\nމާލެ ސަރަހައްދުން ކޮވިޑް-19 ގެ ވެކްސިން ޖަހާ މީހުންގެ އަދަދު މަދުވެފައިވާކަން ފާހަގަކުރެވިފައިވާ ކަމަށް ހެލްތު އިމަޖެންސީ އޮޕަރޭޝަން ސެންޓަރުން (އެޗްއީއޯސީ) ބުނެފިއެވެ.\nމިރޭ އެ ސެންޓަރުގައި ބޭއްވި ނޫސްވެރިންގެ ބައްދަލުވުމުގައި އެޗްޕީއޭގެ ޑިރެކްޓަރު އަހުމަދު ނާސިރު ވިދާޅުވީ ވެކްސިން ޖަހާ މީހުންގެ އަދަދު މާލެ ސަރަހައްދުން މަދުކަން ރެކޯޑުތަކުން ފާހަގަކުރެވިފައިވާ ކަމަށެވެ. އެގޮތުން ވީހާވެސް ގިނަ ބަޔަކު ވެކްސިން ލިބިގަތުމަށް ސެންޓަރުތަކަށް ދިޔުން މުހިއްމުކަން ނާސިރު ފާހަގަކުރެއްވިއެވެ.\n"ބައެއް ބޭފުޅުން ވެކްސިން ލިބިގަތުމަށް ހަފްތާ ބަންދަށް މަޑުކުރުން އެއީ އެހާ ރަނގަޅު ކަމެއް ނޫން. މިހާރުން މިހާރަށް، ކިޔޫ ވެސް އެހާ ދިގު ނޫންވީމަ އާއެކު މިގޮތަށް މަޑުނުކޮށް ވެކްސިން ޖަހަން ދިޔުމަށް ވަރަށް ބޮޑަށް އެދެން" ނާސިރު ވިދާޅުވިއެވެ.\nއެޗްޕީއޭގެ ތަފާސް ހިސާބުތަކަށް ބަލާއިރު މާލެ ސަރަހައްދުން މިއަދު ވެކްސިން ޖަހާފައިވަނީ 2700 މީހުންނެވެ. އަތޮޅުތެރެއިން މިއަދު 2262 މީހުން ވަނީ ވެކްސިން ޖަހާފައެވެ. އަދި ރާއްޖެއިން މިހާތަނަށް 85،110 މީހުން ވަނީ ވެކްސިން ޖަހާފައެވެ.\nމާލެ ސަރަހައްދުގައި މާދަމާ އިން ފެށިގެން 25 އަހަރުން މަތީގެ މީހުންނަށް ވެކްސިން ދޭން ފެށުމަށް ވަނީ ނިންމާފައެވެ.


MIFCO ge Consultant akah CP ge anbikanbalun\nމިފްކޯގެ ކޮންސަލްޓަންޓަކަށް ސީޕީގެ އަނބިކަނބަލުން\nނަޒީހާ އަހުމަދު: މިފްކޯގެ ކޮންސަލްޓަންޓަކަށް ވަނީ ހަމަޖައްސާފައި --\nމިފްކޯގެ މާކެޓިން ކޮންސަލްޓަންޓްގެ މަގާމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހްގެ އަނބިކަނބަލުން ފަޒްލާ އަހުމަދުގެ ކޮއްކޮ އަދި ކޮމިޝަނަރު އޮފް ޕޮލިސް މުހައްމަދު ހަމީދުގެ އަނބިކަނބަލުން ނަޒީހާ އަހުމަދު ހަމަޖައްސައިފި އެވެ.\nނަޒީހާ އެ މަގާމަށް އައްޔަން ކޮށްފައިވަނީ މިދިޔަ ފެބްރުއަރީ މަހުގެ ތެރޭގައެވެ.\nމިފްކޯއިންވެސް ވަނީ އެކަން ޔަގީން ކޮށްދީފައެވެ. އެ ކުންފުނިން ބުނީ މިފްކޯގެ މާކެޓިން ކޮންސަލްޓަންޓަކަށް ނަޒީހާ ހަމަޖައްސާފައިވަނީ އުސޫލުތަކުގެ ތެރެއިން ކަަމަށެވެ.\nނަޒީހާ އެ މަގާމަށް އައްޔަން ކުރުމުން ވަރަށް ގިނަ ބަޔަކު ދަނީ ސޯޝަލް މީޑިއާގައި ސަރުކާރަށް ފާޑުކިޔަމުންނެވެ. ސަރުކާރާއި ދައުލަތުގެ ބައެއް މަގާމުތަކަށް ރައީސް ސޯލިހާއި އެމްޑީޕީގެ އިސް ވެރިންގެ އާއިލީ ބޭފުޅުން އައްޔަން ކުރަމުންދާ ކަމަށް ބުނެ އާންމުން ފާޑުކިޔާފައިވެއެވެ.\nބައެއް މީހުން ވަނީ ނަޒީހާއަށް މަގާމު ދިން އުސޫލާމެދުވެސް ސުވާލު އުފައްދާފައެވެ. އެ މީހުން ބުނެފައިވަނީ މިފްކޯއިން އިއުލާނު ކުރީ މާކެޓިން ކޮންސަލްޓަންޓަކަށް ނޫން ކަމަށާ ނަމަވެސް ނަޒީހާއަށް މަގާމެއް އުފައްދާ ހަމަޖެއްސީ ކަމަށެވެ. މިފްކޯއިން މި ވާހަކަތައް ދޮގު ކުރެއެވެ.\nރައީސް އިބްރާހިމް މުހައްމަދު ސޯލިހު މިފްކޯ ފަޒްނާ އަހުމަދު + މުހައްމަދު ހަމީދު\nޕޮލިސް ބޯޑު އެކުލަވާލައިފި\n"އާ ގާނޫނާއެކު ރައްޔިތުން އެދޭފަދަ މުއައްސަސާއަކަަށްވާނެ"\nފުލުހުންގެ އާ ގާނޫނަށް އަމަލު ކުރަން ފަށައިފި